
PREDGOVOR

Ukoliko provedete javnu anketu u bilo kojoj evropskoj zemlji o temi šta su osnovni problemi ili prijetnje u društvu, velika vjerovatnoća je da će zloupotreba psiho-aktivnih supstanci (a posebno zabranjenih droga) zauzimati visoko mjesto na listi odgovora. To se može očekivati zbog visoke potražnje za ovim supstancama i potencijalne štete koje njihovo korištenje može nanijeti pojedincu i društvu.

Zbog toga nije iznenađujuće što ovo pitanje zauzima visoko mjesto na listi prioriteta Vijeća Evrope, koje, uz pitanja ljudskih prava i demokratije, snažan akcenat stavlja na kvalitet života svojih građana i traži rješenja za probleme sa kojima se suočava evropsko društvo. Prevencija narkomanije zauzima značajno mjesto u Akcionom planu koji su usvojili šefovi država i vlada u oktobru 1997. godine i nalazi se uz ostale aktivnosti u vezi sa zaštitom djece.

Stoga formuliranje smjernica o prevenciji zloupotrebe svih psiho aktivnih supstanci predstavlja dio aktuelnih pitanja kojima se bave Grupa Pompidou, organ Vijeća Evrope koji se bavi pitanjem zabranjenih droga, i Evropski odbor za javno zdravstvo. Međutim, međunarodni organi, pa čak i vlade, sami mogu malo postići u oblasti prevencije. Mnogo toga zavisi od učešća svih sektora u zajednici na nivou pojedinih njenih članova, kao što su roditelji, nastavnici, zdravstveni radnici, dobrovoljne organizacije itd. Iskustvo pokazuje da postoji volja za to, ali mnogi potencijalni akteri osjećaju da nisu dovoljno opremljeni za suočenje sa izazovima prevencije. Ovaj priručnik je namijenjen njima: to je praktični vodič u kojem oni mogu potražiti savjet o raznim koracima koje treba poduzeti prilikom izrade i implementacije programa.

Uzimajući u obzir panevropsku dimenziju Vijeća Evrope, najvažnije je bilo osigurati da se savjeti iz ove knjige mogu primijeniti u velikom broju kulturno raznolikih društava. Zbog toga su ovaj priručnik, u toku njegove izrade, testirali preventivni radnici iz 16 država, što je bilo od izuzetne važnosti za uspjeh ovog poduhvata. Želio bih iskreno zahvaliti svim vođama projekta i drugim stručnjacima koji su bili članovi radne grupe:

G. Peer van der KREEFT, gđa Hilde de MAN, g. Guido MAERTENS, g. Michel OST, g. Thomas van REYBROUK (Belgija), dr. Alexander ANGUELOV (Bugarska), g. Teuvo PELTONIEMI, g. Tukka TAMMI (Finska), gđa Françoise MOYEN (Francuska), gđa Gisela MARSEN-STORZ (Njemačka), g. Miltos PAVLIS (Grčka), gđa Eva CSENDES (Mađarska), g. Mario GIORDANO, dr. Fabio PATRUNO (Italija), gđa Thérèse MICHAELIS (Luksemburg), g. Marcel de KORT, gđa Aukjen NIEWIJK (Nizozemska), g. Ragnar B. WAAHLBERG (Norveška), g. Robert GAJSKI, g. Janusz ZIMAK (Poljska), dr. Joaquina CADETE, dr. Dulcinea GIL, g. Raul MELO, g. Rui Castro RODRIGUES (Portugal), gđa Maria CHMELOVA (Slovačka Republika), prof. Fani EHI, prof. Olga VESELKO (Slovenija), g. Dieter DIETSCHY, g. Bernhard MEILI (Švicarska), g. Oguz TOGAL (Turska), g. John FORD, g. Steve TIPPEL (Velika Britanija), g. Gregor BURKHART, gđa Margareta NILSON (EMCDDA), g. Christoph KRÖGER, dr. Heike WINTER (IFT), gđa Anna Maria BARTHES, gđa Aune NAANDA (UNESCO), g. Philip ROUX (Komisija evropskih zajednica).

Naravno, posebna zahvalnost pripada članovima Jellinek Consultancy: dr. Jaap van der STELU i dr. Deborah VOORDEWIND, koji su uradili nacrt, te dr. Wim BUISMUANU, Riku BESU i Ineke HURKMANS, koji su pomogli u vezi sa tehničkim sadržajem. Njihova profesionalnost i entuzijazam za ovaj poduhvat predstavljali su glavni izvor snage za sve učesnike. Međutim, ništa ne bi bilo moguće ostvariti bez velikodušne finansijske podrške holandskog Ministarstva za javno zdravstvo, socijalna pitanja i sport, te ličnog angažmana g. Boba KEIZERA, holandskog stalnog dopisnika sa grupom Pompidou.

Bez obzira na sve, ovo je samo početak. Ovaj priručnik će imati smisla samo ako ga vi, čitatelji, prihvatite kao nešto lično svoje, koristite ga i širite informacije iz ovog priručnika drugim preventivnim radnicima. Želim vam mnogo uspjeha u vašim aktivnostima u vezi sa prevencijom. Veliko zadovoljstvo bi mi bilo čuti vaša iskustva koja ste stekli prilikom korišćenja ovog priručnika, tako da se buduća izdanja ove vrste mogu bolje prilagoditi potrebama onih koji se istinski bave ovim poslom.

Chris Luckett,

šef Odjela za droge pri Vijeću Evrope

RAZLOZI ZA IZRADU OVOG PRIRUČNIKA

RAZLOZI ZA IZRADU OVOG PRIRUČNIKA

Radna grupa pri grupi Pompidou, koja radi pod pokroviteljstvom Vijeća Evrope (Strasbourg), odobrila je pisanje ovoga priručnika. Jellinek Consultancy iz Amsterdama pripremio je izradu ovog priručnika. Odjel za borbu protiv ovisnosti pri holandskom Ministarstvu za javno zdravstvo, socijalna pitanja i sport osigurao je finansijsku podršku za izradu ovoga priručnika, kao i projekta čiji jedan dio predstavlja i ovaj priručnik.

U izradu ovog priručnika direktno su bili uključeni dr. Wim Buisman, Rik Bes, Ineke Hurkmans, dr. Aukjen Niewijk, dr. Deborah Voordewind i pisac ovih redova. Wim Buisman i Rik Bes su uložili velike napore kako bi se osigurali optimalni uvjeti za izradu priručnika. Također su dali izuzetnu podršku Debori i meni.

Cilj ovog priručnika je promovirati bolje načine provođenja preventivne prakse u Evropi. Izrada priručnika koji bi odgovarao brojnim članicama Vijeća Evrope, a posebno zemljama članicama grupe Pompidou, predstavljala je neizvjestan poduhvat. Velika predanost i aktivno učešće članova radne grupe pri grupi Pompidou za prevenciju omogućili su kompiliranje priručnika koji se zasniva na viđenjima različitih zemalja. 

Manjkavosti ovog priručnika su rezultat stanja u oblasti prevencije. Zloupotreba alkohola, droga i pušenja nije na adekvatan način predstavljena u literaturi. Jedan od razloga za to je nedefiniran karakter ovog pitanja. Druge razloge treba tražiti u načinima prevencije koji se rijetko zasnivaju na naučnom istraživanju i u kojima se koriste neadekvatna sredstva. U jednu ruku, teorija i preventivni rad o ovoj temi mogu se uporediti sa aktivnostima u borbi protiv zaraznih bolesti sredinom devetnaestog stoljeća: razne kontradiktorne teorije i prakse koje nastoje da privuku pažnju i postanu prioriteti. Međutim, niti jedna od njih ne može tvrditi da je dovoljno djelotvorna u smislu naučne zasnovanosti. Istovremeno, postoje određeni optimizam i nada da će se iznaći djelotvorni pristupi koji još uvijek ne postoje, odnosno da će se ti pristupi razviti. Najnovija iskustva pokazuju da kombinacija različitih metoda prevencije, kao što je povezivanje preventivnih aktivnosti usmjerenih na škole sa aktivnostima u okruženju i zajednici, može definitivno proizvesti pozitivne rezultate. Drugi važan faktor za uspjeh projekata i preventivnog programa čiji je cilj promoviranje dobrog zdravlja mogli bi biti aktivan doprinos i učešće ključnih ličnosti u zajednici zajedno sa širom javnošću u cjelini. 


Ovaj priručnik je napisan za veliki broj ljudi koji su uključeni u razvoj i implementaciju preventivnog programa. Može izgledati da su neki dijelovi teoretski ili previše apstraktni za neke čitatelje, a za  druge čitatelje oni mogu predstavljati veliki uspjeh. To je neizbježno pošto se pozadina i iskustva čitatelja razlikuju.

Ova knjiga nije napisana isključivo za radnike koji se bave preventivnim radom u strogom smislu riječi. Ona je, također, namijenjena ljudima čiji je opis poslova mnogo širi i koji se djelimično bave prevencijom. U tu grupu ljudi ubrajaju se ljekari, nastavnici, direktori škola, policajci, finansijeri, osoblje zatvora, oni koji se bave pitanjima narkomanije i socijalni radnici koji rade sa mladim ljudima. Ova knjiga može koristiti i onima koji donose odluke i političarima na lokalnom, regionalnom ili državnom nivou, te ljudima koji rade u administraciji gdje se donose odluke iz oblasti javnog zdravstva, kao i mladim ljudima, pedagozima ili zaposlenima u pravosuđu koji žele imati najnovije informacije o stanju u oblasti djelotvorne prevencije.

U širem smislu, ova knjiga je napisana za ljude koji se prevencijom narkomanije ne bave profesionalno, ali koji su zainteresirani za tu temu, npr., za roditelje koji bi željeli predložiti školi u koju idu njihova djeca da pokrene neki preventivni projekt.

U zaključku iznosimo nekoliko napomena o tekstu: pisanje priručnika obuhvata kompiliranje iskustava drugih ljudi koja su testirana u smislu korisnosti. Ukoliko su ta iskustva opisana na konkretan, sažet i obuhvatan način, u mnogim slučajevima nije bilo potrebe mijenjati tekst. Zbog toga je veliki broj podsjetnika uključen u ovaj priručnik i ponekad su  oni formulirani u potpunosti na isti način kao i u originalu. Izvori su, naravno, uvijek navedeni.

Neki dijelovi teksta se preklapaju. To se posebno odnosi na poglavlja ovog priručnika koja se bave praksom. Prednost je u tome što se neki dijelovi teksta mogu čitati zasebno. Različita poglavlja i dijelovi razlikuju se u stepenu složenosti, tako da u nekim slučajevima postoji potreba da se potraže i dodatni izvori ukoliko čitatelj želi da u potpunosti razumije datu temu.

Ovaj priručnik obuhvata podsjetnike i tabele koje su korisne u praksi pošto služe kao pomoć u iznalaženju sistematskih rješenja u vezi sa preventivnom aktivnosti. Ukoliko je potrebno, korisnici mogu prilagođavati ove liste (podsjetnike) kako bi ih prilagodili praktičnim aktivnostima kojima se bave u datoj situaciji.

Dr. Jaap van der Stel 

Amsterdam,  januar 1998. godine

CILJ OVOG PRIRUČNIKA

Medicina ili socijalni rad nisu nikad bili jedina sredstva u borbi protiv bolesti ili poremećaja. Stvarno poboljšanje zdravlja i socijalnog stanja stanovništva može se postići jedino preventivnim radom, mjerama koje poduzimaju nadležni ili javni organi, te utjecajem ponašanja i stavova javnosti. Ovo, također, važi i za droge i druge supstance koje vode ka ovisnosti. Liječenje pojedinih problema je teško u ovoj oblasti i nema direktan i primjetan efekat na veliki broj ovisnika u društvu. Zbog toga se vlasti koje donose odluke često okreću ka prevenciji kao alternativi. Iskustvo pokazuje da se nije lako boriti protiv proizvodnje i distribucije dozvoljenih i nedozvoljenih supstanci - koje prouzrokuju ovisnost o njima – niti je lako spriječiti ozbiljne posljedice po pojedinca i društvo. Nametanje zabrana ili izvršenje kazni često kao posljedicu ima razočaravajuće rezultate. Pouka koju je društvo izvuklo iz ovoga, bez obzirana to da li se to eksplicitno kaže ili ne, jeste da je bolje staviti akcenat na promoviranje samokontrole pojedinca. Evropske države imaju bogato iskustvo u korišćenju mjera čiji je cilj smanjenje upotrebe alkohola i sprečavanje negativnog ponašanja koje je prouzrokovano pretjeranim korištenjem alkohola. Promoviranje dobrovoljne kontrole i suprotstavljanja nagonu za uzimanjem alkohola uvijek su se i svugdje pokazali uspješnim za veliku većinu stanovništva. U tome leži ključ uspjeha prevencije.

Trenutno postoji velika razlika između sve šire spoznaje o razlozima ovisnosti o nekim supstancama i stvaranju rizičnih grupa, s jedne strane, i praktično primjenjivog znanja o tome šta se može učiniti, s druge strane. Akumuliranje znanja koje se tiče dijagnostike i prognoza važno je za društvo ukoliko pomaže prevenciji. Pitanje da li je prevencija uvijek moguća ponovo ostaje bez jasnog odgovora.

Veliki dio preventivnog rada, slično kurativnom pristupu, još uvijek je na eksperimentalnom nivou – kao profesionalno zanimanje preventivni rad je postojao samo nekoliko decenija. Zbog toga se i preventivni rad mora razvijati u skladu sa eksperimentiranjem, opisom i detaljnom evaluacijom metoda i programa.


Ovaj priručnik ima cilj doprinjeti razvoju (primarne) prevencije problema koji  su vezani za pušenje ili prouzrokovani pušenjem, te korištenjem alkohola i droga. Prema tome, samo ove tri supstance su predmet kojim se ovaj priručnik eksplicitno bavi. Osnovna ideja je da ovi intoksikanti imaju određene zajedničke osobine: njihovo korištenje je obično prouzrokovano istim psiho-socijalnim faktorima i ove supstance se prvi put koriste obično zbog utjecaja i pritiska vršnjaka. Osim toga, one prouzrokuju i najčešće oblike ovisnosti o supstancama među mladima, uz vidljive loše posljedice po društvo i socijalni život. Ovaj priručnik, implicitno, odnosi se i na druge supstance. Zbog činjenice da je pristup korišten u ovom priručniku prvenstveno metodički, sistem koji je predstavljen može se, također, primjenjivati na prevenciju korištenja drugih supstanci koje vode ka ovisnosti ili prevenciju ovisničkog ponašanja druge vrste, kao što je ovisnost o lijekovima, hrani ili kockanju.

Ovaj priručnik je kompiliran tako da je jasan akcenat stavljen na preventivne aktivnosti koje su usmjerene na mlade. Postoji nenamjeran rizik da se iz toga može zaključiti da se preventivne aktivnosti usmjerene na odrasle (kao što su roditelji) smatraju manje važnim. To, naravno, nije tačno. Roditelji često igraju najvažniju ulogu u životu i razvoju djeteta. Mladi ljudi veoma brzo uočavaju nesklad između onoga što odrasli rade kako bi izmijenili njihovo ponašanje i ponašanja njihovih reformatora. Licemjerje ima suprotan efekat. Postoji mnogo smjernica u ovom priručniku čiji je cilj dati podršku roditeljima koji se bave prevencijom unutar porodice. Davanje 'dobrog primjera' je uvijek važan faktor utjecaja. Na taj način roditelji su istovremeno i ciljna grupa za prevenciju, kao i ciljna grupa koja ima ulogu posrednika.

Na nekim mjestima više prostora je dato teoretskim pitanjima, ali za to postoji dobar razlog: ogroman dio preventivnog rada ostane bez rezultata ili proizvede suprotne efekte jer se ne posvećuje dovoljno pažnje pripremi i razvoju osnovnog koncepta. Dobra teoretska osnova na kojoj se prevencija zasniva je zlata vrijedna. Šansa da se postigne cilj je veća a, relativno govoreći, smanjuju se napori koje je potrebno poduzeti kako bi se taj cilj ostvario. 

U većini zemalja akcenat je stavljen na prevenciju zloupotrebe droga. Istraživanja pokazuju da djelotvorna prevencija upotrebe droga počinje prevencijom pušenja i zloupotrebe alkohola. Ukoliko je čovjek sposoban da se suprotstavi iskušenju koje predstavljaju ove dvije vrste zakonski dozvoljenih supstanci, onda postoji veća šansa da neće eksperimentirati sa nedozvoljenim drogama. Zbog toga je u ovom priručniku akcenat stavljen na samokotrolu a dotaknuta je i tema kontrole nagona.


Ovaj priručnik može doprinijeti razvoju preventivne prakse koja ispunjava sljedeće kriterije:

· priroda i obim problema su jasni; prognoze se mogu zasnivati na tim podacima;

· postoji znanje o faktorima rizika i zaštitnim faktorima;

· odluke se mogu donositi na osnovu analiza;

· aktivnosti se obavljaju u okviru projekta ili programa;

· implementacija se odvija na pouzdan način;

· u fazi implementacije cilj je dosegnuti što više ljudi;

· vrši se stalna evaluacija procesa, rezultata i efikasnosti.

Osnovna ideja je da se putem (a) jasnih i dobro utemeljenih smjernica, (b) općih i detaljnijih ciljeva, (c) implementacije preventivnih aktivnosti u praksi, (d) registracije i monitoringa, te (e) evaluacije procesa, proizvoda i efikasnosti radniku koji se bavi prevencijom da podstrek kako bi preventivni rad učinio zanimanjem koje se isplati.

Ovaj priručnik može indirektno doprinijeti da političari i oni koji donose odluke ubuduće budu spremniji izdvojiti više novca za preventivne aktivnosti.

OBILJEŽJE

Ovaj priručnik je kompiliran tako da se ne mora čitati od početka do kraja. Pažnja je usmjerena na deset 'osnovnih pitanja' koja imaju ulogu u razvoju, implementaciji i evaluaciji preventivne politike. Ta pitanja su:

· Šta je plodno tlo za upotrebu i zloupotrebu alkohola, droga i duhana?

· Šta je preventivni rad?

· Kako preventivni radnici treba da obavljaju svoj posao?

· Koji pristupi postoje u primarnoj prevenciji?

· Kako osiguravate da projekt bude dobro pripremljen?

· Kako formulirati ciljeve prevencije?

· Koji je najbolji način za razvoj informativnog programa  o temi prevencije?

· Kako se implementira preventivni program?

· Šta obuhvata evaluacija preventivnog rada?

· Šta su kvalitativni kriteriji prevencije?

Svako poglavlje započinje kratkim opisom sadržaja. Kako bi se stimulirale praktične aktivnosti i na odgovarajući način opisala iskustva stečena u praksi da bi se mogla koristiti u evaluaciji, od izuzetne važnosti je koristiti razne podsjetnike i tabele koji sačinjavaju dio ovog priručnika. Pored toga, postoje dva obrasca (A i B) koja su namijenjena da se koriste pri formalnoj usporedbi programa i projekata. Oni služe kao pomagala za utvrđivanje konkretnih faza rada, kao što su: formuliranje ciljeva, planiranje, izrada, implementacija, izvršenje i evaluacija. 

OBJAŠNJENJE NEKOLIKO OSNOVNIH KONCEPATA

Dato je objašnjenje nekoliko koncepata koji su činili osnovu za izradu ovog priručnika. Također su dati i dodatni detalji o izboru nekih sadržaja.

· Okvir unutar kojeg se vrši preventivni rad

Preventivne aktivnosti nisu ograničene određenim okvirom. Politika kojom se podstiče preventivni rad može se razvijati unutar okvira pravosudnog sistema, javnog zdravstva, obrazovanja, socijalnog sektora i mnogih drugih. Implementacija se može vršiti unutar različitih okvira. Čak i kada bi preventivni radnici radili za regionalne zdravstvene institucije, njihove aktivnosti bi bile usmjerene na škole, sportske organizacije, određene sredine i slične ciljeve. U tom pogledu situacija se razlikuje od zemlje do zemlje. Nema dobrog razloga za propisivanje kako se treba organizirati preventivni rad u pogledu politike ili u praksi. Ovdje su važne procedure pošto one ukazuju kako oni kojih se to tiče mogu sudjelovati ili utjecati na proces donošenja odluka i, konačno, implementaciju preventivnih aktivnosti. U određivanju koncepata prevencije u ovom priručniku korišteni su pristupi prevenciji iz oblasti socijalne medicine i mentalnog zdravlja. Međutim, to ne znači da se preventivnim radom ne mogu baviti ljudi koji rade za policiju ili nastavnici.

Kad je riječ o primjerima, više pažnje je posvećeno obrazovnim ustanovama kao mjestima u kojima se obavljaju preventivne aktivnosti. Osim škola, očigledno je da postoje i druga mjesta koja se veoma dobro mogu iskoristiti za prevenciju, kao što su menze sportskih škola gdje mladi imaju prve susrete sa alholom i pušenjem, ili omladinski klubovi i udruženja. Naravno, to isto važi i za mjesta gdje je lako ostvariti kontakte sa odraslima, posebno radna mjesta.

· Teorije o ponašanju koje se tiče zdravlja

Različiti modeli ponašanja su definirani u vezi sa zdravljem. Svi ti modeli su potkrijepljeni nekim empirijskim podacima. Ovaj priručnik pretpostavlja da je čitatelj upoznat sa tim modelima, ili da će saznati o njima. Najpoznatiji modeli vode porijeklo iz discipline koja se naziva socijalna psihologija. 

Poznati modeli su sljedeći
:

· model vjere u zdravlje – ponašanje osobe u vezi sa njenim zdravljem ovisi o tome koliko ta osoba vjeruje da je sklona određenoj bolesti i njenim stavovima o ozbiljnosti posljedica te bolesti kada se od nje razboli;

· teorija motivacije zaštite – motivacija da se zaštitite od opasnosti zavisi od sljedećih stavova: smatrate da je prijetnja ozbiljna, smatrate da ste ranjivi, smatrate da možete uraditi nešto djelotvorno protiv toga;

· teorija poduzimanja razumnih mjera – ponašanje ovisi o namjeri da se to ponašanje pokaže. Ta namjera zavisi od stava koji osoba ima prema ponašanju, te o njenim ličnim stavovima.
· teorija planiranog ponašanja – ukoliko pojedinac smatra da postoji mogućnost da kontrolira situaciju, namjerom da to učini može utjecati na ponašanje;

· model spontanog postupanja – kada otvoreno ponašanje nije važno za pojedinca, ili kada on nije sposoban da prosuđuje o tome, onda stavovi spontano utječu na njegovo ponašanje.

· Zloupotreba, zavisnost i ovisnost
Koncepti su potrebni kako bi se sasvim pojasnilo ono o čemu ljudi govore. Koncepti su određene činjenice, ali mogu imati i normativan sadržaj. Taj sadržaj je obično povezan sa stavovima (naprimjer, o tome šta se treba uraditi) koji se stvaraju u određenom društvenom i kulturnom kontekstu. Stavovi se mijenjaju sa vremenom. Nekada ranije ljudi koji su konzumirali mnogo alkohola smatrani su  bolesnim, a nekada su smatrani asocijalnom pojavom. Ove 'etikete' sadrže skrivena viđenja o uzrocima problema i o tome šta te osobe mogu učiniti za sebe. U psihijatrijskoj terminologiji koncept ovisnosti je zamijenjen konceptom zavisnosti (o nekoj supstanci). Uzimajući u obzir da se termin ovisnost još uvijek koristi u široj javnosti, odlučeno je da ga zadržimo u ovom priručniku.

· Opći faktori rizika

Mogu se navesti brojni faktori rizika u vezi sa zloupotrebom nekih supstanci. Newcomb daje sljedeću listu:

Tabela broj 1

	FAKTORI RIZIKA

	Faktori rizika su sljedeći:

· kultura i društvo:
· zakoni koji promoviraju korištenje

· društveni standardi koji promoviraju korištenje

· raspoloživost

· neobično loša ekonomska situacija

· međuljudski:

· ako su roditelji i porodica korisnici

· ako bliža/cijela porodica ima pozitivne stavove prema korištenju

· loša/nepovoljna porodična situacija

· svađe u porodici i razvod

· neprihvatanje od prijatelja

· povezanost sa prijateljima koji su korisnici

· psiho-socijalni:

· rani i stalni problemi u ponašanju

· loši rezultati u školi – dalje obrazovanje

· neprijateljski odnos prema školi

· pozitivan stav prema korištenju

· početak korištenja u ranim godinama

· bio-genetski:
· genetski faktori određuju ranjivost

· psihološka ranjivost na efekte supstanci




Ovaj sistem podjele ne pravi razliku između rizika zloupotrebe i rizika od ovisnosti ili zavisnosti na način kako to opisuje literatura iz psihijatrije. Klinička istraživanja pokazuju da ljudi koji pretjerano koriste supstance – bez intervencije ljekara ili drugih socijalnih radnika – mogu promijeniti svoje ponašanje ukoliko se, u dugoročnom periodu, pokaže da su negativne posljedice fatalne za njihovo zdravlje ili socijalni život. Druga grupa (većina su korisnici heroina, a mali broj njih su alkoholičari) prije ili kasnije suočava se sa problemima i okreće se protiv socijalnih službi bez obzira na to da li to žele ili ne. U tim slučajevima oni su već postali ozbiljno zavisni od supstanci i uz to često idu drugi psihički poremećaji. Kad je riječ o alkoholičarima, izgleda da su slučajevi poremećaja ličnosti (kao što su asocijalni poremećaji ličnosti i granični slučajevi), afektivni poremećaji i sindromi anksioznosti mnogo češći u toj grupi nego među širom populacijom.

· Primarna prevencija

Ovaj priručnik bavi se primarnom prevencijom. Ako se primarna prevencija definira u najširem smislu, onda ona, također, obuhvata i aktivnosti usmjerene na prevenciju proizvodnje i trgovine nedozvoljenim supstancama. Ove aktivnosti, uglavnom, ubrajaju se u nadležnost policije, pravosuđa i carinskih organa. Međutim, one su od vitalne važnosti za primarnu prevenciju. Dozvoljene supstance mogu također biti cilj primarne prevencije tako što ona može biti usmjerena na donošenje propisa u vezi sa  korištenjem tih supstanci, poduzimanje koraka kojim bi se reducirala i regulirala njihova prodaja i korištenje u željenom smjeru. Međutim, ovaj priručnik ima cilj utjecati na 'potražnju' koja, opet, utječe na potrebe ljudi za korištenjem psihoaktivnih i nedozvoljenih supstanci. U idealnom slučaju, o svim ovim aktivnostima koje potpadaju pod širu definiciju primarne prevencije trebalo bi biti riječi u ovom priručniku. Međutim, odlučili smo se ograničiti na aktivnosti koje su, prvenstveno, usmjerene na potencijalne korisnike.

· Preventivni radnik

U ovom priručniku koričten je koncept ' preventivni radnik', iako se taj termin u mnogim zemljama veže za nepostojeću funkciju, te se stoga ne može adekvatno prevesti na jezik određene zemlje o kojoj govorimo u kontekstu prevencije. Nismo pronašli jasno i nedvosmisleno rješenje za ovaj problem. Ovdje se termin, preventivni radnik odnosi na sve ljude koji se bave preventivnim aktivnostima – bez obzira na toda li su prošli posebnu obuku za to ili su imenovani na taj posao. Oni mogu biti školski nastavnici, psiholozi koji rade u centrima za javno zdravstvo ili policajci koji su zaduženi da izrade preventivni projekt.

· Učešće u ciljnim grupama

Ukoliko bismo slušali one koji se direktno bave preventivnim aktivnostima ili one koji se bave prevencijom zloupotrebe supstanci koje se odnose na druge vrste problema, shvatili bismo da je učešće u ciljnim grupama u razvoju preventivnih aktivnosti, a posebno njihovoj implementaciji, izuzetno važno. Kao jedan historijski primjer za to možemo navesti poboljšanje javnog zdravlja krajem devetnaestog i početkom dvadesetog stoljeća. Do tog poboljšanja nije došlo samo zbog tehnoloških i higijenskih sredstava, kao što su dovođenje vode u kuće, inspekcija prehrambenih proizvoda, uvođenje drenažnih odvoda i kanalizacije, niti zbog uvođenja naučno zasnovanih medicinskih terapija. Najvažniji faktor bio je jačanje volje stanovništva da zaista koristi ta sredstva i pomagala i slijedi zdravstvene preporuke koje su uz to išle. Ta volja je jačala zbog napora koji su činjeni da se stanovništvo educira, informira i da se aktivno uključi u promoviranje higijene, naprimjer, putem uključenja u udruženja čiji je cilj promoviranje javnog zdravlja. Na taj način ljudi su imali mogućnost osloboditi se 'pošasti' tog vremena, zaraznih bolesti (kolere, tuberkuloze i sifilisa), te alkoholizma koji je bio rezultat siromaštva (ili korištenja opijata u nekim zemljama).

· Prijenos znanja nasuprot socio-emocionalnoj obuci

Literatura svjedoči da je sam prijenos informacija putem javnih informativnih kampanja imao malo efekta – barem ako pogledamo na određeno ponašanje. Znanje i informacije će dovesti do promjene u ponašanju samo kada budu povezani sa emocijama. To znači da će se morati iznalaziti dodatni metodi rada. Osim toga, davanje informacija će ostati veoma bitna komponenta u svemu tome pošto to čini temelj na osnovu kojeg ljudi mogu donositi racionalne zaključke o promjeni svog ponašanja. Međutim, to samo nije dovoljno. Ljudi moraju htjeti povezati te informacije sa svojim vlastitim interesima, potrebama i osjećanjima. Bez obzira na to koliko bismo mi željeli da to nije tako, ovaj proces usporedbe odvija se na način koji je daleko od racionalnog. Zbog toga je važnost socio-emocionalne obuke za mlade naglašena na različitim mjestima u ovom priručniku.

· Vrijednosti i standardi

Iako su sugestije date u ovom priručniku, uglavnom, metodološkog i stručnog karaktera, u oblasti kojom se bavimo ne može doći do promjene ponašanja ukoliko se u obzir ne uzmu vrijednosti i standardi ljudi sa kojima se radi. Preventivni rad se odvija u historijski određenom društvenom kontekstu. Ne možemo lako izmijeniti vrijednosti koje ljudi vežu sa efektima supstance koja izaziva intoksikaciju i ovisnost. One su čvrsto ukorijenjene u emocijama. Međutim, možemo pokušati utjecati na standarde koji reguliraju korištenje tih supstanci – putem propisa, zakona i sankcija – te pokušati postići konsenzus o njihovom korištenju s nadom da će to utjecati da se ljudi ponašaju u skladu sa pravilima. Projekti primarne prevencije koji su izrađeni na osnovu ovog principa usmjereni su na kontekst u kojem se koriste ove supstance, ili bi se mogle koristiti, kao i na standarde koji idu uz njih. Cilj je razviti i ustanoviti standarde, postići konsenzus u vezi sa tim standardima, te osigurati da ponašanje u skladu s njima, ili sankcije za ponašanje koje nije u skladu s njima, postanue općeprihvaćeno.

· Prevencija ima normativan sadržaj

U poboljšanju zdravlja ljudi najveće pomake treba ostvariti putem kombinacije mjera za zaštitu zdravlja (koje mogu uključivati i učešće policije), objektivnog osiguranja informacija, koncentracije na vrijednosti i standarde (javni moral) i programe koji su usmjereni na opće i posebne grupe, pri čemu je planirano da se određeni cilj ostvari u određenoj jedinici vremena.

Problem sa preventivnim programima, a posebno sa psihološkim problemima ili problematičnim ponašanjem jeste da su ciljevi veoma često izloženi snažnom utjecaju politike i ideologije. Ovo može biti u suprotnosti sa viđenjima stručnjaka iz oblasti prevencije. Uostalom, ova kontradikcija ne može se u potpunosti izbjeći. Svaki preventivni program sadrži kontradikcije koje su ponekad nepomirljive. U određenim okolnostima rezultat čak može biti da se umjesto namjeravanih efekata (ukoliko su oni jasno navedeni ranije) dobiju potpuno suprotni i nepoželjni. S druge strane, jedini način na koji se preventivni rad može najbolje iskoristiti jeste ako mu politički krugovi daju široku podršku.  Zbog toga je izuzetno važno unaprijed održavati jasne i otvorene 'pregovore' o ciljevima i očekivanjima, u principu između svih uključenih u to (političari, stručnjaci i predstavnici konačnih ciljnih grupa).


· Potencijalne konfliktne situacije

U svim preventivnim programima koji se bave alkoholom, drogama i pušenjem postoji potencijalna kontradikcija između (a) želja i stavova političara i organa uprave, (b) želja i stavova stručnjaka i (c) želja i stavova javnosti i ciljnih grupa. Ove potencijalne konfliktne situacije mogu SE jasnije posmatrati u preventivnom radu nego u kurativnim programima: standardizacija, ciljevi, vremenski okviri i slične karakteristike preventivnog programa mnogo više su izloženi utjecaju ova tri faktora nego što je to slučaj sa kurativnim projektima. U tome odlučujući glas imaju profesionalni socijalni radnici.

· Suradnja između teoretičara i radnika koji se bave prevencijom na terenu

Postoji ogromno razmimoilaženje između teorije i prakse. Ponekad se to pokušava premostiti suradnjom. Međutim, teoretičari obično više kritiziraju one koji se praktično bave prevencijom zbog njihove nesposobnosti, a praktičari optužuju teoretičare da ne razumiju nemogućnosti kontroliranja situacije u praksi. Simuliranje suradnje između teoretičara i praktičara kako bi se umanjile razlike između ta dva svijeta, te osiguravanje da komplicirani most između njih više ne bude potreban sačinjavaju pozadinu pisanja ovog priručnika.

· Evaluacija

U isto vrijeme kada je kompiliran ovaj priručnik, radilo se i na priručniku koji sadrži smjernice za evaluaciju preventivnog programa. Taj zadatak Evropski centar za praćenje droga i ovisnosti o drogama iz Lisabona, Portugal, povjerio je IFT-u (Institut für Therapieforschung) iz Minhena. Priručnik još zvanično nije objavljen. Izgleda da će priručnik o evaluaciji dati detaljna uputstva za evaluaciju djelotvornosti prevencije, kao i samog procesa prevencije.

Prilikom kompiliranja ovog priručnika odstupili smo od pretpostavke da bi eksplicitna nastojanja da se postigne djelotvorna prevencija bila važan preduvjeti za uspostavu suradnje između onih koji donose odluke u društvu. U nekim zemljama sa ograničenim budžetima važno je porediti odnos troškova i rezultata, kao i efikasnost preventivne intervencije.

1.
ŠTA DOPRINOSI UPOTREBI I ZLOUPOTREBI ALKOHOLA, DROGA I DUHANA?

ŠTA DOPRINOSI UPOTREBI I ZLOUPOTREBI ALKOHOLA, DROGA I DUHANA?

Svako društvo postavlja vlastita ograničenja na korištenje određenih intoksikanata, uključujući odredbe o tome kako i kada se oni mogu, odnosno ne mogu, koristiti. Tokom vremena svaka zemlja je razvila vlastite ideje o intoksikantima i njihovoj upotrebi na osnovu tradicije i iskustva.

Kako bi se prevencija stavila u pravu perspektivu, ovo poglavlje će se prvo koncentrirati na faktore koje doprinose upotrebi i zloupotrebi alkohola, droga i duhana. Ova analiza će se zasnivati na četiri faktora koja utječu na korišćenje psiho-aktivnih supstanci, a to su: očekivanja, navike, unutrašnja prinuda i vanjska prinuda. Ova četiri utjecajna faktora također imaju ulogu polaznih tačaka za izradu strategije sa ciljem da dovede do promjena. U principu, veoma mali broj mjera zabrane ili kazni (vanjska prinuda) postiže željene efekte. Stoga je naglasak na samokontroli pojedinca centralna tema vezana za utjecanje na ljudsko ponašanje. Fenomen samokontrole će biti kasnije detaljno objašnjen. Pored toga, upotreba alkohola i droge će se raspravljati na osnovu općeg iskustva, a pokušaće se napraviti i nekoliko prognoza za bližu budućnost.

1.1
SAMOKONTROLA U ODNOSU NA ZLOUPOTREBU

Upotreba psihoaktivnih supstanci, kao što su alkohol, droge i duhan, može se tumačiti kao (ritualno) ponašanje koje obuhvata ispunjavanje očekivanja o efektima koje te supstance prouzrokuju.
 Prihvaćena dominantna strategija u određenim kulturama za reguliranje ovih supstanci zasniva se na očekivanjima koja dijeli većina stanovništva u vezi sa osobinama ovih intoksikanata. Borba protiv upotrebe i zloupotrebe ovih supstanci može se smatrati kritikom prevlađujućih očekivanja i stavova. Cilj može biti usmjeren na zamjenu starih, alternativnih očekivanja i stavova novim očekivanjima i stavovima; ili taj cilj može biti iskorjenjivanje ili barem kontroliranje ispunjenja tih očekivanja (u obliku šablona upotrebe) u poželjnijem smjeru. U slučaju alkohola, u devetnaestom i početkom dvadesetog stoljeća to se radilo na veoma radikalan način u zapadnim zemljama. Uzmimo za primjer pokret za trezvenost i radikalne zakone koji su se provodili u skandinavskim zemljama i koji su regulirali konzumiranje alkohola. Međunarodni red dobrih templara se dugo vremena hvalio da ima najveći broj međunarodnih članova, kao i ogranke širom svijeta, u poređenju sa bilo kojom drugom organizacijom.

Konkretno ponašanje korisnika psihoaktivnih supstanci dešava se u polju tenzija gdje su prisutna četiri momenta utjecaja (vidi Dijagram 1.):


Postoji nekoliko općih šablona koji utvrđuju postojanje neosporne uzročno posljedične veze između društvenog fenomena ili događaja i upotrebe jednog intoksikanta. U svakom slučaju, postoji samo nekoliko linearnih veza ili možda ne postoji ni jedna jednostavna linearna veza. Jednostavan model za hvatanje u koštac sa našim problemom je predstavljen u dijagramu na sljedećoj stranici. Dijagram pretpostavlja da se upotreba alkohola i droga odvija unutar četiri momenta utjecaja ili je prouzrokvana njima. Ti momenti utjecaja su sljedeći:

a. očekivanja efekata upotrebe supstance u odnosu na konkretne navike korišćenja, i

b. unutarnja (samokontrola) u odnosu na vanjsku (vanjska kontrola) prinudu, što je odlučujuće u vezi sa stepenom do kojeg se može, ili bi se moglo, prepustiti želji za intoksikacijom ili vrstama utjecaja.

Ova četiri momenta utječu na stepen upotrebe i raspoloživost supstance, subjektivno iskustvo upotrebe, upotrebu u odnosu na zloupotrebu, te mogućnosti ograničavanja kako bi se upotreba usmjerila u pravom smijeru. Prema tome, ovaj model nudi smjernice za izradu strategije koja će biti orijentirana ka promjenama. 'Očekivanja' obuhvataju društvene i kulturne stavove koje ljudi imaju u vezi sa posljedicama konzumiranja određene supstance, kao što su, naprimjer, alkoholna pića: njihova upotreba vas čini 'agresivnim' ili, nasuprot, 'veselim'. Primjer za to konkretno ponašanje je upotreba alkohola od strane uposlenih za vrijeme radnog vremena, pošto je to u uskoj vezi sa pojedinačnim ili grupnim procjenama o mogućim negativnim posljedicama.

'Navike' obuhvataju metode upotrebe i rituale koje ljudi smatraju neškodljivim: da li se alkohol konzumira za vrijeme jela ili ne? Da li je i ženama dozvoljeno da piju u istoj mjeri kao i muškarci? Šta utječe na mlade ljude da počnu konzumirati alkohol?

'Samokontrola' obuhvata internaliziranje vrijednosti i standarda, iako ih kasnije ljudi ne priznaju kao vrijednosti i standarde koji su im preneseni tokom njihovog odgoja. Međutim, oni se osjećaju krivim i osjećaju grižnju savjesti ako se na ponašaju u skladu sa standardima ponašanja.

























Dijagram 1: Četiri momenta utjecaja

Vanjska kontrola se odnosi na prinudu i impulsni mehanizam koji igraju ulogu prilikom upotrebe psihoaktivnih supstanci. Iskušenje da se koriste te supstance može biti tako veliko da se ljudi moraju zaštiti od njih samih i prinuditi da se ponašaju u skladu sa pravilima. Uzmimo za primjer odredbe kojima se zabranjuje pojavljivanje na javnim mjestima u pijanom stanju ili neprimjereno ponašanje. Ukoliko se pređu dozvoljene granice, vanjsku kontrolu skoro uvijek slijede sankcije (kao što su one koje propisuje zakon i koje provodi policija).

Ponuda svih vrsta psihoaktivnih supstanci je struktuirana na način koji karakterizira jedno potpuno komercijalno potrošačko tržište. Tržište narkotika – kao i tržište alkoholnih pića i duhanskih proizvoda – ima dosta sličnosti sa mnogim drugim potrošačkim tržištima. Ključni elementi tržišta narkotika su konceptualizacija 'estetike' proizvoda, pakiranje i okolina gdje se vrši prodaja, obećanja o 'stilu života' koji se ostvaruje kroz konzumiranje narkotika, te, što je jednako važno, karakter 'zabranjenog voća' koji još više intenzivira želju za tom supstancom. Najbolji primjer pristupa životnom stilu je 'marketing' XTC (ekstazi) – pilula koje su u trendu i čiji se trenutni efekat dobro pokazuje u seksi okruženju, uz zvuke brze 'house' muzike u pozadini. Obećanja koja daju Nike – Just do it (Samo naprijed) – ili Pepsi Cola – Change the script (Promijeni način života) – skoro su identična obećanjima koja daju trgovci ovom vrstom droge. Treba imati na umu da je prednost XTC-pilula u tome što su one jedini stvarni 'novi proizvod' koji se pojavio na ovom određenom tržištu od sedamdesetih godina – iako je ta supstanca bila poznata u svom originalnom obliku mnogo duže vremena .

Nije iznenađujuće što se nakon šezdestih godina težište rasprave o psihoaktvinim supstancama prebacilo sa alkohola na droge. Iako konzumiranje alkohola i pušenje cigareta mogu mnogo više oštetiti zdravlje javnosti, to predstavlja upotrebu dozvoljenih supstanci koje koristi mnogo ljudi i koje su prihvaćene kako takve, pa se jednostavne osude konzumiranja alkohola i cigareta ne uzimaju ozbiljno. Činjenica da se proizvodnja i trgovina drogama odvija u nedozvoljenom okruženju, te da mnogi ljudi smatraju da  se droga konzumira u nekoj vrsti zone sumraka, znači da ove supstance, kao i 'donošenje odluka' u vezi s njima, pobuđuju mnogo više interesa od ostalih supstanci koje se smatraju više 'ovozemaljskim' supstancama.

Da li je tema droga i upotrebe droga od velike važnosti za javno mentalno zdravlje? Ukoliko uzmemo broj ljudi koji koriste heroin i kokain i uporedimo taj broj sa ukupnim brojem stanovništva, može izgledati da to nije veliki problem. Pored toga, većina korisnika proizvoda od kanabisa su u razumnoj mjeri, ako ne i potpuno, integrirani u društvo i, uslovno rečeno, direktna šteta za njihovo psihičko zdravlje je prihvatljiva ukoliko se napravi poređenje sa upotrebom duhana i zloupotrebom alkohola. Ova zapažanja ne treba uzeti kao pokušaj da se problem droge trivijalizira, već kao pokušaj da se taj problem svede na razumne proporcije. Konzumiranje alkoholnih pića i pušenje cigareta ima mnogo šire posljedice za opće zdravlje i mentalno zdravlje stanovništva. To je stav mnogih zemalja u Evropi, ali također i u drugim krajevima svijeta. 'Borba' protiv intoksikanata ima simboličnu važnost u razvoju kolektivne svijesti o prirodi samokontrole koja se očekuje od članova društva, kao i u razvoju svijesti o nepoštivanju pravila.

Samokontrola je ishod civilizacijskog procesa koji se razvijao u Evropi nakon kasnog Srednjeg vijeka. Sociolog Norbert Elias je ovaj proces opisao kao kombinaciju nagona i njegove internalizacije. Upotreba intoksikanata u sebi nosi opasnost gubitka samokontrole. Zbog toga je upotreba intoksikanata u svim društvima uvijek bila u središtu pažnje, i još je uvijek . Zbog toga ni donošenje propisa kojima se regulira njihova upotreba nikada nije u potpunosti ostavljeno pojedinim članovima društva. Zakoni, formalna i neformalna pravila, kao i predloženi načini upotrebe – sve to ima kolektivni karakter – te se njihova 'provedba' vrši kolektivno kako bi se osiguralo da se postupa u skladu s tim propisima. Međutim, uprkos tome, preferira se da pojedinac kontrolira svoje vlastite nagone. Civilizacijski proces ima za cilj, ili barem konačan rezultat, viši oblik samokontrole. Upotreba ili zloupotreba intoksikanata stvara rizik i može prouzrokovati podrivanje 'samokontrole' korisnika, pri čemu korisnik sam sebe (privremeno) izdvaja iz kolektiva i prevlađujućih moralnih normi (uključujući implicitne i neimplicitne stavove o mentalnom zdravlju). Nijedno društvo i nijedna supkultura to ne dozvoljavaju. U određenom smislu, za svako društvo vrijedi maksima: Ti moraš imati zdrav um.

1.2 LEKCIJE IZ PROŠLOSTI – KRATAK OSVRT NA BUDUĆNOST



U diskusiji o alkoholu – ali prvenstveno o politici prema drogama – rijetko se ispituju autonomni trendovi vezani za upotrebu ovih supstanci. Iako ljudi trebaju znati više, postoji dojam da se sadašnja situacija može lako okrenuti putem 'političkih odluka', 'dobrog obrazovanja' i zauzimanjem 'čvrstih stajališta'.

Teško je reći kako će izgledati upotreba alkohola i droga u Evropi u budućnosti. To je teško reći ako na to gledamo kao na nešto više od jednostavne ekstrapolacije trenutnih trendova. Međutim, ne možemo ignorirati činjenicu da budućnost možemo planirati jedino na osnovu iskustava iz prošlosti – pošto nemamo drugog izvora znanja. Nekoliko općih činjenica koje su zanovane na iskustvu sa ovisnošću i zavisnošću o intoksikantima je dato u daljem tekstu. Na osnovu toga pokušali smo oprezno formulirati nekoliko prognoza.

Kakvo opće iskustvo postoji?

· Nekoliko uzročno-posljedičnih korelacija

Postoji nekoliko općih šablona koji utvrđuju postojanje neosporne uzročnoposljedične veze između društvenog fenomena ili događaja i upotrebe jednog opijata. Korelacije koje su pronađene u empirijskom istraživanju su, naravno, važne za sadašnjost, ali imaju malu mogućnost da predvide razvoj događaja u budućnosti. Naučno istraživanje je uspijevalo da sa sigurnošću ponudi prognoze o prirodi opijata i obimu njihove upotrebe: očekivanjima koje ljudi imaju od tih supstanci i  shvatanjima efekata njihove upotrebe (uključujući procjenu troškova i rezultata). Ukoliko ljudi smatraju da će postati agresivni kada konzumiraju alkohol, onda postoji velika vjerovatnoća da će se zaista ponašati na taj način. Isto važi i za 'omamljenost' koju prouzrokuje konzumiranje kanabisa (marihuane). Na ljude koji očekuju da pušenje džointa neće imati nikakvog utjecaja na njih, to uglavnom i nema efekta – u najgorem slučaju mogu imati neugodan i mučan osjećaj zbog udisanja dima.

Ne može se upravljati očekivanjima i shvatanjima i teško je na njih utjecati bilo kakvom vrstom intervencije izvana, osim ako se ta intervencija pažljivo ne veže za (skrivene) motive i aspiracije druge strane.

· Poremećeni odnosi

Svaki oblik konzumiranja intoksikanata je karakteriziran kompliciranim sistemom neformalnih običaja, pravila, sankcija, zakona i strategija koje se tiču ljudi i institutucija i koje su usmjerene na stimuliranje ili odvraćanje od upotrebe intoksikanata. Dozvoljena upotreba je striktno regulirana običajima i sankcijama. Postoje tri faktora od kojih zavisi da li se upotreba od strane drugih ili onih koji su direktno uključeni u to smatra problematičnom (vidi Dijagram 2.):

1. Stepen do kojeg se razvio poremećaj odnosa između korisnika i supstance, što se vidi u fizičkoj šteti, psihološkoj zavisnosti, poremećajima ponašanja, materijalnoj šteti i negativnim pravnim posljedicama. Ovisničko ponašanje može biti izraz ovog poremećenog odnosa.

2. Stepen do kojeg ljudi u našem okruženju smatraju da je određena supstanca loša stvar, te da postoji poremećaj odnosa između onih koji su bliski korisniku i te supstance. Jasan izraz ove vrste poremećenog odnosa može se naći u striktnim zakonima i čvrstoj volji da se ti zakoni ispoštuju.

3. Stepen do kojeg postoji poremećaj odnosa između korisnika i onih koji su mu bliski.  Ukoliko do toga dođe, postoji rizik da korisnik ili grupa korisnika neće moći popraviti tu situaciju i da će biti osuđeni na izolaciju u društvu. To kasnije može dovesti do još snažnijeg utjecaja supstance na korisnika.







Dijagram 2: Model mogućeg poremećaja odnosa

Ovi faktori su međusobno povezani. Međutim, način na koji su oni povezani je specifičan u društveno-historijskom kontekstu. Do toga može doći kada  već postojeći 'poremećaj odnosa' između onih koji su bliski korisniku i  korisnika preraste u poremećaj odnosa između onih koji su bliski korisniku i supstance – do čega ne bi došlo ranije. Postoji i mogućnost da se dogodi i suprotno od toga.

Da bismo to ilustrirali navešćemo sljedeći primjer: sredinom devetnaestog stoljeća, vladari i bogatija klasa u mnogim evropskim zemljama bili su zabrinuti zbog postojanja revolucionarnih pokreta. 'Necivilizirane' niže klase i pripadnici nižih slojeva društva predstavljali su prijetnju: mogli su izgubiti samokontrolu i okrenti se narušavanju mira, pa čak i ustancima. Nije slučajno što je u ovom periodu konzumiranje alkoholnih pića (rakije i sl.) od strane radničke klase bilo sistematski kritizirano, a i ograničavano gdje je to bilo moguće. Zabrana konzumiranja alkohola nije bila usmjerena na prevenciju negativnih efekata koji mogu biti rezultat upotrebe alkohola. Do toga je došlo zbog 'poremećaja odnosa' između vladajućih grupa i potencijalnih pobunjeničkih grupa među stanovništvom.

Ideja koja je ovdje predstavljena ne prihvata postojanje odnosa između supstance, korisnika i ljudi koji su bliski kako korisniku tako i supstanci. U idealnom slučaju ovi odnosi su konsolidirani i balansirani, tako da odgovaraju svakome. Uzmimo za primjer 'bezopasnu' supstancu, kao što je kafa. Možemo pretpostaviti da je ubrzo nakon uvođenja ovog pića u Evropu utvrđeno da navika pijenja kafe nije štetna za korisnike, da niko nije smatrao sramotnim ako je neko pio previše kafe, te da iako su mnogi ljudi svakodnevno konzumirali to piće, previše je bilo reći da su ovisnici.

Što se tiče pušenja duhana, taj šablon nije bio tako usklađen. Nakon uvođenja pušenja – prije nekoliko stoljeća – u mnogim zemljama pušenje je naišlo na snažno osporavanje. Dugo vremena duhan se smatrao lijekom, što znači da se mogao kupiti uglavnom ili samo u apotekama. Duhan dijeli ovu osobinu sa mnogim novim 'drogama': njihovo uvođenje je obično dozvoljavano zbog poznatih ljekovitih osobina koje su ih karakterizirale. Zbog toga su se vina, duhan, kakao, alkoholna pića, opijum, kokain, hašiš, gas koji izaziva smijeh, kafa i čaj u početku mogli naći u malim kutijicama ili bočicama na policama kod apotekara prije nego što su se zakonito ili protuzakonito pojavili na slobodnom tržištu. Za vrijeme Rimskog carstva apoteka je bila prodavnica vina, a medicinsko značenjeje dobila mnogo kasnije. Nije neobična ni obratna situacija. Što se tiče alkohola, historija odnosa između 'tri elementa' u modelu nije se razvijala baš glatko. U Evropi alkohol nikad nije u u potpunosti zabranjen. Međutim, to ne znači da nije bilo grčevite borbe u vezi sa njegovom upotrebom, a posebno zloupotrebom. Uvođenje i društveno-kulturna integracija jakih, destiliranih pića nije uopće išla glatko. Tokom nekoliko generacija između osamnaestog i dvadesetog stoljeća ta supstanca je imala ulogu koju trenutno imaju droge u zemljama Trećeg svijeta. Tačno je da pokret trezvenosti početkom dvadesetog stoljeća nije uspio ograničiti prodaju alkohola na apoteke, pošto je i za vrijeme najsušnijih godina prodaja alkohola bila preobimna da bi se to moglo uraditi.

· Moralna stanovišta dominiraju

Uopćeno govoreći, politička i ideološka klima su od ključne važnosti za stepen do kojeg dominantne snage reagiraju ili vode kampanje protiv upotrebe intoksikanata. Ekonomski interesi mogu obezbijediti važnu pozadinu i motiv. Međutim, bez obzira na to, ti interesi mogu biti u potpunosti ignorirani: zabrane i 'ratovi protiv droga' predstavljaju velike zahtjeve za privredu jedne zemlje. Moralna stanovišta imaju uglavnom veliki utjecaj na prosuđivanje o posebnom obliku upotrebe, kao i na reakciju na taj oblik upotrebe. Racionalna stanovišta, kao što je šteta po zdravlje koja se može objektivno izmjeriti, zauzimaju sporedno mjesto. U našem društvu ne postoji direktna veza između čvrstog ili umjerenog načina na koji se reagira po pitanju određenog oblika zavisnosti o supstancama i štete koju to nanosi javnom zdravlju. Primjer za to možemo naći u načinu na koji se, općenito govoreći, zauzima mnogo čvršći stav prema upotrebi heroina i kokaina u odnosu na pušenje, iako pušenje nanosi mnogo ozbiljniju fizičku štetu i ima mnogo šire posljedice za većinu stanovništva.

· Društvena integracija

Postoji korelacija između načina na koji oni koji su bliski korisniku reaguju na upotrebu (kao i supstancu) i stepena do kojega je korisnik obavezan, ili se osjeća obaveznim, da zatraži pomoć u pokušaju da prekine sa tom navikom. Korisnici droga, kao što je heroin, imaju više mogućnosti da dođu u kontakt sa ustanovom za pružanje pomoći u ranijoj fazi nego alkoholičari; za raliku od njih, pušači rijetko traže pomoć za svoju ovisnost. Broj alkoholičara koji su zatražili pomoć nakon pedesetih godina prošlog stoljeća nije pratio povećanje potrošnje alkohola. Istovremeno, više korisnika droge nego korisnika alkohola je registrirano u oblasti pružanja pomoći ovisnicima.

Društvena integracija određenih oblika korištenja ide ruku pod ruku sa socijalnom integracijom korisnika: poremećeni odnos između ljudi koji su bliski korisniku i supstance koja se koristi pokazuje da postoji veliki broj trezvenjaka.

· Pojačanje samokontrole

Što se tiče intoksikanata, ukoliko posmatramo jedan veoma dug period vidjećemo da prevladava trend kontroliranog ponašanja, zasnovan na samokontroli i smanjenju vanjske kontrole. Ova kontrola se bavi načinom na koji korisnici sami mogu osigurati da upotreba intoksikanata ima mnogo manje, ili uopće nema negativnih posljedica po njihovo zdravlje, te da se manje sukobe sa interesima onih koji su im bliski. Međutim, to ne prati smanjenje broja korisnika ili smanjenje potrošnje po glavi stanovnika – često se dešava suprotno. Naizgled, to je osnovna kontradikcija, ali to nije uvijek tačno: ukoliko društvo prihvati određenu supstancu i ako ljudi mogu kontrolirati upotrebu te supstance, smanjiće se zabrinutost u vezi sa njenom upotrebom. Ovo može dovesti do proširenja upotrebe te supstance na veći broj korisnika. Kontrolirana upotreba ne znači isto što i potpuna apstinencija, iako u slučaju nekih intoksikanata to može imati apsolutni prioritet.

Šta se može predvidjeti?

Čak iako ne postoji snažna naučna osnova, moguće je – na osnovu navedenog – napraviti kratak osvrt na budućnost:

· Posljedice tolerantne politike

Možemo predvidjeti da će tolerantna ili liberana politika u vezi sa alkoholom i drogama, namjerno ili nenamjerno, dovesti do sljedećeg:

a. broj korisnika će se povećati;

b. postoji tendencija da će se potrošnja po glavi stanovnika povećati (to je bio slučaj sa kanabisom), dok će se ukupan iznos koji konzumira pojedini korisnik smanjiti: teški ovisnici postaju manjina unutar grupe korisnika;

c. većina korisnika će tokom vremena naučiti da koristi supstancu kontrolirano;

d. odnos između korisnika i društvene dezintegracije postaje manje očigledan;

e. tokom vremena potreba za traženjem pomoći (od ovisnosti u institucijama koje se bave pružanjem pomoći ovisnicima) će se umanjiti.

· Potražnja za intoksikantima

U bliskoj budućnosti potražnja za intoksikantima će i dalje biti jednako visoka. Uopćeno govoreći, postoji porast potražnje za psihotropskim supstancama koje imaju trenutno djelovanje, bez uzrokovanja dugoročnih štetnih posljedica (kao što je mogućnost da se postane ovisnik). Potražnja stanovništva na zapadu je takva da je za većinu stanovništva pretjerana upotreba 'moćnih' supstanci previše štetna. Postoji vjerovatnoća da će se konzumiranje alkohola i duhana smanjiti u dugoročnom periodu, bez obzira na imovno stanje. Upotreba 'teških droga' (heroina, kokaina, amfetamina) može se proširiti na nešto veću grupu, ali veća je vjerovatnoća da će se količina koju pojedinac koristi smanjiti nego povećati. Upotreba 'lakših' supstanci, koje su izmišljene ili će se izmisliti u budućnosti, za neke će postati veoma popularna – ovdje govorimo o varijantama XTC-pilula i drogama Nove generacije koje su sintetičkog ili biološkog porijekla.

· Pojačana podrška za čvrst pristup
Uzimajući u obzir složenost odnosa unutar država i među državama, mala je šansa da će doći do legalizacije droga u bliskoj budućnosti, bez obzira da li neki to željeli. Trenutno se pojačava podrška u narodu za uvođenje čvršćih mjera protiv trgovine drogom i strožijeg pristupa u odnosu na korisnike droga.

Integracija i dezintegracija intoksikanata zavisi od fluktuacija u javnom mnijenju. To isto važi i za spremnost društva da ponudi opće ili posebne usluge na osnovu tolerancije.

2.

ŠTA JE PREVENTIVNI RAD?

Ovo poglavlje predstavlja uvod u osnove preventivnog rada. Na prvom mjestu, analizirat će se pitanja, kao što su: šta je prevencija i kako se prevencija definira? Ova teoretska osnova je važna kada se razmatra politika i uvjeti koji reguliraju prevenciju. Preventivna politika se oblikuje stajalištima, kao što su vremenska ograničenja, geografska skala, te društvene, političke ili etičke implikacije koje se moraju uzeti u obzir prilikom izrade i implementacije preventivnog programa. Preventivni rad je nešto veoma slično politici: svako ima svoje vlastite ideje o tome. Što se tiče standarda, postoje mnogi standardi koji se tiču ove teme, te zbog toga postoji mnogo veoma uobičajenih, etičkih dilema sa kojima se sureću oni koji donose odluke u oblasti prevencije. Ovo poglavlje će također obuhvatiti teme, kao što su evaluacija i održivost preventivnog rada, metode rada koje su orijentirane na problem, te veza sa liječenjem. 


2.1. DEFINICIJA PREVENTIVNOG RADA

Socijalni i kulturni kontekst društva određuje šta je izvodljivo, a šta nije izvodljivo u vezi sa razvojem upotrebe, zloupotrebe i ovisnosti o supstancama. Rad na prevenciji alkoholizma i narkomanije je izuzetan primjer o utjecaju stavova i kolektivnih vrijednosti koje propagiraju različite društvene grupe na određene oblasti preventivnog rada – u ovom slučaju to su stavovi o upotrebi intoksikanata. Ova veza sa društvenim konfliktima i standardima neminovno postavlja unutrašnje i institucionalne barijere za slobodu preventivnog rada. Međutim, u tome ima i jedna prednost, pošto se time osigurava da je preventivni rad u redovnom središtu pažnje javnosti.


Cilj preventivnog rada je poboljšati javno i mentalno zdravlje. Na prvom mjestu, važno je pojasniti i objasniti nekoliko koncepata koji su relevantni za više oblika preventivnog rada u zdravstvu i sektoru socijalne zaštite.

Pod primarnim preventivnim radom podrazumijeva se sljedeće: intervencija prije nego što se pojavi zdravstveni problem, što znači: prekidanje mreže uzročnoposljedičnih veza koja prekriva zdravstveni problem, kroz prekidanje jedne ili više karika u lancu. Primarna prevencija se djelomično bavi utjecajima na ponašanje i stavove ciljne grupe. To obuhvata motiviranje ljudi ili 'podsticanje' da promijene svoj način života u željenom smijeru. Obrazovanje i informacije igraju ključnu ulogu u tom procesu. Cilj može biti direktna promocija određenog ponašanja, kao što je prestanak pušenja, ili nezapočinjanje uopće, ili izgradnja ličnosti. To bi moglo obuhvatiti stepen do kojeg je pojedinac sposoban da kontrolira svoje nagone i koliko je voljan da u obzir uzme posljedice svog ponašanja u smislu koliko to utječe na druge ljude. Također je moguće učiti mlade ljude kako na najbolji način mogu sačuvati svoj vlastiti integritet u različitom okruženju. Ovaj akcenat na stavu prema životu i društvenim vještinama može igrati važnu ulogu u odluci osobe da se prestane neodgovorno ponašati u budućnosti, kao što je, naprimjer, u odnosu na uzimanje nedozvoljenih droga. U tom kontekstu, izgradnja karaktera ličnosti je srednjoročni cilj preventivnog rada, a neuzimanje droga je željeni rezultat. Odmah postaje jasno da preventivni rad treba biti i da je rezultat kombiniranih mjera koje poduzimaju različiti ljudi: obuka vezana za izgradnju karaktera koja je usmjerena na mlade ljude nije posao koji trebaju obavljati službe za zdravstvenu zaštitu niti specijalisti u oblasti alkoholizma i narkomanije, već se to treba ostaviti roditeljima i nastavnicima. Nastavnici mogu igrati važnu ulogu u sprečavanju nepoželjnog ponašanja, čak iako nisu toga svjesni.

Pod sekundarnim preventivnim radom podrazumijeva se sljedeće: rano otkrivanje bolesti ili zdravstvenog problema koji je već u razvoju, ali još nije klinički vidljiv. Ranom prevencijom mogu se ostvariti povoljnije prognoze. Ovaj oblik preventivnog rada, u većini slučajeva, vodi ka povećanoj potražnji za pomoć od ljekara opće prakse i zdravstvenih institucija.

Na kraju, pod tercijarnim preventivnim radom podrazumijeva se sljedeće: prevencija ponovne pojave bolesti ili ograničavanje efekata preostalih simptoma u slučaju vidljive bolesti ili vidljivog problema u ponašanju u ranim fazama. Ovaj oblik preventivnog rada je obično usko povezan sa liječenjem.

U ovom priručniku naglasak je na primarnom preventivnom radu, iako striktna podjela na primarni, sekundarni, pa čak i tercijarni preventivni rad nije uvijek funkcionalna ili izvodljiva.

2.2 PREVENTIVNA POLITIKA

Politika je uvijek osnova preventivnih aktivnosti, barem onda kada se te aktivnosti provode organizirano. Da bi se izvršila evaluacija preventivne politike i prioriteta koje postavljaju oni koji donose odluke, veoma je bitno utvrditi kontekst u kojem se ta politika definira. Prostim riječima, pretpostavlja se da je učešće u preventivnim aktivnostima dobrovoljno, iako o tome mogu postojati različita mišljenja, a zakoni koji reguliraju tu oblast mogu se razlikovati od jedne zemlje do druge. Za određene oblike prevencije ovo je također jedan važan uvjet za postizanje najboljih rezultata. To posebno važi za preventivne aktivnosti koje su usmjerene na promjene u ponašanju.

U preventivnoj politici posebna pažnja mora se posvetiti vremenskim ograničenjima. Mali problemi mogu igrati ključnu ulogu u određenom vremenskom okviru: uzmimo za primjer virus koji je prisutan među stanovništvom, ali nije aktivan. Međutim, u određenim okolnostima taj virus može iznenada prouzrokovati epidemiju. Ukoliko takvo nešto očekujemo, onda je izuzetno važno početi pripreme za preventivnu intervenciju što je prije moguće. Politika treba obuhvatati geografsku skalu problema. Drugim riječima, to znači sljedeće: gdje se problem desio i kako se mora pristupiti njegovom rješavanju. Ograničavanje aktivnosti na jednu regiju ili zemlju ponekad nije od velike koristi, te je potrebno poduzeti koordinirane napore na evropskom ili globalnom nivou. Poduzimanje napora na globalnom nivou, naravno, ne isključuje mjere koje se preduzimaju na lokalnom nivou.

Ukoliko se prevntivna politika oslanja na podršku u društvu, mora u obzir uzeti društvene, političke ili etičke implikacije koje slijede uvođenje preventivnog programa. To važi, naprimjer, za programe otkrivanja alkoholizma, gdje postoji rizik da oni koji su izabrani za provjeru budu unaprijed žigosani. Međutim, programi primarne prevencije mogu također nesvjesno doprinijeti neželjenom propagiranju i podršci moralnim i političkim stavovima. Primjer za to je kada se prevencija upotrebe droga veže za manjine. U preventivnom radu vezanom za alkoholizam i droge, postoji veliki rizik od nenamjernih i neželjenih povezivanja stvari, te zbog toga može doći do potpunog podrivanja istinskih ciljeva preventivnih aktivnosti.

Preventivni rad može se vršiti na raznim skalama i nivoima. Na prvom mjestu, preventivna politika se razvija na državnom nivou. To se onda nastavlja na međunarodnom nivou. Na drugom mjestu, prevenciju vrše kvalificirane institucije na regionalnom ili lokalnom nivou. Konačno, na trećem mjestu, prevencija se vrši unutar određenih društvenih jedinica, kao što su škole, porodica ili radno mjesto. U tabeli koja slijedi prikazane su neke funkcije vladine preventivne politike:

Tabela 2.

	VLADINA POLITIKA

	Preventivna politika na državnom i međunarodnom nivou je usmjerena na:

· uvođenje potrebnog zakonskog ili pravnog okvira;

· izradu planova za direktno suprotstavljanje simtomima ili uklanjanje njihovih uzroka;

· uspostavu službi;

· stimuliranje i vođenje obrazovnih kampanja ako je to potrebno;

· skretanje pažnje na mogućnost prevencije u sektorima koji imaju različite ključne ciljeve: usmjerena politika;

· subvencioniranje regionalnih, državnih i međunarodnih instituta koji mogu dati profesionalno i naučno tumačenje predmeta prevencije;

· iniciranje epidemiološkog istraživanja i otkrivanje novih trendova i pojava.




U posljednim decenijama, pored primarne prevencije, razvila se i sekundarna prevencija u obliku ranog dijagnosticiranja i liječenja koje slijedi nakon toga. Uvećanje znanja o rizičnim grupama i faktorima rizika je promoviralo ovakav razvoj. U slučaju sekundarne prevencije koja se odnosi na alkoholizam i droge, sve vrste moralnih i socio-političkih pitanja imaju ulogu koja onemogućava nepristrasan pristup. U nekim državamo potpuno je zabranjeno davati savjete korisnicima droga, tako da bi oni mogli minimizirati štetu koju uzimanje droge nanosi njima i drugima. U mnogim slučajevima, otkrivanje korisnika droge podrazumijeva policijsku istragu. Ukoliko se primijeni taj metod, članovi ciljne grupe morat će se početi skrivati.

Preventivni rad vezan za zloupotrebu alkohola i alkoholizam ima dugu istoriju. Kako je moguće spriječiti upotrebu ili zloupotrebu jedne supstance kada postoji tako jaka želja za njom i kada je njena upotreba tako čvrsto ukorijenjena u kulturi?

Prevencija upotrebe ili zloupotrebe droga je vjerovatno čak i kompliciranija jer se distribucija i konzumiranje droga vrši u nepoznatim uslovima. Za mnoge ljude to je dovoljan razlog da ne rizikuju upotrebu droga. Međutim, za određene, male grupe u društvu, čiji članovi često imaju društveno marginaliziran ili psihološki nestabilan status, ovo može biti upravo onaj faktor koji pojačava mogućnost da će oni podleći iskušenju. Odnos između psiholoških poremećaja i kulturnih okolnosti zahtijeva stalnu reviziju stečenog znanja i klasifikaciju sistema koji stalno prijete da potkopaju proces akumuliranja znanja (naprimjer o 'ovisnosti'). U vezi s tim, kulturna percepija o tome koliko je prirodno konzumirati alkohol, kao i o količini koja se konzumira u društvenom životu, umnogome se razlikuje od zemlje do zemlje.

2.3.
UVJETI ZA PREVENTIVNI RAD

Dobar sistem državne podrške je poželjan kako bi se podstakao razvoj preventivnog rada u lokalnim i regionalnim situacijama, te kako regionalni preventivni radnici ne bi bili ostavljeni sami sebi da donose odluke. Uslovi u evropskim zemljama se donekle razlikuju u tom pogledu, što bi mogao biti razlog za davanje podstreka međunarodnoj razmjeni iskustava, organizacionih koncepata i metoda rada. Međutim, zbog činjenice da bi se uvjeti kvaliteta, koje ovaj priručnik akcentira, teoretski trebali sastojati od različitih infrastruktura, važno je da oni ne predstavljaju zamku. Ti uvjeti su prezentirani uglavnom kao smjernice i putokazi.

Poželjno je da se raspoloživo znanje i vještine prikupe na državnom nivou. Državni instituti mogu imati ulogu koordinacionih centara za eksperimente i informacije. Pored toga, ispravan potez bi bio kada bi se državni instituti potrudili da osiguraju da se iskustvo i stručno znanje iz jedne regije iskoristi u dobru svrhu u drugim mjestima u zemlji. Izrada programa je tako težak zadatak da se ne treba očekivati od ljudi da sami to urade. Zbog toga bi bilo preporučljivo podijeliti taj zadatak na dva dijela: razvojni rad na državnom nivou i praktičan rad na regionalnom ili lokalnom nivou.

Tabela 3.

	DRŽAVNA PODRŠKA PREVENTIVNOM RADU

	Državni instituti mogu obavljati sljedeće funkcije kao podršku preventivnom radu:

· razvoj prevencije: istraživanja; evaluacija programa; razvoj teorije; profesionalizacija; osiguranje kvaliteta; intervizija;

· obezbjeđivanje informacija: izrada materijala; informativne službe; monitoring;

· obezbjeđenje usluga: podrška; davanje savjeta instuticijama koje izrađuju politiku;

· koordiniranje: obezbjeđivanje platforme; usmjeravanje; formuliranje prioriteta; utvrđivanje pravaca razvoja; odabiranje; izrada planova rada; pitanja odgovornosti; monitoring implementacije; evaluacija implementacije;

· izrada državnog strateškog plana za preventivni rad (za najduže pet godina) u kojem će se uvrditi prioriteti, instrumenti kontrole i slični vidovi podrške prevenciji: funkcije, organizacije i programi;

· vođenje evidencije o svemu što je do tada urađeno u oblasti preventivnog rada;

· uspostavljanje centralne datoteke ili obezbjeđivanje veze sa datotekama uspostavljenim na drugim mjestima;

· ponuditi platformu za razmjenu iskustava;

· uspostavljanje koordinacionog centra za eksperimente;

· uspostavljanje kontakta između onih koji rade na terenu i harmoniziranje njihovih aktivnosti;

· organiziranje profesionalnih kurseva;

· izrada i implementacija kvalitetne politike;

· razvoj planova, ispitivanje budućih scenaria;

· evaluacija proizvoda, procesa i djelotvornosti;

· razvoj novih projekata;

· nuđenje konsultantskih usluga prilikom pripreme projekata;

· vođenje help-deska (jedinice za stručnu pomoć)




Zadatak državnih službi je da učine regionalne i međunarodne inicijative pristupačnijima i da kanališu informacije. Međutim, struktura za podršku ne treba pružati usluge samo u oblasti institucija i grupa koje se direktno bave prevencijom ovisnosti. Tamo gdje postoji mali broj tih institucija i grupa i gdje su one udaljene jedna od druge, svakako je od izuzetne važnosti da državne službe usmjeravaju njihov rad na mnogo veću ciljnu grupu.

2.4. RAZVOJ PREVENTIVNE PRAKSE


Kako bi razvili preventivne programe, od preventivnih radnika se očekuje da imaju sveobuhvatno znanje u toj oblasti. Diferencijacija funkcija, pošto ona postoji u sektoru pružanja usluga zaštite, mnogo je slabije razvijena u sektoru prevencije. To znači da se od svakog preventivnog radnika očekuje da ima neko znanje o sljedećem:

· društvenom okruženju koje karakterizira upotrebu intoksikanata i dešavanjima u toj oblasti;

· raznim ciljnim grupama, te različitim ciljevima i metodama rada koje ih karakteriziraju;

· finansiranju i organizaciji proizvoda:

· resursima koji su potrebni za uspješno okončanje projekta od faze izrade do faze evaluacije.

Osim toga, od njih se očekuje da budu u mogućnosti da rade i misle na različitim nivoima, te da budu sposobni da razviju preventivne aktivnosti u raznim okruženjima. Konačno, od njih se očekuje da budu sposobni da komuniciraju sa medijima – čiji broj se stalno povećava i koji su sve više i više raznoliki. Ne treba ni napominjati da je ova situacija daleko od idealne i da u nekim okolnostima može da proizvede suprotne efekte. Stoga je veoma važno uspostaviti i održavati suradnju između institucija za prevenciju i institucija za naučna istraživanja.

Preventivne aktivnosti su usmjerene na ciljne grupe koje su opisane, u prvom redu, u pogledu analize rizika. Pored opisa u pogledu rizika, ciljne grupe se mogu također opisati u vezi sa organizacionom lokacijom pojedinaca koji pripadaju rizičnoj grupi ili prema drugim principima kategorizacije: prema starosti, spolu, etničkoj pripadnosti, zanimanju, socio-ekonomskim okolnostima ili geografskim vezama. Kada se donose odluke o preventivnoj politici, te vrste kriterija se često uvode prilikom odlučivanja o prioritetima. Ljudima iz zaostalih sredina, sa malom šansom da uspiju u društvu, može se dati prioritet čak iako se očekuje da će preventivni program imati manje efekta na njih nego u slučaju da se usmjeri na uspješniju grupu.U programu Svjetske zdravstvene organizacije (WHO) za 'zdrave gradove', predlaže se pristup zajednici – kako bi se povećala djelotvornost prevencije – pri čemu se sve vrste preventivnih inicijativa kombiniraju u jednu. Informacije o alkoholizmu i drogama (ustvari, isto bi  se moglo reći i za programe koji propagiraju zdravu ishranu) imale bi više efekta ukoliko bi bile sadržane u programu kojim se podstiče opće poboljšanje zdravlja i životnih uslova neke geografski definirane ciljne grupe. Taj oblik saradnje je vrsta sinergije.

Naravno, prilikom razvoja preventivne politike veoma je bitno uzeti u obzir postojeći ili potrebni sadržaj organizacije za preventivne aktivnosti, zakonski okvir i način kako se preventivni rad može finansirati. Teoretski, promoviranje zdravlja, sigurnosti i blagostanja treba biti polazište za izradu preventivne politike. To može značiti da se potrebna pažnja treba posvetiti i rizicima koji se smatraju veoma malim. U principu, preventivni rad se treba vršiti bez prinude, iako se to rijetko može garantirati u slučaju alkoholizma i droga. Prilikom formuliranja politike, posebna pažnja se treba posvetiti kako bi se osiguralo da se preventivna intervencija može testirati u smislu djelotvornosti i efikasnosti. To je moguće jedino ako se institucije, ciljne grupe i metode rada konkretno opišu. U praksi, kada se radi o preventivnom radu vezanom za alkoholizam i droge, oni koji donose odluke rijetko ispunjavaju taj kriterij u detalje. Vladina politika se zasniva na političkim kompromisima i često su razlike u mišljenjima maskirane u nejasne planove. U svakom slučaju, kriteriji koji utvrđuju djelotvornost i efikasnost su od vitalnog značaja kako bi se osiguralo da teorija i praksa prevencije krenu naprijed. Ne treba izbjegavati zatvaranje loših ili neučinkovitih preventivnih programa: prevencija narkomanije u školama i koledžima može imati suprotan efekat i može nenamjerno poslužiti kao oblik 'informativne službe za korisnike'.


2.5. EVALUACIJA PREVENTIVNOG RADA

Činjenica da preventivni programi automatski ne doprinose poboljšanju javnog i mentalnog zdravlja, pa da u nekim slučajevima imaju čak i štetne posljedice, znači da je istraživanje u svrhu evaluacije od izuzetnog značaja. Ukoliko ovaj priručnik ne postigne ništa više nego samo doprinose da evaluacija postane 'životna potreba' za svakog preventivnog radnika, kao i prvi uslov za donošenje odluka o preventivnim projektima, onda će to, samo po sebi, biti veliki korak naprijed.

Ključni koncepti u ocjenjivanju preventivnog programa su djelotvornost i efikasnost.
 Uspjeh preventivnog programa – stvarna prevencija problema (ili oblika ponašanja) – je izražen u stepenu djelotvornosti. U praksi, maksimalan stepen uspjeha se rijetko ili nikada ne postiže – a da i ne pominjemo loše ili suprotne efekte koji mogu biti izazvani preventivnim programom. U radu na prevenciji alkoholizma i narkomanije, djelotvornost je prilično ograničena. Izuzimajući unutrašnji nivo procjene, evaluacija preventivnog programa može se vršiti na osnovu stepena djelotvornosti. To pokazuje da li je ulaganje (od strane organizacije ili ciljne grupe) u ispravnom omjeru sa očekivanim dobitkom. Utvrđivanje efikasnosti preventivnog programa pretpostavlja mjerenje njegove djelotvornosti. Međutim, u mnogim slučajevima zaključci izostaju. To može obeshrabriti podršku javnosti za dobro osmišljene preventivne programe. Drugim riječima: ukoliko su troškovi veliki, a ostvaren je veoma oskudan rezultat, podrška javnosti će izostati.

Preventivni radnici su došli do zaključka da obimne i detaljne studije efekata i efikasnosti vode do boljih rezultata nego kolekcija evaluacija malih projekata. Dobri preventivni programi zahtijevaju velika ulaganja. Ukoliko se prilikom takve detaljne analize troškovi studije pokažu razumnim u odnosu na prirodu i veličinu problema prevencije, onda se ulaganje isplati. Time će se izbjeći bespotrebno trošenje novca u kasnijoj fazi neefikasnog preventivnog programa. U poglavlju broj 9., koncepti djelotvornosti i efikasnosti će se detaljnije ispitati. Pored ocjenjivanja djelotvornosti i efikasnosti, također je važno kontinuirano vršiti evaluaciju procesa preventivnog programa koji je u toku. Pored poboljšanja kvaliteta preventivnog rada, time se obezbjeđuju vrijedne informacije za one koji vrše implementaciju projekata drugdje.

Iako ovaj priručnik funkcionira na principu da preventivni rad vezan za zloupotrebu alkohola i droga, a posebno pušenja, doprinosi javnom zdravlju, oni koji donose odluke, a koji imaju malo znanja iz epidemiologije, ovo ne uzimaju zdravo za gotovo. Zbog toga će se prilikom formuliranja prijedloga projekata  pažnja morati obratiti na ozbiljnost problema (u odnosu na pozadinu drugih problema), obim željenog efekta, te prirodu dobrih i loših efekata prema kojim će se mjeriti uspjeh programa. Da bi se pojasnile ove vrste pitanja, epidemiološki indikatori, kao što su podaci o obimu problema, pomažu u tome. Također se može izvršiti klasifikacija problema u pogledu zdravog ponašanja u odnosu na nezdravo ponašanje, kao što je, naprimjer, klasifikacija počevši od 'nikad pušio' do 'puši više od 25 cigareta dnevno'. Što se tiče zloupotrebe alkohola i droga, klasifikacija se također može vršiti u pogledu različitih standarda ili indikatora. Moguće bi bilo razmotriti posljedice upotrebe intoksikanata za pojedinca i njegovu sposobnost da funkcionira u društvu. Pored toga, kombinacije različitih skala mogu se kombinirati kako bi se formirala jedna mjera, iako postoji rizik da se mogu porediti neuporedive vrijednosti i da rezltati mogu biti pogrešni. Primjer za to je upotreba kanabisa i poređenje sa stepenom napuštanja škole ili nivoom nezaposlenosti.

Mnogo rada vezanog za prevenciju alkoholizma i narkomanije ima oblik zdravstvenog obrazovanja i informiranja. Preventivni radnici i naučnici dijele mišljenje da prijenos informacija, u nekim okolnostima, nije dovoljan kako bi se dovelo do održive promjene ponašanja. Ljudi ne biraju zdrav način života samo na osnovu 'racionalnih' motiva – da to rade ne bi bilo toliko pušača koji svjesno preuzimaju uvećan rizik da mogu umrijeti prije vremena. Međutim, bilo bi previše lako napraviti razliku između pušača i nepušača tako što bismo ih nazvali 'glupim' ili 'iracionalnim'. Potrebno je napraviti bolji uvid u njihove motive, kao i njihove 'dobre razloge' zašto se nastavljaju ponašati na taj način. To zahtijeva, naprimjer, uvid u emocionalnu stranu određene grupe.


Raspoloživo znanje o efektima zdravstvenog obrazovanja i informiranja još uvijek nije dovoljno. Uopćeno govoreći, tačno je kada se kaže da se širenje informacija kojima se utječe na ponašanje, naprimjer na pušenje, ne smatra veoma korisnim. Različita je priča ako je cilj davanje informacija mladim ljudima koji nisu ranije iskusili ovu vrstu ponašanja. Međutim, i ovdje također izgleda da su utjecaj prijatelja i vršnjaka, kao i privlačnost učestvovanja u uzbudljivim situacijama, često snažniji od preventivne poruke.

Iako vrijednost djelotvornosti i efikasnosti mnogih preventivnih programa nije poznata, to ne znači da se uvijek radi o lošim projektima. U većini slučajeva to apsolutno nije tačno, a jedino što nedostaje je znanje potrebno da se dođe do ispravne evaluacije. Međutim, kroz bolju dokumentaciju i registraciju – a nadamo se da će ovaj priručnik biti stimulans za to – ovi programi se mogu utemeljiti i kasnije se može vršiti evaluacija njihove djelotvornosti i efikasnosti.

2.6. OKVIR ZA ODRŽIVU PREVENCIJU

Interes za određenu temu u oblasti prevencije često se mijenja: nakon teškog početka, raste interes i želja društva da skrene pažnju javnosti na tu temu i da se uključi u poduzimanje konkretnih aktivnosti. Međutim, nakon nekog vremena ljudi gube interes, ponekad i ne shvaćajući to, pošto druga tema preuzima glavno mjesto na dnevnom redu u društvu. To je neizbježan proces. Zbog toga je predanost i aktivnost društva od izuzetne važnosti za uspjeh preventivnog rada.

Opipljiv profesionalni utjecaj na upotrebu supstanci i ovisničko ponašanje može se lakše postići u na nižim nivoima. Na višim nivoima, političari, uz podršku svojih adminsitratora, donose odluke. U toj areni, racionalni argumenti moraju da se takmiče sa politički osjetljivim pitanjima, sukobljenim interesima i ideološki obojenim idejama. Stručnjaci za prevenciju mogu se češće naći u regionalnim institucijama i službama u većim gradovima. Iako stručno znanje ovdje može doći do izražaja na najbolji mogući način, to nije mjera stvarnog utjecaja tog znanja. Sukobi interesa i potreba postoje također i u regiji, a naizgled uspješni regionalni projekti prevencije ne moraju imati efekat koji se može kvantificirati. Regije ne predstavljaju posebne svjetove. Stanovništvo regija je jednako podložno utjecaju dešavanja na državnom i međunarodnom planu kao i stanovništvo koje živi drugdje. Velika medijska zastupljenost je utjecajnija od lokalnih ili regionalnih napora, pri čemu se misli na: prijenos informacija i, ponekad, formuliranje općih vrijednosnih orijentacija i standarda ponašanja. Međutim, lični utjecaj može se ostvariti samo na nižem nivou ljestvice. Preventivni radnici mogu, naprimjer, prenijeti usmenu informaciju  ljekarima opće prakse, koja – ako se prenese na odgovarajući način – može imati snažniji utjecaj nego ukoliko ih uznemiravaju slanjem pisanih informativnih materijala koje oni nikad nisu ni tražili.

Nastavak projekta na lokalnom nivou je važan i povećava održivost projekta. Ljudi moraju naučiti da misle o dugoročnoj strategiji. Ukoliko se bavimo dugoročnim intervencijama, implicitno radimo na održivosti preventivnog rada. Održivost se postiže kada se rezultati (efekti preventivnog projekta) nastave i nakon što organizacija koja se bavi prevencijom prestane davati finansijsku podršku, kao i pomoć u ljudstvu i materijalnu pomoć. U praksi često postoji veliki broj prepreka koje ometaju dugoročni pristup. Često ne možemo biti sigurni da li će škole i društveni centri učestvovavti na dugoročnom planu, a saradnja često zavisi od napora jedne osobe. Ukoliko neko drugi preuzme funkciju, to često može značiti kraj dugog perioda suradnje. Ukoliko se želi postići dugoročna suradnja, potrebno je raditi na obezbjeđivanju podrške lokalnog stanovništva cijelom procesu, uključujući što je moguće širi dio društva. Preventivna politika postaje ukorijenjena kada je usvoje stalne društvene jedinice, kao što su škola, porodica, udruženja, radne organizacije i socijalne službe, te kada je izvršavaju ljudi koji pripadaju tim organizacijama. Projekat ne smije biti ostrvo u moru nezainteresiranosti, već mora biti integriran i usklađen sa državnom i regionalnom politikom. Važno je izraditi dugoročni plan. Održivost interesa za teme prevencije se na najbolji način osigurava kroz institucije koje imaju zvanični opis posla, posebne radne jedinice ili, barem, posebne članove osoblja koji su zaduženi samo za ovaj rad. Za druge službe, kao što su policija, škole i koledži ili socijalni rad, prevencija (zloupotrebe psihoaktivnih supstanci ili potencijalno štetnih navika) je uglavnom sporedna aktivnost. Bez obzira na to, prevenciji je potrebna pomoć ovih općih službi. Konačno, tu se nalaze lokacije krajnjih ciljnih grupa, tu se mora formirati društvena baza za promjene, a tu se također trebaju naći i posrednici za direknti, lični utjecaj. Proteći će još mnogo vremena prije nego što ova vrsta pomoći profunkcionira.


Međutim, kroz konstantne pokušaje da se napravi savez sa redovnim institucijama, koje će promovirati preventivni program u budućnosti, povećavaju se šanse da će projekat uspjeti.

Preventivni rad koji vrše regionalne institucije, koji je usmjeren na jasno definirane zajednice i službe u zajednici, predstavlja srž ovog priručnika.

2.7.
METODE RADA USMJERENE PREMA PROBLEMU

Da bi pojasnili stvari, pokušali smo objasniti ciljeve koji su vezani za prevenciju. Sistem klasifikacije koji dijeli ovu oblast na primarni, sekundarni i tercijarni preventivni rad je najpoznatiji. Ovim konceptima se iznova vraća, ali to često vodi do nesporazuma ako se, uz pomoć ove klasifikacije, institucije pokušaju međusobno uskladiti. 

Ukoliko želimo izbjeći ove koncepte, onda je sa pragmatičnog stanovišta poželjno raditi u skladu sa preventivnom politikom koja je usmjerena prema problemu. Raditi na način orijentiran na problem znači da se trebaju tražiti svi relevantni nivoi, kontakti i metode rada koje pomažu da se preventivni pristup usmjeri na određeni problem, te da treba pokušati uskladiti metode rada tako da se poboljša stopa uspjeha intervencije. To može značiti da će se odgovor na neke probleme nalaziti u mješavini preventivnih i terapeutskih intervencija. Interventna politika orijentirana prema problemu može se izraditi na sljedeći način:

1.
na socio-političkom nivou i političkom nivou, odluke se donose o tome koji problemi će biti od ključnog interesa u narednom periodu;
2.
onda se utvrđuje koji ostvarljivi i mjerljivi ciljevi prevencije mogu biti formulirani kako bi se postigli ovi rezultati;
3. nakon toga donose se odluke o vrsti funkcija koje će biti potrebne i u kojoj količini;

4. tek na ovom nivou odlučuje se o mrežama – ili službama – koje mogu obavljati te funkcije i gdje se nove funkcije mogu smjestiti na najbolji način.

Ukoliko će se prevencija zasnivati na trenutnom razvoju događaja, onda  se izvidnice moraju stalno kretati među grupama korisnika i onima koji imaju direktne kontakte sa upotrebom supstanci. Pored česte promjene trendova u upotrebljavanju supstanci, postoje jasne razlike između ponašanja šireg stanovništva o odnosu na određene grupe: općem pozitivnom trendu među stanovništvom može se 'suprotstaviti' konfliktni trend unutar male grupe koja može zauzimati devijantnu poziciju u društvu. 

Pored toga, trendovi se mogu posmatrati uz jaku regionalnu pristrastnost. Ne može se formulirati jasna slika dinamike upotrebe alkohola i droga u evropskim zemljama, trendova koji slijede, kao ni preventivnih aktivnosti koje se zasnivaju na tome. Grupe korisnika su veoma fragmentirane i prikupljanje podataka je otežano zbog nedozvoljenosti upotrebe droge. U sektoru prevencije, već neko vrijeme se radi na poboljšanju obezbjeđivanja informacija o nekim objektima na koje se prevencija fokusira – to se naziva monitoring. 

Poželjno je da se preventivni rad razvija na način koji će biti više orijentiran ka budućnosti, kako bi se oslobodio okova trenutnih prioriteta, tako da može služiti za primjer kako se treba vršiti evaluacija upotrebe droge i predviđati načini na koje će se droga upotrebljavati kako upotreba bude rasla. Niko ne može predvidjeti budućnost, ali je veoma poželjno imati veći stepen budnosti za događaje koji se prvo pojave u manjem obimu. Na taj način, može se bolje pripremiti za potencijalno opasne razvoje događaja.

Državni sistem monitoringa ima funkciju da sastavlja detaljnu i diferenciranu sliku, kao neku vrstu atlasa, koji će prikazivati upotrebu intoksikanata među cijelim stanovništvom, kao i podgrupama unutar tog stanovništva. Na taj način slika koju daju mediji može se potcrtati ili se barem na nju može utjecati. Trenutno mediji stavljaju akcenat na marginalizirane grupe i isključivo na najnovije razvoje događaja.

Potrebno je poboljšati informativne usluge jer postoji potreba da se dobije uvid u:

· karakteristike i razvoj grupa korisnika;

· kontekst u kojem se koriste intoksikanti: socio-kulturne razlike, te očekivanja i potrebe različitih grupa korisnika;

· regionalne razlike.

Na državnom nivou ne može se mnogo uraditi u vezi sa razvojem politike ukoliko nema dovoljno konkretnih, regionalnih i socio-kulturnih podataka. Zbog toga je potrebno postaviti prijemnike informacija u regijama i sektorima. Za to je potrebno:

· imati usaglašenu grupu pitanja i jedinstvenu grupu mjernih instrumenata (standardne ankete);

· da finansijeri žele dati podršku projektu;

· imati metod koji može proizvesti brzu i djelotvornu politiku, uključujući i aktivnosti koje se zasnivaju na podacima.

2.8. VEOMA UOBIČAJENE DILEME U PREVENCIJI UPOTREBE ILI ZLOUPOTREBE ALKOHOLA, DROGA I DUHANA

Na preventivni rad se ne može gledati odvojeno od prihvaćenih standarda i vrijednosti zastupljenih u društvu. Preventivni rad se odvija u historijski određenom društvenom kontekstu. U jednom društvu određena droga se tolerira, a u drugom društvu veoma oštre kazne se izriču za upotrebljavanje te iste droge. Izbor jedne, posebne metode prevencije može prouzrokovati priličan stres. Pitanje koje se stalno nameće je kada je dozvoljeno utjecati na ponašanje drugih ljudi (treba imati na umu da grupe kojima se bavimo nisu tražile pomoć i da se na njih nekad vrši utjecaj, a da one toga nisu ni svjesne). Nije uspostavljen profesionalni kodeks ponašanja za preventivni rad. Nema ništa slično onome što važi za ljekare i zanimanja iz oblasti medicine.

To otvara veliku mogućnost za različite pristupe.


Cilj preventivnog rada je osigurati da određena ciljna grupa izbjegava nezdravo ponašanje tako što će slijediti određenu strategiju. Ovdje se radi o principu blagostanja. Ideja je da se ukloni patnja i šteta u vidu nezdravosti i lošeg zdravlja, te da se promovira dobro zdravlje i osjećaj da je čovjek zdrav.

Drugi princip je princip nenanošenja štete.Jedan od najvažnijih standarda koje mora zadovoljiti preventivni rad je smanjenje neugodnosti ili neželjenih popratnih efekata na minimalnu mjeru, ili njihovo potpuno uklanjanje.

Treći princip je princip poštivanja samostalnosti. To se odnosi na poštivanje slobodne volje. Kada govorimo o korisnicima droga, to može podrazumijevati iskazivanje poštovanja za samostalnost korisnika droge i njegovu slobodnu volju. Taj princip može biti u suprotnosti sa principom blagostanja. 

Četvrti princip je princip pravednosti. I vrline i mane trebaju se tretirati na pravedan i nepristrasan način.

Drugi kriterij za ocjenjivanje je postizanje optimalnih rezultata za ostvarene troškove: Da li očekivani pozitivni rezultati preventivnog programa premašuju negativne?

Primjena ovih principa u praksi zavisi od pogleda na život koji osoba ima, vizije društva, misije koju ima organizacija, te socijalnih i kulturnih okolnosti u zemlji.

Holandsko Državno vijeće za javno zdravstvo je 1994. godie utvrdilo neke principe za preventivne programe. U tabeli na sljedećoj stranici mogu se vidjeti ti odabrani principi koje je formuliralo Vijeće.
 Na toj listi akcenat je stavljen na zdravstveni aspekt. Prevencija konzumiranja alkohola, droga i pušenja služi i za ostvarenje drugih ciljeva, kao što su promoviranje društvenog blagostanja, sigurnosti, javnog reda, kao i mnogih drugih.

Tabela 4.

	PRINCIPI ZA PREVENTIVNE PROGRAME UNUTAR 

OKVIRA POLITIKE JAVNOG ZDRAVSTVA

	Ti principi su sljedeći:

1.  Prevencija treba biti usmjerena na jačanje vlastite odgovornosti ljudi za svoje  

   vlastito  zdravlje i za zdravlje drugih, te davanje mogućnosti ljudima da ispune tu    odgovornost.

2.  O prinudi u preventivnom radu može se razmišljati ukoliko su ljudi spriječeni ili 

     nesposobni da sami snose odgovornost. O prinudi se može razmišljati jedino kada   

     postoji vjerovatnoća da će ljudi počiniti ozbiljnu štetu ili štetu sa trajnim posljedicama  za svoje vlastito zdravlje i zdravlje drugih.

3. Važno je izbjeći jačanje iluzije da su svi zdravstveni problemi rješivi. Program ne treba buditi lažna očekivanja.

4. Uopćeno govoreći, organi vlasti se trebaju uzdržavati od davanja savjeta građanima o tome šta je najbolji način kako trebaju živjeti. Međutim, preventivne aktivnosti mogu biti usmjerene na ustezanje od mjera ili ponašanja koje se generalno smatra prijekornim i koje šteti drugima (naprimjer, pušenje na javnim mjestima).

5. Važno je izbjeći povećanje razlika u zdravstvenom stanju kao rezultat preventivnog programa. Naprimjer, ne bi smjelo doći do toga da zdravije grupe imaju najviše koristi od preventivnog programa, a da grupe slabijeg zdravstvenog stanja uopće nemaju koristi. Preventivni program mora za cilj imati jednaku mogućnost pristupa za članove ciljnih grupa.

6. Programi o zdravom i nezdravom stilu života – koji su važan izvor informacija za određene ciljne grupe – su poželjni. Međutim, ove vrste programa su prihvatljive jedino ako postoji odgovarajuća veza između ponašanja i zdravlja. To znači da poruka mora biti naučno zasnovana, te da mora dolaziti iz pouzdanog izvora.

7. Napadne informacije o zdravlju su opravdane jedino u slučajevima kada je teško doći do ciljne grupe, te ponekad ako se ta grupa olako okrene ponašanju koje je rizično za njene članove i druge ljude. Prilikom obavljanja ove vrste rada, važno je izbjeći vrijeđanje ljudi.

8. U slučaju programa koji u sebi sadrže moralnu notu, važno je da ciljna grupa javnosti ne bude predstavljena u lošem svjetlu. Prevencija ne treba posezati za sredstvima, kao što je okrivljivanje žrtava.

9. Mreža (struktura) treba da postoji kako bi se pomoglo ljudima koji se, kao rezultat kampanje, nađu u kriznim situacijama. 




Uz pomoć ovih principa, koji se mogu formulirati i uspostaviti u svakoj zemlji na odgovarajući način, etički aspekti prevencije mogu se eksplicitno predstaviti. Nadamo se da će se ovim putem odabrani ciljevi, resursi i pristupi moći razmotriti na odgovarajući način.


Preventivni rad može planirati svoj napad u različitim momentima. Ukoliko se neko bavi aktivnostima koje se mogu ilustrirati lancem proizvodnjadistribucijaprodaja na malo upotreba, onda je sasvim jasno da svaka karika u lancu predstavlja okvir za preventivni rad.

Prilikom planiranja preventivnih aktivnosti koje su, na prvom mjestu, usmjerene na korisnike i potencijalne korisnike, pojavljuju se mnoga pitanja – pitanja na koja odgovori nisu dati unaprijed. U procesu donošenja odluka pojavljuju se sljedeća pitanja:

· Šta je cilj preventivnog rada ili promjene koja se želi postići?

· Šta se želi postići – šta su karakteristike ciljne grupe i gdje se ona nalazi?
· Kako se može doći do ciljne grupe?
· Kakav je odnos troškova i postignutih rezultata?
· Koji resursi stoje na raspolaganju?
· U kolikoj mjeri ciljna grupa prihvata prevenciju?
· Koliko će trajati intervencija?
· Postoji li mogućnost da se ona ponovi?
· Koja se vrsta podrške ili prepreka može očekivati?
· Kakve veze se mogu uspostaviti sa drugim intervencijama?
Prevencija je oblast ili tržište u kojem se različiti programi, sa jednako različitim ciljevima, takmiče da privuku pažnju. Viđenje koje je dominiralo prije nekoliko decenija da je upotreba psihoaktivnih supstanci za svaku osudu, zamijenjeno je viđenjem određenih grupa korisnika da je 'normalno' uzimati drogu da bi se stimulirale poželjne emocije. Suočeni sa ovom zbrkom po pitanju standarda,  oni koji donose odluke i preventivni radnici moraju zauzeti svoje vlastite stavove. Prilikom odlučivanja, oni se suočavaju sa brojnim, navodno vječitim dilemama, kao što su:

· Dobrovoljna kontrola – u odnosu na – vanjsku prisilu kako bi se osigurala kontrola.

· Koncentriranje na zaštitne faktore – o odnosu na – poticajne faktore.

· Koncentriranje na rizične grupe – u odnosu na – šire stanovništvo.

· Koncentriranje na primarnu – u odnosu na – sekundarnu prevenciju.

· Koncentriranje na Promjenu prvog reda (rast cijena, zabrana prodaje i sl.) – u odnosu na Promjenu drugog  reda (promjena ponašanja i sl.).
· Koncentriranje na građanske slobode, zaštitu privatnog života pojedinca – u odnsu na – intervenciju države ('cilj opravdava sredstvo').
· Koncentriranje na donošenje mjera – u odnosu na – održivost mjera.
· Koncentriranje na ono što može funkcionirati u dominantnoj kulturi – u odnosu na – ono što prizvodi suprotne efekte za potkulturu.
· Koncentriranje na čistu upotrebu – u odnosu na – upotrebu kao dio problema ponašanja.
Ukoliko na preventivni sektor gledamo sa historijske tačke gledišta, on je ovijek imao tendenciju da se priklanja radikalnim pristupima kako bi se postigla apstinencija – na osnovu pretpostavke «da je lakše početi nego prestati».

Davanje uputstava za upotrebu, kao aktivnost sama po sebi, dugo vremena je ostala van oblasti preventivnog rada. Sada se sve više pažnja usmjerava na stepen do kojeg se upotreba smatra sigurnom i svjesno pod kontrolom. U vezi sa alkoholom, taj pristup je manje ili više prihvaćen. Ovdje se postavlja pitanje da li uslovi pod kojim se alkohol konzumira zadovoljavaju socio-higijenske standarde, te da li  se vrši nadzor nad kvalitetom proizvoda. Međutim, što se droga tiče, u mnogim zemljama ova vrsta prakse postoji samo u mašti male grupe lobista. Izgleda da je skoro nemoguće postići kontroliranu upotrebu droge, iako stvarnost pokazuje da je to ipak izvodljivo. U mnogim evropskim zemljama, rasprava u narednim godinama će biti usmjerena na pitanje da li preventivnom sektoru treba preporučiti da optimalizira socio-higijenske uslove za određene oblike upotrebe droge. Tradicija pružanja pomoći ovisnicima kazuje da je odvraćanje od upotrebe jedan od osnovnih zadataka prevencije. Politička arena, a i društvo u cjelini, stalno podsjećaju da je apsolutna apstinencija od droga veoma poželjna. Prednosti apstinencije od droga, kao moralnog stanovišta, govore dovoljno za sebe, tako da preventivni radnici trebaju poduzeti napore da se te prednosti predstave javnosti. Međutim, ukoliko je cilj zaštititi javno zdravlje, a posebno mlade ljude, ponekad je neophodno utvrditi grupe korisnika.

Trenutni problem za prevenciju (koji se može uporediti sa problemom koji se pojavljuje u 'marketingu' usluga i proizvoda) je fragmentacija kultura i kultura mladih – kao rezultat individualizirane prirode društva – zbog čega je teško apelirati na ljude kolektivno. Ovo predstavlja još jedan razlog da se obezbjeđenjem dobrog sistema podrške preventivni sektor poštedi prevelikih opterećenja.  
2.9. MEĐUODNOS IZMEĐU PREVENTIVNE I KURATIVNE ZDRAVSTVENE ZAŠTITE

Pošto je preventivna zdravstvena zaštita često isprepletena sa drugim oblicima zaštite, vrijedi posvetiti nekoliko redova sličnostima i razlikama između dvije oblasti rada.

Preventivna zdravstvena zaštita nema dugu tradiciju kao posebna oblast rada, za razliku od drugih oblasti zdravstvene zaštite, i zauzima umjerenu poziciju u svijetu istraživanja i obuke. Bez obzira na to, primarna prevencija, ili barem rana dijagnoza, poželjnija je nego medicinska intervencija. U sektoru somatske zdravstvene zaštite to vrijedi već duže vremena, što je, između ostalog, rezultiralo u drastičnom poboljšanju zdravstvenog stanja stanovništva u toku samo jednog stoljeća zbog dobro organiziranog i efikasnog metoda rada. Jedan od glavnih razloga zašto ovo nije usvojeno na odgovarajući način u oblastima mentalne zdravstvene zaštite i ovisnosti o drogama je činjenica da je do danas bilo nemoguće, ili skoro nemoguće, putem preventivnog programa spriječiti razvoj ozbiljnih psiholoških poremećaja, kao što je ovisnost. Međutim, čak i da ovaj argument više ne stoji, novčana sredstva ne bi automatski bila preusmjerena na preventivne inicijative. Društvo je organizirano na takav način da se mora aktivno boriti za preventivnu zdravstvenu zaštitu. Realni argumenti koji se tiču potencijalnih efekata prevencije (izraženi u odnosu troškova i rezultata) stoje nasuprot zahtjeva sadašnjih klijenata koji se odnose na institucije za pružanje zaštite, te nasuprot praktičnih pitanja koja se tiču trenutnih interesa.


Ne postoji granica koja dijeli preventivnu i kurativnu zdravstvenu zaštitu.  Postoje dobri razlozi da se eksplicitno naglase veze između njih, barem ti razlozi bili činjenice da određeni profesionalci često rade u istim instuticijama ili kolektivima. Međutim, jednako je važno napraviti eksplicitnu razliku između njih. Bez obzira što postoji dosta argumenata koji zagovaraju što je moguće intenzivnije integriranje ove dvije funkcije, zahthjev za integriranje i saradnju stvara dosta konfuzije. Kada se da jasna definicija, tek tada će biti moguće na odgovarajući način raspravljati o odnosu između preventivne i kurativne zdravstvene zaštite. Činjenica da su stručnjaci zapostavili ideološki zaključak da prevencija treba imati prednost u odnosu na liječenje, znači da je još bitnije dokazati vrijednost prevencije unaprijed, putem studija u svrhu evaluacije. Ustvari, treba ići i dalje, tako da se u vezi sa određenim problemom pokaže da je preventivna intervencija efikasnija od kurativne intervencije koja se bavi istim poremećajem (te da se ona može opravdati i u etičkom smislu). Što se tiče donošenja odluka za implementaciju prevencije, mnogo strožiji zahtjevi se trebaju, i moraju, postaviti kada se odlučuje o pružanju kurativne zaštite.

Radnici koji rade u oblasti preventivne zdravstvene zaštite često obavljaju svoje dužnosti – u smislu priprema, izrade planova i provedbe tih planova – u uskoj saradnji sa medicinskim ili terapeutskim osobljem u zdravstvenim institucijama i organizacijama. Kada je riječ o metodologiji i strategiji koja se primjenjuje, preventivna zaštita je različita od kurativne zaštite. Najvažnija razlika je da preventivni radnici imaju svoju vlastitu perspektivu o ciljnim grupama i potencijalnim ciljnim grupama, te o nastanku tih grupa. Kombinirane ciljne grupe mogu se smjestiti jedna pored druge na sljedeći način (Dijagram 3.):


Dijagram 3: Razlike između preventivne i kurativne perspektive

Preventivna perspektiva ide s 'lijeva na desno' (vidi Dijagram 3.): na osnovu raspoloživog epidemiološkog znanja o faktorima rizika, utvrđuje se priroda i veličina grupe onih koji pate od problema i koji traže pomoć. S druge strane, kurativna perspektiva ide s 'desna na lijevo' (vidi Dijagram 3.) – te funkcionira na osnovu znanja i pregleda problema koji ima grupa registriranih klijenata. Na osnovu tog znanja utvrđuju se pretpostavke o načinima i stepenu do kojeg će se određene grupe ljudi, sa manje ozbiljnim problemima ili problemima koji još uvijek ne privlače pažnju, razvijati i koje komplikacije se mogu pojaviti. Tačka gdje se putevi ukrštaju zavisi od obima opisa opće ciljne grupe kako je to navedeno u deklariranom programskom cilju institucije. U principu, ti putevi moraju imati dodirne tačke kada je ne samo preventivnim radnicima nego i socijalnim radnicima jasno data indikativna funkcija, ili kad oni imaju te funkcije, što znači da će se oni također koncentrirati na sekundarne ciljne grupe.

'Razmišljajući s lijeva na desno', preventivni radnici, po svojoj prirodi, više su naklonjeni da razumiju problem u smislu društvenih uslova koji ih podstiču na akciju, te da vide da li postoje mogućnosti da se utječe na situaciju, kao što je uklanjanje ili smanjenje rizika ili jačanje zaštitnih faktora. To se radi u cilju sprečavanja pogoršanja situacije, a u određenoj mjeri i sprečavanja potrebe za kurativnom intervencijom. Razmišljanje s lijeva na desno također znači da preventivni radnici – pod određenim okolnostima i procjenama ozbiljnosti problema – podstiču ljude da traže i zahtijevaju pomoć u ranoj fazi, kako bi se spriječili ozbiljniji problemi.

Ukratko, preventivni radnici su dobro informirani o socijalnoj pozadini problema, dok su socijalni radnici dobro informirani o karakteristikama njihove grupe klijenata. To predstavlja osnovu za suradnju. Na osnovu navedenog, može se zaključiti da cilj preventivnog rada obuhvata sljedeće:

a. nastojanje da se smanji šansa pojave ozbiljnih društvenih i ličnih problema putem:

· slabljenja utjecaja faktora rizika (kao što su okolnosti, neadekvatne društvene vještine);

· jačanja utjecaja zaštitnih faktora (kao što je društvena podrška, adekvatne društvene vještine);

b. podsticanje ljudi da traže i nalaze pomoć što prije kada se problem pojavi i intenzivira.

Ovaj zadnji cilj, u principu, suprotstavlja se ograničenom kapacitetu institucija za pružanje pomoći i profesionalnih grupa. Imajući u vidu činjenicu da pomoć u ranim fazama proizvodi bolje terapeutske rezultate, te da je relativno jeftinija, preporučljivo je promovirati rane intervencije.

U ovom momentu – široko gledajući – ne postoji striktna primjena naučno prihvaćenih kriterija i uslova za razvoj i implementaciju preventivnih mjera. To je djelomično zbog okolnosti, pošto projekti prevencije predstavljaju mješavinu primarnih i tercijarnih elemenata (neki od tih elemenata se mogu nazvati i kurativnim), što umnogome otežava pronalaženje uzročnoposljedičnih odnosa prilikom vršenja evaluacije efekata. Bez obzira na to, postoji mnoštvo međunarodne literature o primarnoj i sekundarnoj prevenciji (rano otkrivanje, rana intervencija) – klasificirane prema cilju, intervenciji i efektu. U posljednjem poglavlju nalaze se tri liste formalnih kriterija koje treba primjenjivati prilikom razvoja preventivnog programa. Što se tiče izrade novih projekata, tu je klima prilično povoljna. Jedna od prednosti je da aktivne komponente preventivnog programa (vidi Poglavlje 4.) postaju jasnije, što je razlog da organi vlasti i oni koji donose odluke ozbiljnije pristupe preventivnoj zdravstvenoj zaštiti. Jedan aspekt tog ozbiljnijeg pristupa je da zahtjevi koje postavljaju preventivni programi postaju sve energičniji. Veoma važan dio toga je stavljanje akcenta na evaluaciju.

U zaključku možemo reći da je jedno od glavnih pitanja sa kojim se suočava preventivna zdravstvena zaštita pitanje da li je ona korisna. Ostala pitanja koja se tiču preventivne zdravstvene zaštite su gdje poduzeti preventivnu zdravstvenu zaštitu, za koga, kada, pod kojim okolnostima i sa kojim rezultatima. Međutim, kada se dokažu efekti i efikasnost prevencije i kada se ona može porediti sa kurativnom zaštitom, postoji dovoljan razlog da se oba elementa zajedno ponude unutar jednog šireg programa. Time se povećava šansa da će ciljna grupa (u pravom smislu riječi) imati koristi od programa. Izabrati oblik organizacije predstavlja težak problem. Međutim, važnije je osigurati da preventivne aktivnosti zadrže bitna obilježja rada zasnovanog na projektu i programu kada se aktivnosti kombiniraju na taj način. To je glavna stvar koju treba imati na umu, pošto su socijalni radnici, kako smo već naveli, navikli da rade u ad hoc stilu, te da snažan akcenat stavljaju na historiju slučaja. Prema tome, bez obzira kako paradoksalno to može zvučati, kao uslov za integraciju (i eliminaciju linija razgraničenja) između prevencije i kurativnog tretmana treba napraviti jasnu i trajnu razliku između ove dvije vrste rada, kako u teoretskom tako i u praktičnom smislu.

3. KAKO PREVENTIVNI RADNICI TREBAJU OBAVLJATI SVOJ POSAO?

Početna tačka u procesu prevencije je ispitivanje postojeće situacije. Matrica aktivnosti i praznih polja će služiti kao pomoć prilikom popisivanja postojećih problema i lijekova korištenih u prošlosti, ili prilikom pokušaja da se spriječi ponavljanje tih problema. Sljedeći korak je evaluacija postojećih praktičnih podataka kako bi se odlučilo kojim problemima, rizičnim grupama i 'uskim grlima' unutar organizacija treba dati prioritet. Te liste prioriteta se onda pretvaraju u programe koji se mogu evaluirati u smislu njihove djelotvornosti.

Nakon toga slijedi ispitivanje organizacije i programskih šema trenutne preventivne prakse. Onda se pravi razlika između različitih funkcija koje obavljaju organizacije koje se bave prevencijom kako bi osigurale uspjeh svojih projekata.

Pored toga, daju se prijedlozi za poboljšanje kvaliteta preventivnog programa. Jedna od tih mjera za poboljšanje kvaliteta će se detaljno razmatrati, a to je 'razvoj sistema monitoringa'. Taj dio se bavi pitanjima koja bi mogla biti od pomoći kada se vrši monitoring. Ovaj dio također govori i o razlici između rada zasnovanog na projektu i programskog rada. Akcenat je stavljen na važnost smjernica i protokola.

PROUČAVANJE PREVENTIVNE PRAKSE

Efekt prevencije zavisi od stepena do kojeg su ciljne grupe, preventivna intervencija, željeni efekat i uzročnoposljedični model (koji međusobno povezuje ove tri varijable) jasno definirani. Važno je uraditi više od samog koncentriranja na direktan problem koji se želi spriječiti, izmijeniti, ublažiti ili zaustaviti prije nego što uđe u opasnu fazu. Važno je također koncentrirati se na poboljšanje i zaštitu mentalnog zdravlja, kao i blagostanja i stabilnosti ljudi u dužem vremenskom periodu.

Za svaku preventivnu intervenciju ili tretman važi da  što je više (a) usmjerena na smanjenje utjecaja više faktora rizika i (b) što ima veću mogućnost da ojača potencijalni zaštitni faktor, njena djelotvornost će biti veća. Modeli prevencije čiji je cilj utjecanje na samo jedan faktor rizika manje su djelotvorni. Ne postoji direktna veza između određenog faktora rizika i određenog psihološkog poremećaja ili poremećaja u ponašanju. Različiti faktori rizika mogu, naprimjer, utjecati na problematičnu upotrebu droge od strane adolescenata. Istovremeno, isti faktori rizika mogu voditi ka drugim emotivnim i psihijatrijskim poremećajima ili problemima u ponašanju.

Kao što postoje relativno univerzalni zaštitni faktori, te faktori koji mogu imati pozitivan utjecaj na pojavu ozbiljnih problema, tako postoje i uobičajeni indikatori multi-problematičnog ponašanja. Njihovo postojanje podupire argument da intervencije trebaju biti usmjerene na indikatore ponašanja umjesto na određeno ponašanje.

Primarna prevencija se može smatrati adekvatnom ako se mogu identificirati jasni uzroci određenih problema. Međutim, ukoliko se ne mogu naći empirijski dokazi za takve međuodnose ili kada se teoretski može pokazati da ne postoje jasni uzroci, onda se mora preispitati izbor strategije prevencije. Prije nego što se poduzmu intervencije, prvo treba da postoji dokaz o međuodnosu između rizičnih uslova i devijantnog ponašanja. Problem sa prevencijom je da ne postoji adekvatan sistem za rano upozoravanje o novim trendovima. Sistem monitoringa obezbjeđuje informacije o trendovima koji se trenutno dešavaju u društvu. Način na koji se to radi je da preventivni radnici vode politiku prikupljanja informacija tako što redovno intervjuiraju ključne ljude i predstavnike različitih organizacija.


PRISTUP PO FAZAMA


U petom poglavlju dati su pokazatelji o tome kako uspostaviti preventivni program. Prva istraživanja za pristup po fazama daju plan djelovanja.

Korak broj 1. – Izrada listi

U kontekstu prevencije to znači stvaranje dobrog pregleda najadekvatnijih i najpristupačnijih rizičnih grupa, faktora rizika, problema i 'uskih grla'. Kada se liste izrađuju na regionalnom nivou, može se vršiti procjena ciljnih grupa za prevenciju (vidi Dijagram 4.):


Dijagram 4.: Ciljne grupe za prevenciju

Dijagram kazuje da prevencija ne prestaje tamo gdje se pojavljuju problemi ili zahtjevi za pomoć. Važni izvori informacija su: (a) informacije od organizacija koje se bave pružanjem zaštite, (b) literatura za istraživanja i (c) monitoring.

Korak broj 2. – Procjena
Drgi korak obuhvata procjenu kojim problemima, rizičnim grupama i 'uskim grlima' unutar organizacija treba dati prioritet u suradnji sa regionalnim platformama.

Korak broj 3. – Djelovanje

Treći korak se bavi pretvaranjem lista prioriteta u programe, koji se onda mogu testirati da se vidi da li odgovaraju. Cilj treba biti (gdje je to moguće) uključiti i druge (posredne) službe u implementaciju preventivnog programa. Ideja je pojačati podršku projektu, a posebno pojačati obim projekta. Dijagram na narednoj stranici predstavlja 'ciklus rješavanja problema'. Trajanje ciklusa ne treba biti duže od tri godine, a poželjno je da ciklus traje kraće.






Dijagram 5.: Ciklus rješavanja problema

Objašnjenje: Problem se može prepoznati tako što se primijeti, imenuje i o njemu se razgovara sa drugima – naprimjer, upotreba droge među mladima u centru za zabavu. Analiza problema obuhvata pojašnjenje problema i analizu problema zajedno sa onim ljudima koji se direktno tim bave i koji imaju ovlasti (policija, vlasnici diskoteka, aktivisti koji rade sa mladima, kao i drugi kojih se to tiče). Nakon toga, kolekcija pod-problema koje ova analiza daje može se organizirati po prioritetima – na osnovu kriterija koje su prihvatili oni koji su direktno uključeni u te aktivnosti: kojim problemima se treba prvo pozabavaiti i koji će biti ostavljeni za kasnije? Poslije toga treba tražiti rješenja i odlučiti o rješenjima. Da li treba od policije tražiti da češće patrolira, da li treba izvjesiti postere u diskoteke, da li treba naveče održavati sastanke za zabrinute roditelje? Ili: da li treba zatvoriti one diskoteke koje toleriraju upotrebu nedozvoljenih supstanci unutar svojih prostorija? Kada se postigne dogovor o rješenju, ono se može implementirati i, na kraju, može se izvršiti evaluacija.

Popisne liste ne trebaju za cilj imati samo stvaranje slike o problemima i rizičnim grupama, nego i o preventivnim aktivnostima koje provode institucije ili organi koji već funkcioniraju u tim oblastima. Sve informacije – u skraćenom obliku – mogu se tada prezentirati u jednom pregledu gdje se može pojasniti koje službe ispunjavaju preventivnu funkciju i gdje postoje prazna polja.

Tabela 5.

	MATRICA AKTIVNOSTI I PRAZNIH POLJA

	Problemi,  rizici i ciljne grupe
	Dodjela zadataka – Opće (preventivne) službe:
	Dodjela zadataka – Specijalizirane (preventivne) službe:
	Dodjela zadataka – Kurativne službe:

	
	
	
	

	
	
	
	

	
	
	
	

	
	
	
	

	
	
	
	


Jasnom specifikacijom kategorije koja se nalazi krajnje lijevo – te daljim popunjavanjem matrice – moguće je dati tačnu sliku o tome koje intervencije i u vezi sa kojim faktorima rizika i rizičnim grupama se vrše illi bi se mogle razviti, kada, gdje i od strane koga.

3.2.
PLANIRANJE ORGANIZACIJE ZA PREVENTIVNE AKTIVNOSTI U PRAKSI

U idealnom slučaju, organizacije koje se bave prevencijom vrše četiri osnovne funkcije:

1. Funkcija antene

Preventivni radnici reagiraju na signale koje primaju. U praksi, oni moraju zauzeti aktivan stav kako bi primali te signale. Funkcija antene radi na dva načina: daje mogućnost da se pronađu informacije o socijalnim problemima, ali također daje i mogućnost davanja podrške rješenjima koja sami akteri ponude. Antena je centralna funkcija organizacije. Na osnovu primljenih signala mogu se obavljati ostale tri funkcije:

2. Eksperimentalna funkcija

Nove projekte treba razvijati i implementirati u saradnji sa drugim koji, ako je to moguće, mogu biti preneseni na druge. Ova funkcija se odnosi na traženje zajedničkih rješenja za socijalne i kulturne probleme.

3. Funkcija enciklopedije

Informacije se izrađuju, pohranjuju i šire putem publikacija, savjetovanja i razgovora. Što se tiče prevencije postoji potreba za 'funkcijom ombudsmena', što bi bila služba koja bi davala konkretne odgovore na 'svakodnevne' probleme i pojedinačne probleme na koje nailaze stanovnici ili profesionalci u određenoj regiji. Enciklopedija također obezbjeđuje informacije o društvenim trendovima.

4. Razvoj mreže

Organizatori prevencije se pridružuju postojećim mrežama aktivnosti koje se provode u zajednici ili ih sami razvijaju kako bi omogućili vršenje funkcija koje su ranije navedene.




                                                      ANTENA







Dijagram 6: Funkcije organizacije koja se bavi  prevencijom

Primjer: savjetodavni odbor za obrazovanje koji se sastoji od nastavnika i roditelja bi mogao vršiti funkciju 'antene'. Taj odbor prima signale od zabrinutih roditelja i drugih koji posmatraju ponašanje učenika. Ukoliko se pojavi potreba da se više koncentrira na upotrebu određenih supstanci od strane učenika, to se može riješiti putem razvijanja mreže koja se sastoji od radnika izvan škole, kao i predstavnika savjetodavnog odbora za obrazovanje. To mogu biti preventivni radnici, ljekar opće prakse i policajac ukoliko postoje slučajevi koji uključuju delinkventno ponašanje. Putem pilot-programa (ekserimentalni vrt) svim učenicima iz svih razreda može se prići sa posebno izrađenim informativnim programima. Taj pristup, naprimjer, može se smatrati alternativom za metod prema kojem se svim učenicima za koje se šire glasine da su korisnici govori o rizicima kojima se izlažu. Pored toga, i učenicima i nastavnicima može se dati mogućnost da svoja pitanja postave stručnjacima. Također se može obezbijediti poseban prostor u školi gdje će se postaviti relevantni prospekti i brošure.

Ukoliko se postižu ciljevi prevencije i ukoliko se ciljnim grupama pristupa na adekvatan način, preventivni rad mora karakterizirati poboljšanje kvaliteta. Kako bi se to postiglo, mora se ciljati na sljedeće:

a. Jačanje suradnje i integriranje u postojeće mreže.

b. Razvijanje fleksibilnih sistema monitoringa koji ne uzimaju mnogo vremena.

c. Poboljšanje i promoviranje boljih kvalifikacija među osobljem.

d. Poboljšanje širenja informacija.

e. Poboljšanje u organizaciji preventivnih aktivnosti na lokalnom, pokrajinskom i državnom nivou.

f. Povećanje iznosa finansijskih sredstava za preventivni rad.

3.3. MONITORING

Monitoring, funkcija antene u prevenciji je sistem prikupljanja informacija o razvoju događaja u oblasti ovisnosti i efektima politike na sistematičan i optimalno pouzdan način. Na osnovu toga mogu se birati i pravdati strateške pozicije. Što preventivni radnici budu više eksplicitno započinjali osmišljavati operativne ciljeve, ovaj aspekt će postajati važniji, što znači da kada oni izaberu tako konkretne ciljeve, praktične aktivnosti će moći direktno uslijediti. U razvoju sistema monitoringa ili signaliziranja, mogu se postaviti sljedeća pitanja, te dati odgovori na njih.

Tabela 6.

	PITANJA KOJA SE TIČU MONITORINGA



	Pitanja su sljedeća:

· Podaci koji su potrebni za preventivni rad:

· O kojim supstancama veoma malo znamo?

· Kakve posljedice na upotrebu ima obezbjeđivanje informacija?

· Informacije o društvenim i kulturnim prethodnicima korisnika.

· Informacije o psihološkim problemima korisnika.

· Informacije o medicinskim / psihijatrijskim problemima korisnika.

· Informacije o razvoju pojedinačog problema ovisnosti.

· Informacije na osnovu čega se mogu vršiti predviđanja o prirodi i obimu upotrebe.

· Kada su ove informacije potrebne?

· Ko ih traži i zašto?

· Kome su još važne ove informacije?

· Šta se može uraditi sa ovim informacijama?

· Šta drugi mogu uraditi sa ovim informacijama?

· Može li se osloniti na postojeće izvore

· Okvir za vlastito istraživanje

· Da li na rapolaganju stoji dovoljna ekspertiza?

· Da li su kapaciteti dovoljni?

· Koja finansijska sredstva su potrebna da se pokriju troškovi?

· Da li su i drugi voljni da rade na studiji?

· Da li je moguće unajmiti nekoga da uradi to istraživanje?

· Da li na raspolaganju stoje dobri mjerni instrumenti?

· Da li su ti instrumenti efikasni ukoliko se budu koristili za naša pitanja?

· Ko treba pokrenuti inicijativu unutar institucije da izvrši ovu operaciju?




3.4. TEMATSKI RAD

Preventivni projekat je obično aktivnost koja se obavlja samo jednom. Tematski rad je važan kada se preventivni radnici suočavaju sa alarmantnim signalima iz društva koje slijedi poziv za poduzimanje mjera. Probleme mogu uočiti: (a) lokalni regionalni organi vlasti, (b) policija, javni tužilac, (c) društvene institucije (škole, radnici koji se bave pružanjem pomoći, socijalni radnici, kućevlasnici). Ukoliko projekat postane šema koju također mogu koristiti i drugi na drugim mjestima, takav projekat onda nazivamo preventivnim programom.

Kroz zajedničke diskusije mogu se poduzeti prvi koraci usmjereni na razvoj mreža i uspostavu koalicija. U tim diskusijama uvijek se pojavi problem nedostatka informacija – što može biti ponekad neodgovorno veliki nedostatak – te prevelika doza predrasuda. Za ovaj primjer, koordinaciona uloga preventivnog rada je od izuzetne važnosti kako bi se: (a) razmijenile informacije među partnerima u diskusiji, (b) poboljšali informacioni sistemi kroz uspostavu jednostavne antene za društvene probleme koji su zamršeno isprepleteni u društvu, (c) međusobno razgovaralo o temama kao što su: Koji su znaci 'poremećenih' odnosa, koja vrsta devijantnog ponašanja je 'normalna', a šta je 'abnormalno'? Ti znaci mogu biti: psihološki problemi, uzrokovanje neprilika, odsustvo s posla, iz škole ili koledža, kriminal i ugrožavanje mira.

Ponekad je potrebno osnovati nove službe za određene rizične grupe i promijeniti balans odnosa kako bi se promovirala ili održala društvena integracija ciljne grupe. Mogući pristupi bi mogli obuhvatati sferu rada (integriranje u proces rada; institucije; zavodi za socijalno osiguranje, zavod za zapošljavanje, obrazovne ustanove, poslodavce), te domaću sredinu (poboljšanje životnog stanja članova ciljne grupe i onih koji su im bliski; institucije, lokalnu policiju, kućevlasnike i socijalne radnike). Ovaj plan po fazama treba obezbijediti informacije o raspoloživim resursima za intervenciju, rezultatima koji se mogu očekivati, te kako se te aktivnosti mogu mjeriti i kako se može vršiti njihova evaluacija.
3.5. PROGRAMSKI RAD

Programski rad znači da je preventivni program izvodljiv i prenosiv. Programski rad omogućava da se novim ciljnim grupama stalno prilazi sa novim temama. Preventivni programi se sastoje od: ispitivanja tržišta, definicije problema, razvoja proizvoda, izvršenja, evaluacije i nastavka, te zaokruživanja ili prenošenja. Ukoliko se vaša institucija suočava sa određenim problemom (naprimjer, visok procenat zloupotrebe alkohola među mladim ljudima u regionu), prije nego što poduzmete bilo kakve aktivnosti važno je saznati više detalja o problemu, tako da se kasnije može odlučiti koja institucija se treba pozabaviti tim problemom. Tabela na narednoj stranici može ponuditi pomoć u donošenju konačne odluke o izboru i pripremi novih programa. 

Tabela 7.

	KORISNA PITANJA ZA PRIPREMU PROJEKATA ILI PROGRAMA

	Ta pitanja su sljedeća:

1. Na osnovu kojih dokaza je opravdano izvlačiti (novi) problem i pridavati mu posebnu  pažnju?

2. Da li taj problem spada u deklarirani programski cilj i stratešku politiku institucije?

     ako je odgovor ne: kakve mogućnosti postoje da ragovaramo sa drugim 

            organizacijama i obavijestimo ih o onome što smo pronašli i, ako je potrebno, 

            pomognemo im u izradi preventivnog programa.

    ako je odgovor da: da li taj problem potpada pod opis posla organizacije koja se        

            bavi prevencijom?

    ako je odgovor ne: razgovarati sa drugom organizacijom o tome;

    ako je odgovor da: odgovoriti na sljedeća pitanja:

a. kako se identificirani problem može opisati (u smislu njegove prirode i obima)?

b. da li je to potencijalni problem ili stvarni?

c. da li je problem akutan, da li se razvija progresivno ili kronično?

d. koji se postojeći ili potencijalni faktori rizika mogu identificirati u vezi sa tim problemom?

e. koje su direktne posljedice tog problema po pojedince na koje se on odnosi?

f. koje su indirektne posljedice tog problema (za porodicu, prijatelje i ostale)?

g. kakvog dodira sa tim problemom imaju druge institucije i profesionalne grupe i u kojoj mjeri se od njih može tražiti pomoć za preventivnu intervenciju?

3. Nakon toga treba utvrditi sljedeće:

h. koje se interventne aktivnosti, usmjerene na pojedince koji su u izravnom dodiru s problemom,  mogu razviti?

i. koje se interventne aktivnosti, usmjerene na ljude koji nisu u izravnom dodiru s problemom, mogu razviti?

4. Sljedeća pitanja vrijede za obje vrste preventivnih aktivnosti:

j. u kojoj mjeri je poželjno / neophodno raditi sa nekim od drugih odjela unutar organizacije?

k. u kojoj mjeri je poželjno / neophodno raditi sa (ili se povezati sa) vanjskom službom / profesionalnom grupom?


Prevencija je dugoročna aktivnost, pri čemu nije uvijek moguće pokazati vidljive rezultate. Ukoliko društvo zaista želi da ima koristi od prevencije, onda se toj vrsti rada treba dati svaka mogućnost da se razvija na naučnim osnovama, te da taj razvoj bude održiv.

3.6. VAŽNOST SMJERNICA I PROTOKOLA

U vezi sa vršenjem evaluacije efekata prevencije, mora postojati jasan protokol za preventivnu praksu i ta praksa mora imati predviđene periodične evaluacije kao standardnu i obaveznu mjeru. Važno je izraditi smjernice na osnovu praktičnog iskustva i naučnog istraživanja. Možda nije moguće predvidjeti šanse za uspjeh intervencije, ali je moguće dati sud o:

· upotrebljivosti intervencije;

· dokazanoj koristi: povoljnom balansu između troškova i rezultata, po prihvatljivoj cijeni;

· planiranom efektu u pogledu postizanja ciljeva prevencije;

· mogućnosti da se proizvod i proces nadziru, dupliciraju i da se vrši njihova evaluacija.

Preventivne intervencije trebaju biti konkretne, što znači da trebate imati mogućnost da ih razlikujete u smislu ciljne grupe, cilja i mjernog instrumenta. Iskustvo pokazuje da su najočitiji rezultati postignuti uz širok dijapazon aktivnosti, od općih informativnih programa i poduzimanja mjera do vrsta liječenja.  

4. KOJI PRISTUPI POSTOJE U PRIMARNOJ PREVENCIJI?

SLIKA P. 73
KOJI PRISTUPI POSTOJE U PRIMARNOJ PREVENCIJI?

Tokom nekoliko prošlih decenija razvijeno je i implementirano mnogo različitih preventivnih projekata. Ovi projekti se mogu klasificirati u više glavnih kategorija na osnovu različitih pristupa, teorija na kojima su bazirani ili njihove primjene. Razni istraživači su proizveli slične tipove klasifikacijskih sistema. 

U ovom poglavlju su odabrana tri klasifikacijska sistema preventivnih pristupa, koji su rezultat rada velikog broja autora za dalje razmatranje: klasifikacijski sistem korišten u OSAP-u (Office for Substance Abuse Prevention – Ured za prevenciju toksikomanija, SAD), Kumpfer-ov klasifikacijski sistem, kao i klasifikacijski sistem koji nalazimo u Gerstein & Greenstudy. Ovi klasifikacijski sistemi se do određene mjere preklapaju ali mogu biti od koristi prilikom izbora pristupa koji odgovara određenoj situaciji. Pored toga je uključen i sažetak najvažnijih rezultata istraživanja provedenog od strane psihologa D. Goleman-a o vještinama potrebnim za upravljanje emocijama i osjećanjima (emocionalna inteligencija), u onoj mjeri u kojoj su oni relevantni za prevenciju alkoholizma i narkomanije. Značaj ovog objašnjenja je u tome što onoliko koliko neko ima kontrolu nad svojim impulsima, utoliko je on/ona u boljoj poziciji da odoli iskušenju koje je sastavni dio psihoaktivnih supstanci. Na osnovu ovog iskustva ovaj istraživač je sačinio listu aktivnih komponenti preventivnih programa. Ova lista je priložena u ovom poglavlju kao relevantna za preventivni rad. Poglavlje se završava detaljnim opisom primjera jednog slučaja: prevencije pušenja. 

4.1 PRISTUPI PREVENCIJI

Dosad je razvijen  i isproban veliki broj strategija za prevenciju alkoholizma, pušenja i upotrebe, ili zloupotrebe, droga među mladima i odraslim ljudima. Istraživanja pokazuju da ne postoji jedinstven pristup koji je najbolji za svaku ciljnu grupu. Široki, kombinirani pristup se pokazuje kao najbolji. Razni autori i institucije su klasificirali različite pristupe. Ovdje navodimo nekoliko njih da bi vam dali generalnu ideju: oni se svakako preklapaju. 

KLASIFIKACIJA OSAP-a

Autori priručnika izdatog od strane Ureda za prevenciju toksikomanija (Office for Substance Abuse Prevention – OSAP) u Sjedinjenim Američkim Državama klasificiraju strategije prevencija (uglavnom usmjerene prema mladima) kao što slijedi:8 

· Strategije usmjerene prema pojedincima

Razvijanje znanja, stava i ponašanja prema alkoholu i drogama je u skorije vrijeme najčešća strategija. Ona se fokusira na utjecanju na pojedince umjesto na utjecanju na njihovo društveno, političko ili ekonomsko okruženje. Pristupi koji spadaju u ovu kategoriju su:

· Taktika zastrašivanja. Cilj je da se ciljna grupa odvrati od određene vrste ponašanja kroz korištenje osjećanja straha i zebnje. 

· Stavljanje do znanja poruke o razumnoj upotrebi. Ovaj pristup se ne kosi sa generalnim shvatanjem da su droge neprihvatljive u bilo kojem obliku. 

· Osjećajni i međuljudski pristup. Ovi programi se koncentriraju na unapređenje samopoimanja, odlučnosti, komunikacijskih vještina i pojašnjavanja vrijednosti. 

· Ponuda alternativnih aktivnosti. Ovi programi su usmjereni ka unapređivanju osobnog razvoja i prema stvaranju izazova kojima se bori sa jednim od uzroka upotrebe droga: dosadom. 

Sve u svemu, ovi pristupi u sadašnjem obliku imaju malog, ako uopće ikakvog, efekta. Drugačiji, više naučno-zasnovani, pristupi usmjereni prema pojedincima su navedeni na sljedećoj strani. 

· Informativni pristup. Ovaj pristup se zasniva na pretpostavci da ljudi koriste droge zato što nisu dovoljno informirani o njenin štetnim efektima. Ako ponuđena informacija dolazi iz izvora kojeg ciljna grupa smatra pouzdanim, i ako isključuje komponentu ‘zastrašivanja’, onda prenesena informacija može predstavljati važan dio šireg pristupa. 

· ‘To-bi-se-moglo-desiti-i-meni’ pristup. Pretpostavka ovdje je da čak i kada su mladi ljudi upoznati sa opasnošću, oni pretpostavljaju da se to neće desiti baš njima. U skladu s tim su ovi programi pripremljeni sa ciljem da mlade ljude uče šta im se zapravo može desiti. Ovi programi posjeduju komponentu 'zastrašivanja' i mogu biti djelotvorni ako su ovakve poruke zasnovane na naučnim činjenicama. 

· Učenje da se nosi sa osjećanjima. Ovaj pristup je zasnovan na teoriji da ljudi uzimaju droge kao reakciju na emocionalne probleme. Ovaj pristup se bavi povećanjem otpornosti na stres i detekcijom rizičnih grupa u cilju pružanja pravovremene pomoći. 

· Poboljšanje društvenih vještina. Ovi programi se fokusiraju na promoviranje odlučnosti, unapređivanje komunikacijskih vještina, pospješivanje sposobnosti da se nametne u društvu, kao i ohrabrivanje učesnika da se odupru društvenom pritisku. 

· Detekcija asocijalnog ponašanja na ranom stadiju. Osnovni princip ovdje je da agresija, buntovništvo, nestrpljivost i stidljivost mogu biti rani indikatori kasnijih problema u ponašanju. Programi su razvijeni sa ciljem da se ovakva djeca identificiraju u ranom stadiju svog razvoja i usmjere u društveno prihvatljivijem smjeru. 

· Strategije usmjerene prema vršnjacima9
Grupa vršnjaka općenito vrši veliki utjecaj, pogotovo kod tinejdžera. Škole mogu iskoristiti ovu činjenicu tako što će angažirati pojedince da svojim vršnjacima objasne zašto oni ne konzumiraju alkohol ili droge. Da bi pristup mogao biti efektivan, ciljna grupa mora poštovati mlade ljude koji prenose poruku. Programi često kombiniraju ovu tehniku sa radionicama na temu učenja društvenih vještina, koje uključuju vježbe sa preuzimanjem uloga, sve u cilju odupiranja pritisku društva. Programi ove vrste su djelotvorni u odgađanju početka korištenja.10
· Obrazovni pristupi usmjereni prema roditeljima11 

Često se misli da škole i vlada snose isključivu odgovornost za prevenciju konzumiranja alkohola, pušenja i korištenja drugih droga. Međutim, roditelji također mogu preduzeti preventive mjere. Ovdje su neke sugestije koje bi mogle pomoći roditeljima:

Tabela 8
	OBRAZOVNE SUGESTIJE RODITELJIMA 

	Obrazovni ciljevi za roditelje su:

· oni moraju biti upoznati sa drogama, njihovim nazivima i načinu djelovanja;

· oni moraju znati gdje se droge mogu nabaviti i u kojim se situacijama koriste;

· oni sami moraju predstavljati pozitivan primjer;
· oni moraju biti u mogućnosti da pažljivo saslušaju svoju djecu i moraju donijeti jasna pravila u pogledu pušenja i pića u kući. Ako se snažan i jasan sistem vrijednosti prenese na djecu onda im to pruža nešto na što se mogu oslanjati prilikom donošenja odluka;
· budući da masmediji (reklame, filmovi, itd.) predstavljaju glavni izvor informacija za djecu u pogledu konzumiranja alkohola, cigareta i droga, roditelji moraju biti podstaknuti da procijene medijske poruke sa svojom djecom;

· roditelji se mogu naučiti kako da zapaze konzumiranje alkohola ili droge na ranom stadiju, kao i šta je sljedeće što treba učiniti;

· narkomani i ovisnici općenito imaju veoma negativnu samopercepciju. Ljudi sa pozitivnom samopercepcijom su otporniji na pritisak okoline roditelji mogu djeci pomoći da razviju pozitivno mišljenje o sebi tako što će ih podsticati na uspjehe a ne tako što će ih uspoređivati sa ostalima;

· roditeljima se može savjetovati da svoju djecu podstiču da uzmu učešća u zdravim i/ili kreativnim aktivnostima u cilju njihovog osobnog razvoja, kao i u cilju borbe sa dosadom. 




· Strategije usmjerene prema školama12
Značajke ovih programa su:

1. Široka baza podrške
Ovo se može postići, na primjer, putem formiranja široko-zasnovanog savjetodavnog vijeća u kojima škole i druge organizacije zajedno rade na formulaciji jasne poruke u pogledu alkohola i upotrebe droga. 

2. Učešće roditelja
Informativni leci se mogu slati da se pokuša uključiti roditelje. Ovo je naravno apsolutni minimum. Mnogo bi bolje bilo organizirati sastanak roditelja u cilju da se pokuša uvući ih aktivno u proces, kako u školi tako i u kući. 

3. Obrazovni materijal o alkoholu, duhanu i drugim drogama
Da bi bio podesan, obrazovni materijal treba zadovoljavati sljedeće kriterije:

· Mora prenositi jasnu poruku ('ne konzumirajte drogu');

· Mora učiniti jasnim da su droge ilegalne i štetne;

· Mora jasno staviti na znanje da mladi ljudi moraju preuzeti odgovornost za svoje odluke;

· Ne smije sadržavati ilustracije koje pokazuju kako se uzima droga;

· Mora se uklapati sa svijetom i kulturom ciljne grupe u pogledu jezika i izgleda.

4. Pravila i odredbe o korištenju alkohola i droga
Ova pravila predstavljaju veoma snažan deterent. Jasna, specifična, dobro definirana pravila o upotrebi i sprovođenju zakona mogu biti pripremljena, zasnovana na istraživanju o prirodi i rasprostranjenosti upotrebe. 

· Sistem pomoći učenicima
Ovo je preventivni program usmjeren prema školama, u kojem se djeci dodjeljuje mentor da im pomogne u poboljšanju njihovih rezultata u školi i rješavanju drugih problema. 

· Pristup nastavnicima
Nastavnici moraju biti dobro informirani o alkoholu i drogama. Važno je da su oni u mogućnosti da prepoznaju znake općenito problematičnog ponašanja, a posebno znakove upotrebe droga, na ranom stadiju. Nastavnici se mogu obrazovati u vještinama ove vrste i kako da ispravno primjenjuju preventivne programe. Također je za njih važno da budu podsticani da razmisle o svojim vlastitim uvjerenjima i ponašanju glede pušenja, kao i upotrebe droga i alkohola. 

· Pristup putem masmedija13
Odlučujući faktor u korištenju masmedija je količina novca na raspolaganju. Ako ga ima dovoljno, moramo ispitati koji medij je najpovoljniji za pristup određenoj ciljnoj grupi i koja je poruka podesna za kampanju. Kampanje putem masmedija su najdjelotvornije kada se primjenjuju zajedno sa lokalnim preventivnim programima usmjerenim prema pojedincima. Ovi lokalni programi mogu osigurati da je medijska poruka prilagođena specifičnoj situaciji ciljne grupe. Programi putem masmedija – u vidu videa i postera – također mogu biti primjenjeni u školama. Nastavnik ih može diskutirati sa razredom. Sami masmediji međutim imaju malog utjecaja na ponašanje. Masmediji se fokusiraju na specifičan predmet od interesa u društvu: ljudi mogu početi razgovarati o predmetu korištenja droga nakon što mediji skrenu njihovu pažnju na taj predmet. Ovo je takozvana funkcija formiranja dnevnog reda od strane medija. S druge strane kampanje putem masmedija mogu biti efektivne kao prvi korak ka podizanju  svijesti, što s druge strane predstavlja prvi korak u pravcu promjene ponašanja. Prema tome, korištenje masmedija može biti vrijedno razmatranja. 

· Prevencija putem zakonodavstva i drugih kontrolnih mjera14
Važna preventivna mjera je oporezivanje alkohola i cigareta i ograničavanje dostupnosti ovih droga. Druga mjera koju država može poduzeti je donošenje strogih propisa o reklamiranju alkoholnih pića i duhanskih proizvoda i o sponzoriranju sporta od strane proizvođača alkoholnih pića. 

KUMPFEROVA KLASIFIKACIJA

Prevencija alkoholizma i narkomanije je kompliciran i težak posao. Razlozi upotrebe i zloupotrebe droga su veoma različiti. Na osnovu dostupnih istraživačkih podataka o razlozima korištenja droga, uzimajući u obzir potrebu za postizanje efikasnosti, vidljivo je da najviše smisla ima usmjeravanje prevencijskih programa prema visoko rizičnim dijelovima populacije. Ovi programi moraju biti fleksibilni i posebno pripremljeni. Neki od ovih pristupa su navedeni u tekstu što slijedi.15
· Preventivni programi u školama
Dobro je poznato da programi ove vrste zahtijevaju malu dozu straha i jednog davaoca informacija sa dobrim komunikacijskim vještinama. Postoje razni tipovi programa: oni zasnovani na znanju; zasnovani na osjećanjima i međuljudskoj komunikaciji; zasnovani na stvarima koji predstavljaju alternativu korištenju alkohola i droga; kao i oni zasnovani na aspektima ponašanja poput odnosa prema pritisku okoline. Rezultati istraživanja u ovim domenima nisu baš uvijek najodređeniji: znanje se često produbljuje, ali ovo ne rezultira uvijek u promjeni ponašanja nabolje. U pogledu programa koji se bave osjećanjima i međuljudskom komunikacijom, njihovi ciljevi su dostojni hvale, ali su veoma udaljeni od neposrednog cilja smanjivanja upotrebe ili apstiniranja od droga. 

· Preventivni programi usmjereni prema, ili zasnovani na, lokalnoj zajednici
Ovi programi pokrivaju širok raspon aktivnosti. One koje koriste javne medije su često namijenjene prenošenju znanja. Program ove vrste ima više izgleda da postigne rezultat ako je propraćen drugim preventivnim aktivnostima koje također utječu na druge faktore koji imaju efekta na ponašanje, kao na primjer razvoj i pridržavanje društvenih normi. 

· Preventivni programi usmjereni prema porodicama
Programi za djecu ovisnika koji se fokusiraju na porodicu su se pokazali uspješnim. Ovi programi obučavaju roditelje i educiraju i djecu i roditelje socijalnim vještinama. 

KLASIFIKACIJA PREMA GERSTEINU I GREENU

U svojoj studiji o djelotvornosti preventivnog programa droga, Gerstein i Green klasificiraju različite pristupe na sljedeći način:16
· Pristup zasnovan na rizičnom faktoru
Ovaj pristup naglašava važnost rizičnih faktora sa epidemiološkog stajališta. Ovaj pristup je najsveobuhvatniji u pogledu broja epidemioloških faktora koji su uzeti u obzir, no njegova je teorijska baza slaba. Rizični faktor predstavlja bilo koju mjerljivu karakteristiku pojedinca za koju je dokazano da je statistički značajno povezana sa ponašanjem u pitanju. Rizični faktori su općenito kumulativni: što je više rizičnih faktora, veća je vjerojatnoća da osoba pripada rizičnoj grupi. Neki rizični faktori čak imaju i sinergični efekat  jednih na druge: ne samo da su kumulativni, nego imaju i pojačavajući efekat na druge faktore. Pitanje na koje još uvijek nije odgovoreno je da li su rizični faktori generički (primjenljivi na više vrsta droga) ili specifični (tj. da se odnose samo na određenu vrstu droge). 

· Razvojni pristup
Ovaj pristup naglašava važnost prirode i dinamike međusobnih odnosa u porodici za vrijeme djetinjstva, posebno u osnovnoj školi. Upravo, ovi međusobni odnosi odlučuju da li je nepoželjno ponašanje nagrađeno ili ne, kao i da li dijete razvija pozitivnu motivaciju, mogućnost učenja i društveno prihvatljivo ponašanje. 

· Pristup zasnovan na utjecaju okoline
Teorijska baza za ovo je teorija socijalnog učenja. Glavne značajke su:

· pružanje informacija o efektima droga;

· pružanje informacija o načinu na koji djeluje utjecaj okoline;

· ispravljanje preuveličanih shvatanja;

· učenje i nagrađivanje mogućnosti da se odupre pritisku okoline.

· Pristup zasnovan na zajednici
Ovo je sinteza prethodnih modela. U stvari, ovo je široki pristup zasnovan na razlikama između zajednica, npr. regionalne razlike među ciljnim grupama u prirodi i razmjerama problema sa drogama. Na bazi ovoga donose se odluke o najboljim rješenjima. 

· Programi usmjereni prema školama
Sadašnji programi uključuju neke od sljedećih komponenata:

· tehničke informacije o drogama i njihovim efektima;

· edukacija u tehnikama donošenja odluka u pogledu droga;

· pojašnjavanje vrijednosti;

· tehnike menadžmenta stresa;

· rad na samopoštovanju;

· obuka u postavljanju i postizanju ciljeva;

· obuka u socijalnim vještinama za odupiranje pritisku okoline;

· zavjetovanje da se neće uzimati droge;

· norme ponašanja za grupe i pojedince;

· učenje kako pomoći kolegi-studentu;

· iznalaženje i poticanje alternativnih aktivnosti.

· Kampanje putem masmedija
Preventivne kampanje protiv droga  putem masmedija nisu dosada imale nikakvog efekta na ponašanje.

Masmediji ipak mogu igrati važnu ulogu u:

· podizanju svijesti i prenosu znanja;

· podsticanju međusobnih komunikacija;

· osposobljavanju pojedinaca da učestvuju u aktivnostima kampanje.

Komunikacija među ljudima je veoma važan faktor u promjeni i održavanju ponašanja. Općeprihvaćena pouzdanost medija kao izvora informacija ima utjecaja na djelotvornost poruke. Kampanje koje nemaju veze sa realnostima društva nemaju efekta. Također je važno identificirati razne sektore unutar ciljne grupe tako da poruka može biti prilagođena svakom sektoru. Općenito se može reći da kampanje putem masmedija imaju manje efekta od onih u medijima koji koriste međuljudske kanale. Kampanje putem masmedija su podesnije za pristup određenim sektorima unutar ciljne grupe. 

Upotreba droga je često propraćena drugim visoko rizičnim aktivnostima. U cilju prevencije upotrebe visokorizičnih droga moramo primjeniti široko zasnovan pristup. Moramo shvatiti da nešto što je djelotvorno sa ne rizičnim grupama može imati suprotan efekat na rizične grupe. Problem sa programima koji se zasnivaju na glavnim aspektima ponašanja mladih ljudi i kognitivnom i emocionalnom razvoju su da specifični efekti upotrebe droga često ostaju nepoznati. 

DA ZAKLJUČIMO: IZBOR ILI RAZVOJ PROGRAMA

Kao što je već rečeno, gore navedene podjele se preklapaju. Ipak, one pokazuju da se eksperimentiralo sa mnogim tipovima programa i da su neki od njih i evaluirani, mada uglavnom nisu najbolje ocijenjeni. U situacijama gdje preventivni radnik ima nedovoljne resurse da sam razvije program, ima smisla uzeti u obzir tuđe rezultate. Dostupni štampani i audio-vizualni materijali  još uvijek nisu dovoljno pristupačni i ne uvijek upotrebljivi. Također, informativni alati veoma brzo zastarijevaju i korisni su samo ako mogu biti prilagođeni i jeziku i kulturi ciljne grupe. U praksi, preventivni radnici moraju koristiti različite izvore da bi došli do upotrebljivog materijala i dodavati materijale koje su sami razvili. Nije potrebno naglašavati kako je teško donositi opće ocjene efikasnosti i djelotvornosti ne-standardiziranih programa ove vrste. 

4.2 PROGRAMI EMOCIONALNOG RAZVOJA
Utjecanje na emocije i osjećanja igra važnu ulogu u preventivnim programima koji su pripremljeni sa ciljem da dovedu do trajne promjene u ponašanju. U nedavno objavljenoj publikaciji, psiholog i novinar koji se bavi naukom, Daniel Goleman upotrebio je termin emocionalna inteligencija da bi opisao sposobnost ljudi da djelotvorno utječu na emocije i osjećanja. Ovdje ćemo našim riječima ukratko navesti neke od rezultata njegovog istraživanja koji se odnose na prevenciju alkoholizma i zloupotrebe droga.17 Važan dio ove diskusije je ideja da se emocionalna inteligencija na neki način takmiči sa ljudskom potrebom za psihoaktivnim drogama. U mnogim slučajevima ove droge kompenziraju nemogućnost da se djelotvornije nosi sa osjećanjima utučenosti i očajanja. 

Istraživanja neuro-psihologa u polju djelovanja i značaja emocija pokazuju da je emocionalnost ključna za ljudski život. To nije 'luksuz', neki dodatak, nego neophodna veza u procesu razmišljanja i sposobnosti donošenja razumnih odluka kod ljudskih bića. Ozbiljni problemi u emocionalnosti koji dovedu do toga da ljudi više nisu u stanju da osjećaju značaj novih informacija i prijašnjih iskustava može ih  dovesti do toga – u odnosu na preovladavajući način razmišljanja – da se ponašaju neodgovorno i asocijalno. 

Emocionalna inteligencija zapravo znači poznavanje sebe, sposobnost pojedinca da sebe motivira i kontrolira svoje nagone, odloži njihovo zadovoljavanje ili ih prikrije, kao i da utječe na svoje raspoloženje. Ovo zadnje se odnosi na sposobnost da se odupre potpunoj obuzetosti lošim (ili dobrim) osjećanjima. Ostale karakteristike emocionalne inteligencije su empatija i nada. Sposobnost utjecanja na emocije drugih ljudi i sposobnost socijaliziranja bez poteškoća su također znakovi emocionalne inteligencije. Socijalne vještine koje osoba posjeduje su manifestacija emocionalne inteligencije. Jedna od ovih vještina je sposobnost izražavanja osjećanja. Ljudi koji su emocionalno i socijalno osposobljeni općenito žive produktivnijim životom. Razlog za ovo je da ovi ljudi imaju kontrolu nad svojim emocionalnim životima i time su više u mogućnosti da se koncentriraju na zadatak koji su sami sebi zadali. Sa stajališta prevencije psiholoških problema, za ljude je dobro da nauče kako da svoje planove prilagode svojim osjećanjima. Značaj samokontrole (prilikom korištenja psihoaktivnih droga) koja je već spominjana u ovoj knjizi je u skladu sa konceptom emocionalne inteligencije. 

Emocije su uglavnom spontane i samostalne. Ljudi ih mogu spoznati ali ih ne mogu jednostavno gurnuti u stranu. S druge strane, ljudi mogu utjecati na dužinu trajanja emocionalnog stanja i njegovu hroničnost i težinu. Ljudi također mogu samostalno odlučiti da li je njihovo ponašanje pod utjecajem njihovih emocija, koliko jako, i u kojem pravcu. Emocije ukazuju na granice unutar kojih se ljudi mogu razvijati i staviti svoje potencijale na uslugu svojoj zajednici. One ukazuju na motivacijsku snagu i pravac individualnog razvoja. Zadovoljstvo i strah, ljutnja i depresija, sve ove emocije i ograničavaju i šire ljudsku egzistenciju. No ova mogućnost postaje realnost samo ako su ljudi sposobni da kontroliraju svoje nagone. Ponekad ovo znači njihovo potiskivanje, ponekad njihovo korištenje kao prvog koraka prema promjeni, odlaganju ili prilagođavanju planova. Djelotvorna kontrola nagona također sebe izražava kroz spontano i neposredno djelovanje kada je ono neophodno. Nedovoljna kontrola nagona (i nedostatak empatije) je u korijenu ponašanja koje prelazi granice prihvatljivog, kao i kriminalnog ponašanja. Čini se razumnom pretpostavkom da je nedostatna kontrola nagona u mladosti pretpostavka ovisničkog ponašanja u kasnijim stadijima razvoja. 

Sve se više spoznaje kako je važno da djecu odgajaju roditelji koji posjeduju emocionalne i socijalne vještine. Naglasak se također stavlja na potencijal koji imaju škole da obrazuju djecu sposobnu da se nose sa emocijama i usvajaju socijalne vještine. Ovo nije luksuz. Pridavanje pažnje ovim aspektima smanjuje rizik od društvene izolacije i drugih socijalnih problema, emocionalnih problema, kao i problema sa učenjem. To također predstavlja branu prelasku preko mjere i agresiji. Ogroman pritisak na ljude u današnjem društvu znači da su socijalne i emocionalne vještine preduvjet za preživljavanje i izbor puta kojim se kreće onda kada standardi postanu nejasni ili konfuzni. 

Koliko god bilo razumljivo to što se ljudi u stanju emocionalnog očaja okreću psihoaktivnim drogama kao što su alkohol, duhan, droge ili legalni psihofarmaci, rizik od ovisnosti je značajan i rezultat je kontraproduktivan u pogledu unapređenja njihovih života. Rizik ovisnosti je usko povezan sa stepenom do kojeg je osoba razvila emocionalne i socijalne vještine. To je razlog zbog kojeg se ovaj aspekt naglašava u preventivnim programima. On program čini djelotvornijim. Kod prevencije ovisnosti važna stvar je, naravno, stepen do kojeg su mladi ljudi sposobni da se odupru nagonu da eksperimentiraju sa visoko rizičnim drogama, kako da pronađu alternativu ovom nagonu. Ova sposobnost je posebno važna u periodima emocionalnog stresa, kao na primjer u periodu prelaska iz djetinjstva u svijet odraslih. 

Preventivni programi koji se fokusiraju na emocionalni razvoj su djelotvorni ako se djeci obraćaju u najranijem djetinjstvu – po mogućnosti čak prije polaska u osnovnu školu – i ako se sprovode tokom dužeg vremenskog perioda. Drugi preduvjet je da mora postojati maksimalna kohezija sa neposrednom okolinom, susjedstvom i porodicom. 

Daniel Goleman je sumirao rezultate programa koji su pravljeni u cilju poboljšanja emocionalnih i socijalnih sposobnosti kod djece na sljedeći način:18 

Tabela 9
	REZULTATI PREVENTIVNIH PROGRAMA

	Mogući rezultati koji se mogu postići preventivnim programima usmjerenim ka socijalnom i emocionalnom razvoju:

Emocionalno samopuzdanje:
· Bolja sposobnost prepoznavanja i identifikacije emocija.

· Bolja sposobnost da se razumiju uzroci osjećanja. 

· Prepoznavanje razlika između osjećanja i djela.

Upravljanje emocijama:

· Veća tolerancija frustracija i bolje savladavanje ljutnje.

· Manje verbalnog ponižavanja, tuča i problema u razredima.

· Veća mogućnost izražavanja ljutnje na podesan način, bez fizičkog sukobljavanja.

· Manje suspenzija i izbacivanja iz škole.

· Manje agresivno i samo-destruktivno ponašanje.

· Pozitivnije mišljenje o sebi, svojoj školi i porodici.

· Bolja sposobnost borbe sa stresom.

· Manje usamljenosti i socijalnih napetosti.

Produktivna primjena emocija:

· Veći osjećaj odgovornosti.

· Veća mogućnost da se skoncentrira na ono što treba uraditi i da se tome posveti pažnja.

· Manje impulsivnog reagovanja; više samokontrole.

· Bolje ocjene u školskim testovima.

Empatija: interpretacija emocija:

· Veća mogućnost shvatanja stajališta druge osobe.

· Više empatije i senzitivnosti prema osjećanjima drugih ljudi. 

· Bolja sposobnost da se sasluša druge.

Rad na međusobnim  vezama:

· Bolja mogućnost analiziranja i razumijevanja veza.

· Bolja mogućnost rješavanja sukoba i razmimoilaženja u mišljenjima.

· Bolja mogućnost rješavanja problema u vezi.

· Više pouzdanja i bolja vještina komunikacije.

· Popularnija i ekstrovertnija osoba; prijateljska i u dobrim odnosima sa vršnjacima.

· Rado viđen među vršnjacima.

· Sa više interesa i razumijevanja.

· Više se socijalizira i harmonično se uklapa u grupe.

· Dijeli sa drugima, kooperativan je i želi pomoći.

· Demokratičniji u komunikaciji sa drugima.


Očito je da postoji velika razlika između isključivog  pružanja informacija o alkoholu i drogama u nadi da ih mladi ljudi neće uzimati ili da će ih kontrolirano uzimati i edukacijskog programa pripremljenog da bi se poboljšala emocionalna inteligencija, formiranje karaktera i samodisciplina. Također, zadatak davaoca informacija nije da pružaju ovu osnovnu edukaciju, mada – budući da će drugačije njihov posao imati malog efekta – oni mogu pomoći ovakvim programima izgradnje karaktera da počnu i da se održe. 

4.3 AKTIVNE KOMPONENTE
Tokom razvoja preventivnog programa važno je formulirati jasne, dosljedne ciljeve o kojima je postignuta saglasnost, za koje postoji naučna osnova i koji će uživati trajnu podršku. Opće je prihvaćeno da je promjena ponašanja koju želimo postići zasnovana na znanju i prihvatanju vrijednosti. Ovo drugo, međutim, ne može biti promijenjeno izvana budući da su vrijednosti zasnovane na emocionalnosti i osjećanjima. Rezultati koje korisnici žele od droga i njihova očekivanja u pogledu prednosti i mana su , također, povezana sa jakim emocijama i preventivni program mora uzeti ovu činjenicu u obzir. Prenos znanja i 'emocionalna reedukacija' su neodvojivi. Za budućnost prevencije je vrlo važno da se uzme u obzir sljedeća lista aktivnih komponenti preventivnog programa – navedena u Golemanovoj studiji – preuzeta od W.T. Grant Consortium:19 

Tabela 10
	AKTIVNE KOMPONENTE PREVENTIVNIH PROGRAMA

	Sastojci djelotvornog preventivnog programa:

· Emocionalne vještine:

· Sposobnost da se identificiraju i opišu svoja osjećanja.

· Sposobnost da se izraze osjećanja.

· Sposobnost da se ocijeni intenzitet svojih osjećanja.

· Sposobnost upravljanja svojim osjećanjima.

· Sposobnost odlaganja nagrade.

· Sposobnost da se kontroliraju nagoni.

· Sposobnost redukcije stresa.

· Poznavanje razlike između osjećanja i djela.

· Kognitivne vještine:

· Razgovaranje sa sobom: održavanje 'unutarnjeg dijaloga' kao načina odnosa prema predmetu ili izazovu ili podršci vlastitom ponašanju.

· Primjećivanje i tumačenje socijalnih signala – npr. prepoznavanje socijalnih utjecaja na ponašanje i promatranje sebe sa stajališta cijele zajednice.

· Poduzimanje koraka ka rješavanju problema i donošenju odluka – npr. kontroliraj nagone, zadaj ciljeve, identificiraj alternative, predvidi posljedice.

· Pokazivanje razumijevanja za poglede drugih ljudi. 

· Razumijevanje normi ponašanja (šta jeste a šta nije prihvatljivo ponašanje).

· Posjedovanje pozitivnog pogleda na život.

· Pokazivanje samopouzdanja – npr. posjedovanje realističnih očekivanja od sebe.

· Vještine ponašanja:

· Biti u mogućnosti neverbalnog komuniciranja: koristeći očni kontakt, izraze lica, intonaciju govora, geste, itd.

· Biti u mogućnosti verbalnog komuniciranja: postaviti jasno pitanje, reagirati efektivno na kriticizam, oduprijeti se negativnim utjecajima, slušati druge, pomoći drugima, učestovati u pozitivnoj grupi ravnopravnih ljudi.




Ove aktivne komponente su također komponente preventivnih programa protiv alkoholizma i narkomanije, npr. onih koje su usmjerene na zajednice poput škola. 

4.4 JEDAN PRIMJER PREVENCIJE PUŠENJA
Epidemiološka istraživanja – bez obzira na odskakanja – pokazuju da se u razvoju upotrebe psihoaktivnih supstanci može prepoznati poseban obrazac. On počinje sa prvim iskustvima mladih ljudi sa pušenjem i upotrebom alkohola, od kojih samo mali broj završi sa upotrebom kokaina, heroina i drugih jakih i ilegalnih supstanci. Na osnovu ovakvog prihvaćenog procesa mogu se napraviti preporuke za vršenje preventivne intervencije sa ciljem odlaganja prvih iskustava sa pušenjem i alkoholom koliko god je to moguće, kao i za vršenje drugih aktivnosti usmjerenih ka mladim ljudima koji već koriste manje štetne droge. 

Međutim, iskustvo je pokazalo da mladi ljudi iz boljih slojeva društva, koji veoma rano počinju piti alkohol i pušiti, obično ne dolaze do toga da postanu korisnici teških droga. Ovo ovisi o različitim kontekstima unutar kojih se koriste ove supstance, funkcija upotrebe supstanci i očekivanja koje korisnici imaju od supstanci. Ovo je važno uzeti u obzir prilikom razvoja preventivnih programa i evaluacije njihovih rezultata. Ono što može biti djelotvorno za jednu grupu može se pokazati kontraproduktivno za drugu. Ne postoji jedinstven preventivni pristup koji je djelotvoran u svim slučajevima i za sve ciljne grupe. 

Na osnovu zapažanja da je prevencija pušenja važna u prevenciji drugih oblika ovisnosti ili zloupotrebe supstanci, prvi eksperimenti mladih ljudi sa pušenjem moraju biti odgođeni što je duže moguće. 

Preventivni programi koji se usmjeravaju na ovaj cilj moraju se fokusirati na pristup mladim ljudima najkasnije do početka puberteta. U komponente ovakvog programa spadaju fokusiranje na usađivanje socijalnih vještina, izdržavanje pritiska okoline, pospješivanje osobne djelotvornosti i prenos saznanja u vezi negativnih posljedica pušenja. Ovi programi moraju biti ponovljeni više puta, a poruka da se odgodi početak pušenja bi također trebala, ako je moguće, biti prenijeta djeci kroz druge kanale u društvu. Iskustvo pokazuje da mladi ljudi koji kasnije počnu pušiti općenito prestaju s pušenjem ranije i lakše. Ova grupa također kasnije počinje eksperimente sa drogama ili ih se uopće ne dotiče. 

Nema potrebe dalje obrazlagati činjenicu da pušenje ozbiljno narušava zdravlje. Ipak, da bi upotpunili sliku navodimo neke činjenice koje se tiču posljedica pušenja. Nikotin je supstanca o kojoj velika većina pušača vrlo brzo postanu ovisni. Pušenje je također za mnoge nove pušače neophodan dodatak mnogobrojnim društvenim aktivnostima. Naučno je dokazano da je pušenje najčešći uzrok prerane smrti u razvijenim zemljama. Najvažnije bolesti uzrokovane ili pogoršane pušenjem su kardiovaskularne bolesti, rak pluća i drugi oblici raka. Pušenje je vjerojatno jedan od uzroka stomačnog čira i raka pankreasa i bubrega i ono pogoršava postojeće bolesti kao što su dijabetes i određeni oblici raka. Pušenje tokom trudnoće može dovesti do problema u rastu ploda i male težine novorođenčadi. Pored toga, pušenje je također uzročni faktor pobačaja i perinatalne smrti. Pasivno pušenje može naškoditi bronhijima. Broj smrtnih slučajeva uzrokovanih pušenjem u svijetu trenutno stoji na oko 3,5 miliona godišnje.20 

Pušenje je sa stajališta zdravlja najozbiljniji oblik ovisnosti, ali mu se posvećuje relativno malo pažnje u poređenju sa alkoholizmom i narkomanijom. Prešutno se pretpostavlja da  je javnost upoznata sa posljedicama pušenja – konkretni rizici su im predstavljeni samo na ograničen način. Skoriji razvoj događaja u Sjedinjenim američkim državama pokazuje da se smanjuje tolerancija pušenja. 

Još od uvođenja cigareta u upotrebu pred kraj prošlog stoljeća, pušenje je široko rasprostranjeno u javnosti. Izravna veza sa društvenim i kulturološkim problemima kao što su oni što postoje kao rezultat alkoholizma i narkomanije je manje vidljiva. Ipak, postoji veza između stepena integracije u društvo i kategorija mladih ljudi i postotka pušača među njima. Mladi ljudi koji se dobro uklapaju u društvo puše manje od njihovih vršnjaka koji se nisu uspjeli toliko dobro integrirati. Budući da je pušenje legalno i ohrabruje se reklamiranjem i asocijacijom sa kulturnim trendovima u modi, ono uvijek posjeduje dozu atraktivnosti u sebi. 

Prevencija ponašanja asociranog sa pušenjem se podriva vladajućim normama u gotovo svakom društvu. Dok god duhanska industrija uživa slobodu promocije i reklamiranja, a ekonomski i poreski interesi države imaju zadnju riječ, prevencija može samo igrati ulogu protutega. Pored lobiranja političara u korist strožijeg zakonodavstva u pogledu pušenja (uvođenje nepušačkih zona, povećanje poreza, ograničeno reklamiranje i dostupnost cigareta), ključ je u odvraćanju mladih ljudi od prve cigarete dok je god to moguće. Odustajanje od pušenja je jako teško postići i dugogodišnji pušači uspijevaju tek nakon višegodišnjih pokušaja. Preventivni programi pušenja rijetko postižu dugoročni uspjeh. Previše faktora promovira pušenje, dok pušači nisu pod pritiskom – za razliku od korisnika droga – zakonskih mjera ili rizika izolacije u društvu. Upotreba intenzivnih pristupa usmjerenih prema mladima i teoretski izvodivim socio-psihološkim modelima promjene ponašanja i odnosa moguće je odgoditi trenutak kada mladi ljudi počinju pušiti za nekoliko godina. Međutim, veoma malo preventivnih programa su bili u mogućnosti da postignu dugoročne rezultate. U cilju da postizanja ovakvog rezultata, takav program mora biti podržan i općenitim padom upotrebe cigareta među odraslim dijelom populacije, dobro osmišljenom medijskom kampanjom i dalekosežnim restriktivnim mjerama. 

Programi usmjereni ka prevenciji pušenja su najbolje istraženi tako da pružaju interesantan izvor za istraživanje rezultata informativnih i drugih preventivnih aktivnosti na manifestirano ponašanje. Većina preventivnih programa protiv pušenja se primjenjuju u školama.21 Ciljna grupa se sastoji od mladih ljudi između 11 i 16 godina starosti. Rezultantna varijabla se sastoji od broja pušača koji  počnu pušiti godinu dana nakon intervencije zbog toga što se realno pušačko ponašanje može mjeriti samo na duži rok. Preventivni programi protiv pušenja su usmjereni ka sljedećim aspektima:

· učenje da se kaže 'ne' u igrama preuzimanja uloga;

· pružanje informacija o društvu;

· aktivno učešće;

· pružanje alternativa;

· osnovne vještine kao što su odnos prema strahu i vještine razgovaranja;

· vođa, radnik sa omladinom ili učitelj mogu poslužiti kao izvor informacija za grupu vršnjaka i imati ulogu pružanja primjera;

· ojačavanje željenog ponašanja.

Ovi tipovi programa su posebno djelotvorni među mladim ljudima u visoko rizičnoj grupi. 

5. KAKO OSIGURATI DA JE PROJEKAT DOBRO PRIPREMLJEN?

Od ovog poglavlja priručnik će se baviti praktičnim problemima. Cijeli proces razvoja preventivnog programa se sastoji od sljedećih pet, usko povezanih faza: analiza problema; razvoj programa; testiranje u praksi; faza implementacije i na kraju faza evaluacije. Prema tome, sve ove faze moraju biti uključene u planiranje. Naredna poglavlja razmatraju različite faze procesa prevencije. Ovo poglavlje se bavi planiranjem procesa prevencije. 

Djelotvornost preventivne intervencije je do velike mjere određena kvalitetom planiranja. U ovom poglavlju su prezentirani glavni kriteriji za kvalitetu planiranja preventivne intervencije, prema klasifikaciji OSAP-a. Ovi koraci mogu poslužiti kako vodilje za one koji planiraju programe u ovoj regiji. Posebna pažnja je ovdje posvećena identifikaciji finansijera što je preduvjet uspjehu preventivne aktivnosti, a dati su i savjeti za osiguravanje novca. 

5.1 PROCEDURE PLANIRANJA
Pet glavnih koraka koji se mogu izdvojiti u pripremi preventivne intervencije su: planiranje, formulacija ciljeva, razvoj, implementacija i evaluacija. Ovo ne znači da proces prevencije uvijek strogo slijedi ovu formulu. Prevencija po definiciji ne predstavlja linearni proces: proces ne mora uvijek da se kreće pravom linijom od početka do kraja. Preventivni radnici često moraju da se nose sa praktičnom situacijom koja ne slijedi pravila i zbog toga se gore navedeni koraci trebaju promatrati kao ciklički proces: koraci se ponekad moraju ponoviti na putu ka definitivnom cilju. 

Prevencija je dinamična aktivnost: ciljne grupe se konstantno mijenjaju, postoje promjenljivi trendovi u pogledu supstanci i njihove upotrebe, suradnje sa raznim posredničkim institucijama i promjenama u medijima. U pogledu dinamičnog karaktera prevencije, mogu se pojaviti i mnoge nepredviđene i neplanirane situacije. Na primjer, u pola faze implementacije projekta društveni centar može napustiti projekat; obećani fondovi mogu izostati, ili projekat može biti obustavljen iz političkih razloga. U takvim slučajevima mora se iz faze implementacije vratiti na fazu planiranja i početi tražiti drugi centar ili drugog finansijera. Ipak, ovaj model može se uzeti kao pomagalo. On pomaže u pripremi preventivnog programa na strukturalni i planiran način. On također pomaže praćenju procesa i, ako je to neophodno, njegovoj izmjeni. U svakom slučaju je neophodno da preventivni radnici fleksibilno implementiraju ovaj model. 

Planiranje uključuje sistematično i proceduralno pripremanje, završnu finu obradu i donošenje odluka, implementacija kojih je neophodna za dostizanje određenih ciljeva. Kvalitet planiranja je djelomično određen kvalitetom prikupljenih podataka. Prema tome, u svrhu planiranja je važno da se napravi dobra analiza ne samo problema i ponašanja koje ga uzrokuje, nego i ciljeva prevencije koji su pripremljeni kao odgovor na te probleme. Također je važno da se napravi dobra analiza ciljne grupe, kao i načina pristupa i vršenja utjecaja na ovu grupu.22 

Prilikom planiranja preventivnih aktivnosti usmjerenih prema određenoj vrsti ponašanja, sljedeća pitanja su od ključne važnosti: 

· Koliko je problem ozbiljan?

· Koje vrste ponašanja su tu uključene?

· Koje determinante leže u pozadini ovakvog ponašanja?

· Kako se može utjecati na iste?

· Kako se intervencija može implementirati.

Idealno gledano, planiranje bi trebalo biti objašnjeno u dokumentu koji određuje politiku. 

5.2 RAD NA PROGRAMIMA PREMA NMHA
Nacionalna asocijacija za mentalno zdravlje (National Mental Health Association – NMHA) u Sjedinjenim državama je nedavno objavila priručnik koji sadrži smjernice za prevenciju psiholoških problema. Budući da su ove smjernice primjenljive na pripremu i izvođenje programa i projekata za lokalne i regionalne situacije, ovdje navodimo detaljan rezime utoliko koliko je relevantan za fazu planiranja.23 

STVARANJE STRUKTURE ZA PODRŠKU24 

Jedan uvjet za uspješnu prevenciju je uspostava ili osiguravanje strukture društvene podrške. Preventivni projekti se često izvode u suradnji sa više organizacija. Međutim, inicijativa često potiče od samo jedne organizacije. Prije nego što grupa obznani svoj plan važno je formirati internu savjetodavnu grupu. Ona se može sastojati od malog broja ljudi posvećenih zadatku iz različitih odjela i nivoa (stručnosti i nadležnosti). Poželjno je okupiti zajedno ljude koji povoljno gledaju na prevenciju. Interna savjetodavna grupa ne mora biti prevelika; šest članova predstavlja dobar početak. Ova savjetodavna grupa ne treba da se bavi preventivnim programom cijelo vrijeme. Njen zadatak je fokusiran na razvoj, evaluaciju i podršku programu. 

Od trenutka kada preventivni projekat bude imao grupu za podršku u svojoj organizaciji, može se početi sa stvaranjem mreže. Ovo se na primjer može raditi putem kontaktiranja ključnih ljudi u regiji, pozivajući ih na sastanak. U prvoj fazi je razumno ostati otvorenim za nove kontakte i ideje. Prevencija je razvojni proces i kada god joj vanjski faktori mogu doprinjeti, struktura društvene podrške projektu se širi. Ako je moguće, učesnici na sastanku bi trebali odražavati socijalnu i kulturološku raznovrsnost društva. Cilj ovog sastanka je: da informira ključne osobe o preventivnim planovima, da zatraži od iskusnih ljudi da učestvuju i da uspostavi široku strukturu podrške. 

Definitivni sastav grupe koja prisustvuje svojim sastancima ovisi od sveukupnog cilja prevencije i ciljnih grupa (posrednika) navedenih u planu. Važno je pozvati ljude koji dolaze u izravni (dnevni) kontakt sa konačnim ciljnim grupama.

Kao rezultat ovog, i moguće drugih sastanaka, treba formirati koaliciju, ako se to zahtijeva u formalnoj suradnji. Uspjeh projekta ovisi od ove koalicije. Moguće je distribuirati zadatke, a različite pozadine članova garantiraju da će se projekat nastaviti razvijati i da će, ako je neophodno, njime biti upravljano sa različitih stajališta. 

Mogućnosti finansijske podrške se značajno povećavaju sa stvaranjem široke koalicije. Stepen do kojeg je koalicija čvrsto formalizirana ili sačuvana relativno neformalnom ovisi od specifičnih društvenih i historijskih odnosa. Razumno je uzeti u razmatranje probleme koji bi mogli nastati u budućnosti i gdje je neophodno razmatrati ih u koaliciji ili u bilateralnim konzultacijama. Konačni odnosi naposljetku određuju kako se kontrolira menadžment i proces donošenja odluka unutar koalicije, kao i koji su uvjeti članstva u njoj. 

Formulacija programskog cilja koalicije je preduvjet za pripremanje određenijih ciljeva. Svrha opravdava formiranje koalicije. Svrha mora definirati pravac preventivnih aktivnosti i imati sposobnost da razlikuje među njima. Koliko god bio težak ovaj proces (on zapravo može dovesti i do raspada koalicije), ova – zajednička – formulacija svrhe mora biti izvedena. Jednom kad se svi slože sa svrhom, ona daje smjernice pomoću kojih se buduće razlike u mišljenjima i sukobi mogu riješiti na pozitivan način. 

PRIPREME25
Dobro planiranje je jedan od faktora koji uslovljavaju uspjeh preventivnog programa. Da bi se formulirao dobar plan važno je imati jasan uvid u potrebe društva u cilju otklanjanja ili utjecanja na vidljive probleme ili uska grla. Onda se mora odrediti kako će ove potrebe biti zadovoljene. Postavljaju se sljedeća pitanja:

· Koje su specifične potrebe u određenoj zajednici?

· Koji programi su već bili primjenljivani (negdje drugdje) koji su zadovoljavali ove potrebe? I koji imaju dodatne vrijednosti u ovom kontekstu?

· Kako su ovi programi bili istraženi i ocijenjeni?

Da bi se preciznije specificirale potrebe preventivnih aktivnosti, obično je potrebno istraživanje ne samo određenog cilja prevencije nego i njegovog konteksta. Na raspolaganju je više tehnika kojima se ovo može obaviti, od intervjua sa ključnim osobama pomoću liste interesa i pisanog upitnika, do primjene čistih naučnih istraživačkih metoda. Što je veća vrijednost preventivnog programa, to je vrednije investirati u fundamentalno istraživanje. Konačni izbor ovisi od njegove svrhe i društvenog konteksta. Pored toga što će istraživanje proizvesti informacije o društvenoj situaciji ciljne grupe, poželjno je ispitati strukturu i način funkcioniranja koalicijske mreže i drugih potencijalno važnih servisa i asocijacija. Ovo se na primjer može obaviti putem intervjua i upitnika. Ova vrsta istraživanja može doprinijeti da se preventivne aktivnosti realiziraju što je moguće efikasnije. Oni također pružaju uvid u moguće kontraproduktivne mjere. Najurgentnije potrebe se mogu odrediti iz studije o potrebama. Ovaj izbor mora biti u vezi sa procjenom sredstava neophodnih i/ili dostupnih za preventivnu intervenciju, uz dodatak procjene vjerojatnoće postizanja očekivanih rezultata. Izrada rang liste prioriteta potreba i/ili problema koji će se rješavati u vezi sa kombinacijom cilj-sredstva i očekivani rezultati moraju biti zasnovani na realističnim razmatranjima. Prioritetnost potreba često gleda u budućnost prema narednoj fazi u kojoj se biraju programi. Ciljeve mora biti moguće postići a rezultati moraju biti izmjerljivi. Prilikom pripreme odluka korisno je jasno razlikovati različite aspekte i vizualizirati ih u obliku tabele na tabli ili na velikom komadu papira. Naposljetku će koalicija odlučiti o rang listi prioriteta. Postoji rizik da će racionalna razmatranja biti potisnuta moralnim ili političkim motivima. Kompromis se može postići dok god ovi motivi ne prevagnu i ne sukobe se sa stručnošću preventivnih radnika. 

KOMUNICIRAJTE SA MEDIJIMA

Preventivni programi se obično pokreću nakon što se podigne svijest janvosti, no s druge strane, takvi programi imaju za cilj da javnosti dostave određenu poruku. Sredstvo za postizanje ovoga su mediji. Prije početka faze implementacije preventivnog projekta, mediji moraju biti informirani o pokretanju projekta. Kroz medije preventivni radnici mogu komunicirati sa širokom javnošću. Mediji mogu biti korišteni da utječu na raspoloženje javnosti u korist preventivnog programa. U svakom slučaju važno je pripremiti tlo u ranoj fazi i aktivno angažirati podršku medija. Politika upotrebe medija može biti pripremljena od strane radne grupe. Sljedeći pojmovi su važni za djelotvornu komunikaciju sa medijima:26 

· Poruka – Preventivni radnici moraju biti načisto koje ključne tačke će se prezentirati u medijima. Ove ključne tačke se moraju jasno odražavati kroz govore, intervjue, press konferencije i brošure. 

· Mediji – Dobro je snabdijevati razne vrste medija informacijama: novine, magazine, TV i radio stanice, kao i internet medije. Mediji ne pružaju publicitet besplatno, pa preventivne aktivnosti moraju biti predstavljene tako da imaju vrijednost vijesti. Možda je moguće pristupiti preventivnoj aktivnosti iz novog ugla ili se može organizirati posebna aktivnost na koju se pozovu novinari.

· Izvor informacija – Mediji ovise o dostupnosti izvora informacija. Prema tome, važno je medije držati informiranim o postojanju preventivnog projekta, njegovim ciljevima i aktivnostima. Držite na umu tačke navedene u ovom podsjetniku:

Tabela 11

	PODSJETNIK – KONTAKT SA MEDIJIMA

	Imajte na umu sljedeće:

· Budite u toku sa vijestima tako da možete iskoristiti mogućnosti da uklopite preventivne aktivnosti u odgovarajuće trenutne vijesti.

· Učinite sigurnim da ste dostupni.
· Upoznajte se sa odgovarajućim pravilima u medijima (npr. rokovi).

· Budite 'pouzdan izvor'.

· Nemojte navaljivati ali održavajte redovne kontakte.




· Pravljenje vijesti – Da li će poruka biti promatrana kao vijest zavisi od načina na koji je predstavljena. Smjernice su uključene u slijedeći podsjetnik:27 

Tabela 12

	PODSJETNIK – PREZENTACIJA VAŠEG PROJEKTA U MEDIJIMA

	Imajte na umu sljedeće:

· Izaberite dobrog glasnogovornika.
· Planirajte press konferenciju na vrijeme kada se još uvijek možete poklopiti s rokovima.
· Izaberite pogodnu lokaciju i dan.
· Pošaljite pozive sedam dana unaprijed.
· Pripremite brošure sa činjenicama, osnovnim informacijama, kao i saopćenjem za štampu. Po mogućnosti uključite informacije o govorniku (govornicima).
· Osigurajte da se govornik strogo pridržava vremenskog roka; razmotrite međusobno moguća pitanja koja mogu biti postavljena i pripremite odgovarajuće odgovore. 
· Osigurajte da je soba dobro pripremljena i da je neophodna oprema (unaprijed testirana) na raspolaganju (razglas, audio-vizualna oprema, itd.).
· Pripremite tabelu sa informacijama za publiku, i po mogućnosti registracijsku listu.



· Fascikla za novinare – Fascikla za novinare može sadržavati sljedeće informacije:28 
· novosti koje će biti date za objavljivanje;

· činjenice o prevenciji;

· najvažnije informacije o organizacijama u koaliciji;

· foldere sa relevantnim informacijama;

· informacije o osoblju;

· odgovore na najčešće postavljana pitanja;

· reference. 

· Intervjui – Predstavnici medija često veoma cijene izravne intervjue. Neophodno je biti dobro pripremljen. U sljedećem podsjetniku su dati 'savjeti za davanje intervjua'.

Tabela 13
	PODSJETNIK – DAVANJE INTERVJUA

	Imajte na umu sljedeće:

· Pripremite intervju unaprijed tako da budete u mogućnosti objasniti glavne dijelove poruke. Osigurajte da neke činjenice i statističke podatke znate napamet i budite pripremljeni za teška pitanja.

· Rezimirajte poruku u ne više od tri ključne tačke.

· Saznajte što više o osobi koja vas intervjuira, da bi bili sigurni o njegovom ili njenom stilu.

· Budite upoznati sa javnošću kojoj se obraća taj medij.

· Izbjegavajte špekulacije, slobodne pretpostavke i, što je najvažnije, neistine.

· Kontrolirajte redoslijed tema koje pokriva intervju i njihovo trajanje.

· Ne govorite ništa što nije namijenjeno za objavljivanje.

· Budite opušteni, ali izbjegavajte suvišne šale. 

· Dajite kratke i jezgrovite odgovore.

· Izbjegavajte upotrebu žargona.

· Ne dopustite da vam se riječi stavljaju u usta.

· Koristite osobne primjere da bi ilustrirali poruku.

· Ne upuštajte se u rasprave sa medijima i ostanite u prijateljskim odnosima.

· Ne reagirajte u stilu 'nemam komentara'.




· Evaluacija pristupa medijima – Nakon kontakta sa medijima važno je evaluirati rezultate, tako da bi sljedeći put bili bolje pripremljeni.

5.3 OSAP-ove SMJERNICE ZA PLANIRANJE PREVENCIJE
Naredni primjer slijedi etapno planiranje preventivnih aktivnosti u skladu sa smjernicama koje je izradio Ured za prevenciju toksikomanija (OSAP) u Sjedinjenim Američkim Državama. On sadrži elemente koji se također razmatraju u drugim poglavljima. Proces planiranja sadrži sljedeće faze (vidi tabelu):29 

Tabela 14
	FAZE U PROCESU IMPLEMENTACIJE

	Faze su kako slijedi:

1. Vršenje procjene potreba

2. Razvoj ciljeva prevencije

3. Utvrđivanje indikatora

4. Planiranje neophodnih resursa

5. Identifikacija izvora finansiranja

6. Podjela zadataka

7. Implementacija

8. Evaluacija 

9. Prilagođavanje/modifikacija programa




Detaljnije informacije:

Faza 1 - Vršenje procjene potreba

Procjena potreba je neophodna u cilju određivanja prioriteta. Da bi se formulirao dobar plan važno je imati jasan pregled potreba društva u cilju otklanjanja ili utjecanja na postojeće probleme ili uska grla. Moraju se identificirati sredstva da bi se zadovoljile te potrebe. Ovo uključuje sljedeća pitanja:

· Koje su specifične potrebe određene zajednice?

· Koje se droge koriste na tom području (općini, regiji) i koji su razmjeri i priroda toksikomanija?

· Koji su preventivni programi implementirani u prošlosti ili se trenutno primjenjuju u cilju prevencije/utjecanja na toksikomanije i da li su ovi programi istraživani i evaluirani?

Prilikom pripreme procjene potreba moguće je primjeniti sljedeće pristupe:

· Organizacija saslušanja;

· Izrada studija;

· Istraživanje socijalnih indikatora;

· Ispitivanje davaoce njege;

· Ispitivanje ključnih ličnosti;

· Istraživanje ciljnih grupa.

Izbor pristupa ovisi od situacije. 

Faza 2 – Razvijanje ciljeva prevencije
Ciljevi mogu biti zasnovani na nalazima procjene potreba. Ovi ciljevi sadrže potencijalna rješenja za identificirane potrebe ili probleme. Cilj se može podijeliti u veći broj radnih ciljeva. Ovo ćemo objasniti u više detalja u sljedećem poglavlju. 

Faza 3 – Određivanje indikatora
Indikator je kvantificiran cilj koji se može podijeliti u veći broj radnih ciljeva: praktičnih koraka koji se moraju poduzeti da bi se postigao konačni cilj. Na primjer, mogu se sprovesti mjere tokom pet godina sa ciljem 25%-tnog smanjenja u broju saobraćajnih udesa sa smrtnim posljedicama na nekom području koje su rezultat vožnje pod dejstvom alkohola. Ovo zahtijeva  preduzimanje većeg broja praktičnih koraka, većina kojih može biti kvantificirana. 

Faza 4 – Planiranje neophodnih resursa
Može se napraviti lista svih neophodnih resursa, kao i načina njihovog dobijanja. Ova lista može uključivati učešće volontera, pristup određenim sredstvima i kapacitetima, kao i pomoć od strane drugih tijela i organizacija koje imaju preventivnu ulogu.

Faza 5 – Identifikacija izvora finansiranja
Prvo se mora pripremiti transparentan budžet. Općenito govoreći, moguće je identificirati sljedeća tri izvora finansiranja projekta:

1. Javno prikupljanje novčanih priloga

Može se razmotriti prikupljanje novaca u javnosti; po pravilu, ljudi će donirati novac samo ako im bude jasno predstavljeno na koji način će novac biti potrošen i ko će od njega imati koristi.

2. Državne subvencije

Ako se traži vladina subvencija za preventivni projekat, prva mjera koju treba preduzeti je informiranje potencijalnog davaoca subvencije o prirodi projekta. Ovo se može izvesti putem kratkog, ili obimnog  opisa projekta. 

3. Subvencije fondacija i privatnih izvora

Prilikom nastojanja da se pribavi subvencija veoma je važno održavati osobne kontakte sa pojedincima koji predvode ove fondove. Prilikom prvog pokušaja uspostave pismenog kontakta korisno je dati pismeni opis vaše organizacije i vaših planova i količine novca koja će vam biti potreba. Ako fondacija pokaže interes, bit će potebno predati opširnu projektnu prijavu. Naredni podsjetnik sadrži jedan broj elemenata koji mogu biti uključeni u ovakvu opširnu projektnu prijavu. 

Tabela 15
	PODSJETNIK – PRIJAVA ZA SUBVENCIJU

	Sljedeće tačke bi trebale biti sadržane u prijavi:

1. pozadina i kvalifikacije osoblja;

2. priroda problema;

3. ciljevi prevencije i kratkoročne aktivnosti koje se trebaju preduzeti u cilju rješavanja problema;

4. razne aktivnosti koje  treba preduzeti;

5. ciljevi koje treba postići uz pomoć subvencije;

6. razlozi za podnošenje prijave za subvenciju;

7. ukupna cijena projekta;

8. metodologija procjene;

9. ciljevi i misija organizacije;

10. prijašnje i sadašnje aktivnosti; 

11. rezultati i utjecaj prijašnjih aktivnosti;

12. veličina i karakter organizacije;

13. komentari prijašnjih sponzora u pogledu ostvarenih rezultata;

14. pisma podrške ili suradnje od strane drugih lica/organizacija.




Svaki potencijalni davalac subvencije ima svoje vlastite određene uvjete za prihvatanje aplikacija za finansiranje. U svim slučajevima moraju biti uključene sljedeće tačke:

· Opis problema – Ovo predstavlja najvažniji dio prijave. Opis problema također mora ukazati na razmjere učešća organizacije u rješavanju određenog problema, podržan odgovarajućim statističkim podacima.

· Ciljevi projekta (ili programa) – Moraju biti izraženi u izmjerljivim jedinicama.

· Metodologija ili tehnički pristup – Prilikom prijavljivanja za subvenciju mora se priložiti opis metodologije koja će biti primjenjena u cilju rješavanja problema, uključujući i plan rada. Ovaj opis mora uključivati faze projekta i vremenski raspored.

· Procjena – Opis procjene koja će se se obaviti. 

· Finansiranje i drugi izvori finansiranja u budućnosti – Prijava za subvenciju mora jasno staviti do znanja da se razmišlja o dugoročnim planovima i načinima njihovog finansiranja. Tijelo koje daje subvencije također treba biti informirano o postojanju ili planovima za alternativne izvore finansirana.

· Budžet – Treba ga priložiti u vidu detaljne liste svih troškova potrebne opreme i osoblja.

Faza 6 – Podjela zadataka
U cilju razvoja djelotvornih aktivnosti na prevenciju unutar zajednice, neophodno je postići sporazum između supervizora i članova grupe o različitim neophodnim poslovima koje treba obaviti. Među njih spadaju:

· Pokretanje aktivnosti: predlaganje novih ideja, pristupa i metoda.

· Prikupljanje i prenos podataka.

· Prikupljanje i prenos mišljenja.

· Koordinacija aktivnosti, ispitivanje mnijenja unutar grupa i postizanje konsenzusa.

· Rezimiranje i izvještavanje o najvažnijim postignućima da bi održali grupu informiranom.

· Izrada studija izvodljivosti.

· Pripremanje i donošenje odluka.

Sljedeći podsjetnik uključuje jedan broj stvari koje treba imati na umu kada se radi sa volonterima.

Tabela 16
	PODSJETNIK – RAD SA VOLONTERIMA

	Imajte na umu sljedeće:

· Tražite volontere koji su sposobni za izvršavanje različitih zadataka koji budu potrebni; intervjuirajte ih za vrijeme 'regrutiranja' da bi vidjeli da li su ambicije kandidata u skladu sa onim što se od njih očekuje.

· Ljudima pristupajte osobno a ne putem oglasa u novinama; ovim se pokazuje interes za vještine koje posjeduju i vodi ka većoj motiviranosti.

· Osigurajte da su zadaci jasno definirani.

· Konkretno se dogovorite o radnom vremenu, mjestu rada, nadoknadi troškova i osiguranju.

· Osigurajte da volonteri imaju mogućnost da razvijaju svoje mogućnosti: ocijenite njihov rad i pružite im obuku na radu.




Faza 7 – Implementacija
Čak i ako su prethodne faze uspješno izvedene, ovo ne garantira uspjeh faze implementacije – faze u kojoj se primjenjuje projekat, program, ili metod. Supervizija je od ključne važnosti u fazi implementacije. Komunikacija među različitim stranama mora biti optimalna, tako da se može vidjeti da li se planovi uistinu izvode i ko je u određenom momentu odgovoran za rješavanje problema i traženje rješenja. Supervizori moraju utvrditi da li:

· se izvorni planovi izvršavaju;

· se podaci prikupljaju na pravi način;

· se ciljevi programa moraju prilagođavati;

· su planovi dovoljno fleksibilni;

· se moraju izvoditi bitna poboljšanja tokom procesa implementacije;

· postoji mogućnost za nastavak/proširenje programa.

U svrhu implementacije važno je da su različiti zadaci jasno razdvojeni i formalno definirani. Naposljetku, dobra je ideja unaprijed pripremiti plan za nepredviđene okolnosti, tako da se bude u mogućnosti odgovoriti na najbolji mogući način na sve probleme koji se mogu pojaviti. Poglavlje 8 detaljnije razmatra proces implementacije.

Faza 8 – Evaluacija
U ovoj fazi mora se ocijeniti da li se aktivnosti preventivnog plana odvijaju u skladu sa planom i da li on postiže željene rezultate. Drugo pitanje koje mora biti razmotreno je odnos između troškova i rezultata. Odluke o produženju operacija i izvještaji finansijskim sponzorima su zasnovani na nalazima evaluacije. Odgovarajući sistem registracije je neophodan za evaluaciju. Poglavlje 9 detaljnije razmatra proces evaluacije. 

Faza 9 – Prilagođavanje/modifikacija programa
Nalazi evaluacije mogu se koristiti za modificiranje preventivnog programa. 

Da zaključimo, dobri odnosi sa lokalnim i državnim vlastima su od ogromne važnosti. Vlasti bi se trebale smatrati pristalicama i pomagačima u borbi protiv droga i njihovi prioriteti bi se morali uzeti u obzir. Neophodno je poznavati zvanične kanale i jezik i održavati dobre odnose sa nadležnim činovnicima. Dobre relacije su važne ne samo u pogledu prikupljanja sredstava nego i u cilju uspostave uspješnih oblika suradnje na aktivnostima na prevenciji. 

6. KAKO FORMULIRATI CILJEVE PREVENCIJE?

Slika p. 109
KAKO FORMULIRATI CILJEVE PREVENCIJE?

Ovo poglavlje se bavi procesom formulacije ciljeva; glavnina pažnje nije usmjerena na sam sadržaj ciljeva, nego na pitanja na koja se mora odgovoriti i korake koje treba preduzeti. Preventivni radnici se u praksi moraju baviti rješavanjem određenog socijalnog problema, kao što je prekomjerna konzumacija alkohola među mladima. Kako oni pristupaju ovom problemu? Prije svega, problem se mora pretvoriti u cilj. Nakon svega, u odsustvu određenog konačnog cilja, nikada ne možete reći da ste postigli svoje ciljeve. 

U cilju omogućavanja formulacije jasnog konačnog cilja mora se spomenuti jedan broj kriterija, budući da je važno da ciljevi budu konkretni i opipljivi. Prilikom formulacije ciljeva morate biti svjesni potrebe za operacionalizacijom, što zapravo znači prevođenje ciljeva u izmjerljive jedinice. Ovo poglavlje služi kao pomoć u formulaciji ciljeva i uključuje dva primjera određenih ciljeva i odgovarajućih kriterija.

Mnoge aktivnosti na prevenciji su povezane sa obrazovanjem i drugim načinima prenosa znanja. Iz tog razloga će biti objašnjena razlika između cilja intervencije i cilja komunikacije. 

6.1 FORMULACIJA CILJEVA
Smanjenje konzumacije alkohola za 25% do 2000. godine je bio jedan od najpoznatijih ciljeva Svjetske zdravstvene organizacije (WHO) objavljen na početku ove dekade. Bio je to cilj koji je zaintrigirao maštu ljudi i inspirirao razne zemlje i organizacije da iniciraju preventivne aktivnosti. 

Ključno je formulirati željene efekte sa najvećom preciznošću, budući da samo u tom slučaju može kvalitet (metodična strana rada) biti postignut kroz ocjenjivanje i poboljšan kroz modifikaciju/prilagođavanje. Kritički pogled otkriva da se određivanje ciljeva često obavlja nasumice. Općenito govoreći, željeni rezultati prevencije bi trebali uključivati:

· redukciju problema vezanih za toksikomanije;

· smanjenje upotrebe;

· smanjenje rizika;

· zaštitu određenih grupa, kao što su mladi.

Pored uticanja na 'korisnike', nastojanje da se smanji zloupotreba alkohola, droga i duhana će logički uključivati napore da se regulira proizvodnja i prodaja. Ciljevi u ovoj oblasti uključuju: 

· smanjenje, ili gdje to bude moguće, obustava proizvodnje i snabdijevanja (distribucije i prodaje);

· poboljšanje kvaliteta proizvodnje i sistema za praćenje proizvodnje;

· smanjenje broja prodajnih mjesta;

· smanjivanje ili zabrana reklamiranja;

· uspostava starosnih granica;

· utjecanje na prodajne cijene.

U svrhu postizanja ovih ciljeva državne institucije imaju više sredstava na raspolaganju, neka od kojih se u praksi veoma često koriste (krivični zakon), a druga sa velikom pažnjom (zakoni o porezima na promet i nametima). Ovaj oblik prevencije može se samo djelomično implementirati u okviru brige za ovisnike. Da bi se utjecalo na faktore koji dovode do upotrebe droga moraju se tražiti veze sa drugim sektorima, kao što je rad, transport, stambeni poslovi, politike prihoda i zapošljavanja. U cilju ostvarivanja ovih ciljeva, važno je upotrijebiti balansiran pristup i razlikovati različite ciljne grupe, kao što su pripadnici etničkih manjina, mladi, stari, muškarci, žene, ljudi sa niskim društvenim i ekonomskim statusom, neobrazovani, ljudi iz siromašnih područja, itd. Jednako je važno ne potcijenjivati razlike između urbanih i ruralnih oblasti. 

Veoma je važno da problem, kao i mogući uzroci problema, budu korektno predstavljeni. Da bi se postigao ovaj cilj, aktivnosti moraju biti zasnovane na podacima dobijenim iz studije potreba i po redu prioriteta. Svi oni koji su uključeni u aktivnosti moraju se naposljetku složiti sa formulacijom problema. Detaljna analiza problema je neophodna da bi se došlo do takve formulacije problema. Najvažniji koraci u analizi problema su dati u sljedećem podsjetniku:30 

Tabela 17

	PODSJETNIK – ANALIZA PROBLEMA

	Imajte na umu sljedeće:

· Šta je problem?

· Zbog čega postoji ovaj problem?

· Za koga je to problem?
· Koji su različiti aspekti problema?
· Šta bi mogli biti uzroci problema?
· Izgleda li da bi problem mogao biti rješiv?
· Da li je rješenje problema poželjno?



Nakon ovoga može se početi sa formulacijom ciljeva. Definiranje ciljeva može se promatrati kao rezultat analize problema i iznalaženja rješenja. Koraci su sljedeći:31 

1. prevođenje problema u zadovoljavajuću definiciju problema;

2. pravljenje liste privremenih objašnjenja problema;

3. pripremanje teoretskih objašnjenja za problem i prikupljanje dopunskih podataka;

4. šematsko prikazivanje konačnog objašnjavajućeg modela;

5. predlaganje rješenja.

Važno je da ciljevi koji stoje u osnovi preventivnih aktivnosti budu jasno formulirani, na konkretan i opipljiv način. Naredni podsjetnik sadrži jedan broj savjeta za formulaciju i operacionalizaciju jednog cilja:32 33 

Tabela 18
	PODSJETNIK – FORMULACIJA CILJEVA

	Prilikom formuliranja cijeva, imajte na umu sljedeće:

· Cilj mora jasno navesti na koju je grupu ili grupe intervencija usmjerena.

· Jezik koji se koristi mora tačno određivati kako i do koje mjere će cilj biti postignut.

· Cilj mora sadržati vremenski raspored i rokove.

· Ako postoji više ciljeva oni moraju biti u skladu jedan sa drugim. Gdje god je to moguće, treba nastojati na postizanju sinergičkih efekata.

· Prilikom formulacije cilja neophodno je biti prijemčiv i čak provocirati kritiku rezultata.

· Cilj mora biti ostvariv.

· Cilj bi trebao biti dovoljno specifičan i eksplicitan, i moraju biti odgovorena pitanja izmjerljivosti rezultata.

· Obim predviđenog rezultata.

· Stabilnost predviđenog rezultata.

· Mogućnost pojave neželjenih rezultata. 




6.2 JEDAN PRIMJER FORMULACIJE CILJEVA
Donosioci odluka i preventivni radnici mogu nastojati ostvariti veliki broj određenih ciljeva u oblasti alkohola i droga. Pored pokušaja smanjivanja upotrebe određene droge, mogu se također pokušati smanjiti ili preduprijediti problemi koji su povezani sa drogom. Istraživanja su dokazala da je prekomjerno korištenje određenih droga i alkohola često povezano sa drugim problemima. 

U narednim tabelama su dati primjeri različitih ciljeva.

Tabela 19-a
	PREVENTIVNI CILJ 1

	Smanjivanje nivoa upotrebe (ilegalnih) droga ili alkohola po glavi stanovnika. Ovaj sveukupni cilj se dijeli u određene rezultate:

· povećanje broja apstinenata;

· podizanje starosne granice početka upotrebe droga;

· ograničavanje broja ljudi koji eksperimentiraju sa drogama i skraćivanje trajanja eksperimentalne faze;

· smanjenje broja ovisnika;

· skraćenje vremenskog perioda između pojave ovisnosti i prve intervencije;

· povećanje postotka tretiranih ovisnika;

· poboljšanje djelotvornosti tretmana;

· smanjenje pojave vraćanja drogama;

· produžavanje perioda apstinencije u intervalu prije ponovnog vraćanja drogi;

· smanjivanje rizika po zdravlje korisnika koji ne žele da se odviknu;

· snižavanje starosne granice prestanka upotrebe droga;

· ograničavanje dostupnosti droga.




Vidljivo je da gore navedeni rezime kombinira primarne i sekundarne, kao i preventivne i liječničke ciljeve. Neki od ovih ciljeva mogu biti postignuti samo od strane specijaliziranih agencija, no većina se nalazi na nivou sposobnosti opće specijaliziranih tijela. Međutim, ciljevi su još uvijek pomalo nejasni, jer nisu kvantificirani.

Tabela 19-b
	PREVENTIVNI CILJ 2

	Smanjivanje pojedinačnih i društvenih problema koji nastaju kao rezultat zloupotrebe gore spomenutih supstanci, među koje spadaju: 

· fizičke, socio-psihološke i psihijatrijske smetnje;

· smetnje u vezama i porodičnom životu;

· neuklapanje u društvo;

· finansijski problemi;

· gubitak radne sposobnosti, odsustvovanje s posla, nesposobnost i gubitak posla;

· problemi u pronalaženju i dobijanju posla i praćenju radne obuke;

· nepažljiva vožnja;

· remećenje mira, kriminal koji uključuje prisilu, teška krivična djela, imovinski kriminal i kršenje propisa u svezi alkohola ili droga.




Drugi cilj je prije svega lista zadataka za specijalizirane agencije koje su obično ovisne o suradnji sa drugim tijelima, profesionalnim grupama, itd., za izvršenje ovih zadataka. Cilj je usko povezan sa sveukupnim ciljevima sektora zaštite i prema tome radnici na prevenciji će vjerojatno raditi zajedno sa davaocima zaštite, posebno onima u oblasti liječničke zaštite, ili fokusiranim na pojedinca. 

I ovi ciljevi nisu potpuno jasno definirani jer nisu kvantificirani. Razlike u socijalnom okruženju pojedinaca utječu na praksu prevencije – nezaposlenost, siromaštvo, kriminal, politička ideologija, i drugi faktori. Pokretanje preventivnih aktivnosti ovisi o raspoloživim društvenim strukturama i resursima. Na primjer u nekim zemljama prevencija ovisnosti je relativni luksuz. Ipak, treba imati na umu da je, posebno u zemljama sa velikim socijalnim, ekonomskim i političkim problemima, važno investirati u prevenciju. Kada dijete nauči da pruži otpor to može značiti da može izdržati izazov droga i kriminala koji se mogu pojaviti u budućnosti. 

6.3 KOJA JE RAZLIKA IZMEĐU CILJA INTERVENCIJE I CILJA KOMUNIKACIJE?

Budući da se mnoge preventivne aktivnosti tiču informiranja javnosti ili nekog drugog oblika prenosa znanja, vrijedi napraviti razliku između cilja intervencije i cilja komunikacije.34 Cilj intervencije je usmjeren ka rješavanju identificiranih problema. Cilj opisuje predviđene rezultate u obliku mjerljivih jedinica. Cilj komunikacije odnosi se na suštinu poruke upućene javnosti. Taj cilj pokazuje koje se aktivnosti očekuju od javnosti. Ovaj cilj se obično određuje u skladu sa upotrijebljenim medijem. Kriteriji za dobar cilj komunikacije su navedeni u narednoj tabeli:35 

Tabela 20
	KRITERIJI ZA DOBAR CILJ KOMUNIKACIJE

	Kriteriji su:

· određenost: moraju biti dati detalji o saznanjima, odnosima i ponašanjima koji moraju biti promijenjeni;

· praktičnost: poruka stavlja do znanja koja vrsta ponašanja se očekuje i kako se treba ostvariti;

· učešće: poruka uzima u obzir interese, preokupacije i svijet ciljne grupe; ona stvara podršku za prijemčivost i identifikaciju;

· realizam: željeno ponašanje može postati dijelom svakodnevnog života; ono je relativno jednostavno za usvajanje i nije u suprotnosti sa postojećim normama i vrijednostima;

· primjetnost: poruka sadrži konkretne pokazatelje u pogledu željenog ponašanja i objašnjava posljedice koje će ono imati na pojedinca.




Detaljna evaluacija intervencije je ključna u cilju dobijanja uvida u kvalitet planiranja. Planiranje preventivnih aktivnosti je često nekompletno i nesistematički opisano.

Isto tako, ista se rijetko sveobuhvatno evaluira.

Prilikom određivanja ciljeva prevencije moraju biti uzeti u obzir isti aspekti koji su ranije navedeni u sekciji o operacionalizaciji ciljeva. Ovi savjeti su korisni prilikom razjašnjavanja ciljeva intervencije i kod nastojanja da ih se učini lakšim za ocjenjivanje:36 
· Upotreba 'jakih' izraza, tj. jasnog jezika.

· Izbjegavajte kombinirane ciljeve – podijelite ih u pojedinačne ciljeve.

· Odredite rok do kojeg bi cilj trebao biti ostvaren.

7. KOJI JE NAJBOLJI NAČIN ZA RAZVOJ INFORMATIVNOG PROGRAMA NA TEMU PREVENCIJE?

SLIKA p. 119
KOJI JE NAJBOLJI NAČIN ZA RAZVOJ INFORMATIVNOG PROGRAMA NA TEMU PREVENCIJE?

Čim se zadaju ciljevi preventivne intervencije može se razviti edukacijski program. Ovo podrazumjeva prevođenje ciljeva u konkretan i izvodljiv program. U ovoj fazi mnogo razmišljanja će se posvetiti djelotvornosti  u smislu kreativnosti i sadržaja, i u tom cilju će se morati povezati poruka i ciljna grupa. Ovo poglavlje uključuje u tabelu  koja navodi Uvjete za efektivan prenos informacija i Dimenzije razumljivosti preventivne poruke. Ove informacije moraju biti razmotrene prilikom pripremanja edukacijske poruke. 

Ovo poglavlje nastavlja dalje sa opisom različitih faza koje se mogu identificirati prilikom razvoja edukacijskog programa. 

Kada prvi grubi nacrt programa bude spreman, moraće se testirati na maloj grupi eksperata i ljudi sa iskustvom u radu sa ciljnom grupom.

7.1 RAZVOJ INFORMATIVNOG PROGRAMA
Razvoj projekta je po prirodi eksperimentalni proces. Prva verzija projekta obično bude modificirana više puta. Neophodno je osigurati da program bude pažljivo pripremljen da odgovara ciljnoj grupi, da njegova poruka bude prenesena jasnim i razumljivim rječnikom i da se uradi analiza odnosa troškova i rezultata. Jednom kada se odrede ciljevi preventivnih mjera može se pristupiti razvoju informativnog programa. Ovo podrazumjeva prevođenje ciljeva u konkretan i izvodljiv program. Nalazi studije potreba i rezultirajući ciljevi služe kao osnova u ovoj fazi razvoja programa. Jednom kada se metodi i resursi definiraju onda se informativni program testira. Testiranje će pokazati da li izabrane metode zapravo mogu doprijeti do ciljne grupe. Ako to bude neophodno, mogu se napraviti izmjene i modifikacije, nakon čega se izrađuje konačni program. 

Prilikom izrade informativnog programa sve ovisi o načinu na koji se formuliraju ciljevi. Ciljevi moraju biti formulirani na takav način da željeni rezultati budu izmjerljivi. Sljedeća tabela pokazuje koje faze mogu biti identificirane u razvoju projekta ili programa:37 

Tabela 21
	FAZE U RAZVOJU PROJEKTA ILI PROGRAMA

	Faze su sljedeće:

1. Formulacija i analiza zadatka izrade informativnog programa.

2. Analiza problema u kontekstu zadatka. 

3. Razvoj kauzalističkog terenskog modela.

4. Definiranje konačnih ciljeva i kriterija ocjenjivanja koji će omogućiti razvoj informativnog programa.

5. Izrada modela koji demonstrira rezultate izbora potencijalnih resursa:

· Koja se poruka treba prenijeti?

· Kako poruka treba izgledati?

· Kako bi se trebao mjeriti efekat informativnog programa?

6. Analiza odnosa troškova i rezultata.

7. Izrada jednog ili više modela.

8. Konačna verzija programa.




Dodatne pojedinosti:

Faza 1 - Formulacija i analiza zadatka izrade informativnog programa

Prilikom analiziranja zadatka preventivni radnik mora tražiti smjernice od strane organizatora posla (na primjer školskog upravnog odbora) o zadatku, kao što su informacije o rokovima i raspoloživim resursima.

Faza 2 – Analiza problema u kontekstu zadatka
Razmimoilaženje između postojećih socijalnih i administrativnih situacija, kao i hipotetičko, željeno stanje stvari, moraju biti razmatrani sa onima koji su izravno uključeni. U ovoj fazi je važno postići jasan dogovor sa svim zainteresiranim stranama o problemu koji se rješava i rezultatima koje se namjerava postići.

Faza 3 – Razvoj kauzalističkog terenskog modela
Kauzalistički model pruža pojednostavljenu verziju stvarnosti. On se sadrži od neovisne i ovisne varijable i kauzalističkih veza za koje se pretpostavlja da postoje među njima. Ostali faktori se mogu povezati pomoću dijagrama, upotrebom strelica. U zavisnosti od složenosti modela, autor će donijeti odluke sa ciljem definiranja programa. Terenski model baca svjetlo na problem kao cjelinu, kao i na određene faktore koji igraju ulogu u praksi. Kod analiziranja kauzalističkog modela, cilj je pronaći osnovu na kojoj će se graditi program. Dokazano je da su faktori koji imaju najveći stepen kauzalnosti često najmanje podložni utjecajima politika i prema tome najnepodesniji za intervenciju. Prema tome, neophodno je tražiti varijable podložne manipulaciji, na koje se program može usredsrediti. Teško je, ili nemoguće, utjecati na problematičnu porodičnu situaciju kroz preventivni projekat. Sa druge strane, mogu se uložiti napori da se utiče na etiku grupa u pogledu upotrebe droga. 

Faza 4 - Definiranje konačnih ciljeva i kriterija ocjenjivanja koji će omogućiti razvoj informativnog programa

Čak i u fazi razvoja je neophodno razmišljati o konačnim ciljevima. Klasično pitanje koje se treba postaviti u ovom kontekstu je da li je program izrađen radi borbe sa simptomima ili uzrocima problema. Konačan izbor sveukupnog cilja ovisit će ne samo o dodjeli posla, problemu i kauzalističkom terenskom modelu, nego i o prioritetima koji dominiraju u odgovarajućim političkim, finansijskim, ekonomskim, pravnim i etičkim okvirima. Zanemarivanje ovih okvira predstavljalo bi potkopavanje djelotvornosti politike. Čak i kad se radi o malom programu, uputno je dobro razmisliti o karakteru organizacije (na primjer škole) za koju se razvija program. Završna verzija konačnih ciljeva će se koristiti u cilju provjere da li je program bio djelotvoran i efikasan. Konačni cilj (npr. smanjen obim upotrebe droga) mora biti izražen kroz kriterije ocjenjivanja (npr. đaci su otporniji na pritisak okoline) koji će se koristiti u završnoj evaluaciji. 

Faza 5 - Izrada modela koji demonstrira rezultate izbora potencijalnih resursa

U ovoj fazi je važno da li su autor ili autori informativnog progama dovoljno upoznati sa ciljnom grupom, o sredini u kojoj živi ciljna grupa i o odgovarajućim preventivnim strategijama. Ovo su neka od pitanja na koja se treba fokusirati u ovoj fazi:

· Koja se poruka treba prenijeti?

· Kako poruka treba izgledati?

· Kako bi se trebao mjeriti efekat informativnog programa?

Ako je neka informativna kampanja usmjerena na, recimo, škole, može se očekivati veće učešće ciljne grupe ako se upotrijebe audio-vizualna pomagala. Prezentacija poruke u obliku jednoličnog govora o opasnostima konzumacije nikotina i taloženja katrana u plućima imala bi malog efekta. Na ovom stadiju mora se puno razmišljati o očekivanoj djelotvornosti različitih pomagala i metoda i moraju se pripremiti prognoze u svezi sa ovim. Sljedeći podaci daju preporuke o djelotvornom transferu informacija:38 

Tabela 22
	PREDUVJETI ZA DJELOTVORAN TRANSFER INFORMACIJA

	Preduvjeti su sljedeći:

a. prezentator mora jasno naznačiti kontekst u kojem poruka mora biti shvaćena;

b. poruka mora biti formulirana s obzirom na željeni rezultat;

c. neophodno je demonstrirati bihejvioralne modele koji su u vezi sa neposrednim okruženjem i percepcijom ciljne grupe;

d. prezentator mora odavati utisak da se sloboda ljudi povećava a ne ograničava;

e. moguće prepreke za usvajanje određenih načina ponašanja mogu biti uklonjene upućivanjem na mogućnosti učenja novih vještina;

f. cilj prezentatora trebao bi biti obogaćivanje osobnog iskustva pojedinaca;

g. prezentacija mora sadržavati realistične alternative ponašanja;

h. željeno ponašanje bi trebalo nuditi mogućnost za opipljivu nagradu;

i. prezentator bi trebao uzeti u obzir način na koji ciljna grupa rješava probleme;

j. pristup kojim se osuđuje, insistira na detaljima ima kontraproduktivan efekat;

k. poruka bi se trebala ponavljati na različite načine;

l. preporučljivo ponašanje se treba povezivati sa prirodnom ljudskom željom za postizanje napretka i biti smatrano atraktivnim;

m. poruka treba biti takva da se ciljna grupa može sa njom identificirati;

n. prezentacija treba apelirati na osjećaj odgovornosti pojedinca;

o. prezentator mora osigurati da je prostor za povratnu informaciju i reakcije dat unutar same intervencije;




Faza 6 – Analiza odnosa troškova i rezultata
Analiza odnosa troškova i rezultata bi se trebala izraditi upotrebom različitih metoda. Ovi metodi se time mogu uspoređivati jedan sa drugim. Analiza odnosa troškova i rezultata bi se trebala bazirati na nalazima ranijih istraživanja o djelotvornosti određenih  metoda, ili na osobnim iskustvima i drugim relevantnim informacijama. Među rezultate se ne ubraja samo djelotvornost, nego i faktori poput podrške uključenim stranama (npr. učiteljima, roditeljskom vijeću) i finansijskim sponzorima za odabrani metod. 

Faza 7 – Izrada jednog ili više modela
Nakon što se prođu faze 1 – 6 može se odlučiti koje će metode biti primjenjene. Izabrani metod je objašnjen u opisu informativnog programa. Program je opisan u vidu ciljeva i sredstava. 

Faza 8 –Konačna verzija programa
Ovo je faza u kojoj poruka poprima konačni oblik i izrađuje se prvi tekst. Program sada može poprimiti oblik uz upotrebu rasploživih resursa. Struktura i supstanca poruke mora biti takva da se ciljna grupa može identificirati s njom u pogledu stila, apela i kredibiliteta. Postoje različiti način na koji se ovakve informacije mogu prikupljati, uključujući učešće i promatranje. Poruka bi prije svega trebala privući pažnju ciljne grupe, koja će je moći i razumjeti. Naredna tabela rezimira dimenzije shvatljivosti poruke:39 

Tabela 23
	DIMENZIJE SHVATLJIVOSTI PREVENTIVNE PORUKE

	JEDNOSTAVNOST

jednostavna objašnjenja

· kratke, jednostavne rečenice

· razumljive riječi

· žargon objašnjen

· konkretno

· grafički

struktura/redoslijed

· podjela na dijelove

· logički slijed

· jasno predstavljeno

· napravljena funkcionalna razlika između bitnog i nebitnog

· nit priče sačuvana

· sačuvana logička stuktura

jezgrovitost/kratkoća

· prekratko

· svedeno na osnovno

· sažeto

· fokusirano na poruku koja se prenosi

· jezgrovito

· svaka riječ neophodna

dodatni poticaj

· inspirirajuće

· interesantno

· raznoliko

· osobno


	SLOŽENOST

komplicirana objašnjenja

· duge, složene rečenice

· nerazumljive riječi

· žargon nije objašnjen

· apstraktno

· bez grafičkog prikaza

konfuzno/bez reda

· bez potpodjela

· bez reda, konfuzno

· nejasno

· nije napravljena razlika između bitnog i nebitnog

· nit priče se često gubi

· sve je pomješano

govorljivost

· predugo

· velika količina nevažnih informacija

· rječito

· bez fokusa

· pričljivo

· mnogo toga se moglo ispustiti

bez dodatnog poticaja

· dosadno

· bezbojno

· monotono

· udaljeno


Najbolji opis programa bi također trebao sadržavati finansijski pregled koštanja programa. 

IZRADA BROŠURE
Dio interventnog programa može predstavljati i izrada biltena ili letka. Prednost izrade biltena ili letka je u tome što se isti mogu napraviti relativno jeftino. Bilteni sadrže više informacija od letka. Letak bi trebao biti napravljen na jednoj stranici, dok bilten obično sadrži između 4 – 8 stranica. Izbor između korištenja biltena i letka u preventivnom programu ovisi od cilja cjelokupnog preventivnog programa i određenije o cilju dijela koji se odnosi na transfer informacija. Šta namjeravate postići sa svojom porukom, i prema kome je ona usmjerena? Letak je dobar izbor za informiranje velikog broja ljudi, ali nema previše prostora za informacije. Bilten je obično pogodniji za ljude koji su već zainteresirani za predmet. Brošura se sastoji od 12 – 40 stranica i njena veličina znači da općenito govoreći nije pogodna za upotrebu u preventivnim programima usmjerenim prema djeci ili mladima. Brošura je za ljude  koji su zainteresirani i žele detaljnije informacije. U preventivnom radu posrednici (na primjer nastavnici ili roditelji) mogu formirati ciljnu grupu koja se informira putem brošure. 

7.2 PROBNO TESTIRANJE PROGRAMA
Mogu se koristiti različiti mediji,  od kojih svaki ima svoje prednosti i mane. 

Jednom kada je prva verzija informativnog paketa spremna, može se početi sa probnim testiranjem. Namjera probnog testiranja je prevencija ili smanjenje opasnosti od mogućnosti da kampanja završi u katastrofi. U cilju utvrđivanja da li je informacija uistinu djelotvorna, pripremljen materijal treba biti predat ekspertima u određenom polju (npr. nastavnicima sa velikim iskustvom u ovom polju). Eksperti će onda ocijeniti materijal u pogledu relevantnosti, potpunosti, logike, načina razmišljanja i potvrdljivosti. Eksperti za masmedije nakon toga razmatraju različite komponente komunikacijskog procesa: poruku, kanal, predajnik i prijemnik. Vršenje probnog testa na uzorku ciljne grupe je od ključne važnosti. Pomoću probnog testiranja može se pronaći da li poster privlači dovoljno pažnje, da li je poruka dovoljno jasna i razumljiva, da li je materijal u skladu sa načinom života ciljne grupe i da li je izražen koristeći odgovarajući jezik. Probno testiranje može biti obavljeno individualno ili u obliku grupne diskusije. Koji god se metod upotrijebi, važno je da se druga strana osjeća komforno i da je slobodna da da svoje pravo mišljenje. Pitanja koja se mogu uvrstiti u probno testiranje su: šta mislite o čemu govori bilten, šta vam se u njemu ne sviđa, šta mislite šta znače ove riječi, da li bilten ima poruku koja je relevantna za vas, planirate li da nešto preduzmete, kao i da li bilten sadrži informacije za koje mislite da ih vrijedi pamtiti?

Nalazi probnog testiranja su uključeni u revidiranu verziju. Profesionalna verzija se izrađuje nakon toga, koja se i sama može opet testirati, posebno na nivou posrednika (nastavnika, edukatora). 

8. KAKO SE IMPLEMENTIRA PREVENTIVNI PROGRAM?

Slika p. 129
KAKO SE IMPLEMENTIRA PREVENTIVNI PROGRAM?
Ključni test u preventivnom radu je ako se uspješno razvijeni program može ponoviti u različitom kontekstu. Implementacija preventivne intervencije zahtijeva jedan broj jedinstvenih sposobnosti i vještina. Uspjeh intervencije je također uslovljen interakcijom između preventivne intervencije i (sredine) ciljne grupe. Prihvatanje, širenje, podjela i međusektorska suradnja su važni koncepti u ovom procesu. 

Na kraju ovog poglavlja nalazi se praktični model za pokretanje preventivnog programa u školi. Uz model se nalaze sve vrste praktičnih pitanja koje i škola i preventivni radnik trebaju razmotriti prilikom pokretanja preventivnog programa u školi. 

8.1 KARAKTERISTIKE PROCESA IMPLEMENTACIJE

Pod implementacijom ovdje podrazumijevamo više od jednostavnog izvršavanja programa; ona također obuhvata stvaranje uvjeta koji će omogućiti samu implementaciju. Prije same implementacije, program se, kao što je to pokazano u prethodnom poglavlju, sastoji od četiri, usko povezane faze: (1) analize problema, (2) na osnovu rezultata zbog koje  razvija program, (3) ovaj program se nakon toga ispituje u praksi, (4) tako da se naposljetku može implementirati model programa. Implementacija podrazumijeva da je prethodno testirani program poznat u javnosti i na raspolaganju svima. 

Uspješni, djelotvorni i efikasni preventivni programi ne distribuiraju se automatski i na idealan način na geografski velikom području. Mora se posvetiti mnogo pažnje u uvjeravanje donosilaca odluka da se posvete radu na programu i na njegovom propagiranju. Faze u procesu širenja su sljedeće:40 

1. Objava inovacije.

2. Uvjeravanje ljudi u vrijednost inovacije.

3. Sama implementacija inovacije.

4. Održavanje inovacije.

Pridržavanje ovih koraka uvjetuje širenje programa na druge lokacije. 

Inovacija se može razvijati putem različitih kanala. Neadekvatno širenje može biti rezultat u pogreškama u samoj inovaciji. Druga mogućnost je da ciljna grupa nije obratila dovoljnu pažnju na inovaciju ili da je nije prihvatila.41 Naposljetku, inovacija može biti prihvaćena, ali nepravilno korištena, na primjer, kada nastavnik prikaže informativni video ali učenicima ne pruži priliku da nakon projekcije postavljaju pitanja – čak iako je ovaj dio predstavljao srž programa. 

Konačna implementacija je faza za vrijeme koje se nastoji da se ciljna grupa dovede u kontakt sa planiranom intervencijom. Prema Price-u, implementacija modela preventivnog programa je jedan oblik reinvencije organizacije.42 Razlozi za ovo su sljedeći: 

· Implementacija pretpostavlja proces organizacijskog razvoja: sagledavanje unutrašnje organizacije projekta i organizacije ili konteksta u kojem se odvija preventivna aktivnost. 

· Intervencija se sastoji od fiksne osnove i modifikacija iste: mora se voditi računa o lokalnim okolnostima.

· Ideja reinvencije podrazumijeva da oprobani i testirani metodi intervencije moraju što je vjernije moguće biti replicirani.

Implementacija preventivne intervencije zahtijeva jedinstven set vještina, kao na primjer sposobnosti da se formuliraju konkretni ciljevi, mogućnost održavanja dobrih vanjskih odnosa, poznavanja resursa, sklonost ka izravnom učestvovanju, poduzetna priroda, kao i svijest o društvenim i kulturnim prilikama. Pored posjedovanja ovih individualnih vještina, organizacija u kojoj se implementira projekat mora biti spremna na suradnju, voljna da pruži podršku (osigura kapacitete), kao i svjesna problema unutar organizacije i odnosa prema istim. Organizacije sa fleksibilnom strukturom će biti sklonije implementiranju preventivne intervencije od organizacija sa krutom strukturom. 

8.2 FAZE U PROCESU IMPLEMENTACIJE
Faze u procesu uspješne implementacije su: (1) Studija sredine i mišljenja ljudi, (2) Mobiliziranje raspoloživih resursa, (3) Implementacija u ograničenom smislu, (4) Izvještavanje. Objašnjenje:

Faza 1 - Studija sredine i trenutnih mišljenja ljudi

Prije svega, mora biti jasno na koju se ciljnu grupu usmjerava. Kada postoji više od jedne ciljne grupe – kao što je obično i slučaj – važno je prepoznati razlike unutar i između ciljnih grupa. Ove razlike određuju razmjere do kojih su, i mjesto na kojem su, one spremne prihvatiti inovacije (za one uključene u novo ponašanje i nova mišljenja) i omogućava njihovu integraciju u njihove aktivnosti. Da li je inovacija povoljno primljena od strane ciljne grupe djelomično ovisi i od razlika navedenih u sljedećoj tabeli.43 

Tabela 24
	RAZLIKE MEĐU CILJNIM GRUPAMA U FAZI IMPLEMENTACIJE

	Razlike između ili unutar ciljne grupe nastaju:

· usljed relativnih prednosti inovacije za učesnike – na primjer, ne počinjanje pušenja je važnije za nekoga ko ima hroničnu bolest pluća nego za nekog zdravog;

· zbog činjenice da je prihvatanje djelomično uvjetovano stepenom do kojeg se inovacija može uskladiti sa vrijednostima, normama i prethodnim iskustvima ciljne grupe;

· zbog činjenice da se stepen složenosti inovacije može promatrati različito od strane više pojedinaca – nešto što je jasno jednoj osobi može biti nejasno drugoj;

· u pogledu mogućnosti provjeravanja inovacije;

· u pogledu fleksibilnosti inovacije;

· u pogledu rizika koji su sastavni dio same inovacije;

· u pogledu podrške društva samoj inovaciji;

· u pogledu vidljivosti same inovacije;

· zbog karakteristika organizacije koja je nadležna za primanje i implementaciju;




Kada se definiraju ciljna grupa, intervencija i cilj, mora se ispitati postavka intervencije, nakon koje se mogu sklapati prvi ugovori. Oni mogu biti dogovoreni na sastancima na kojim se obrazlaže intervencija i na kojem učesnici razmatraju očekivanja od iste. Razlog za održavanje takvih sastanaka je razjašnjavanje pravca u kojem ide projekat i otklanjanja nejasnoća. Također, (nove) informacije mogu biti prikupljene na licu mjesta i uključene u program. Metodi prikupljanja podataka za planiranje u fazi implementacije su sljedeći:

· analiziranje socio-demografskih varijabli i zdravstvenih statistika;

· analiziranje podataka o korisnicima pohranjenih u socijalnim ustanovama;

· analiziranje drugih izvora informacija u zajednici;

· provjeravanje;

· intervjuiranje ključnih ljudi;

· održavanje javnih sastanaka.

Prevencija, bilo koje veličine, se obično implementira u obliku mreža. Kada se započne projekat, neophodno je ispitati stanje grupa i institucija uključenih u projekat. U mreži se mogu izmjenjivati informacije i davati svoja stajališta u pogledu motiva za učestvovanje. Ovo može doprinijeti harmonizaciji politike i zajedničkom formuliranju nove politike.44  

Faza 2 – Mobiliziranje unutarnjih resursa od strane implementatora i organizacije u kojoj se implementira preventivni program
Važno je formulirati ciljeve koji mogu biti kvantitativno opisani. Ako se ovo vrši putem zajedničkih napora, pomoći će se jedinstvu tima. Ovome prethodi definicija problema i prikupljanje informacija o ciljnoj grupi. Važno je da se definiraju razlike između trenutne i željene situacije. 

Stepen do kojeg je organizacija u kojoj se implementira preventivni program spremna prihvatiti ili pribaviti i obraditi informacije utjecat će na djelotvornost distribucije (novih) informacija. U narednoj tabeli pobrojani su faktori koji određuju selekciju podražaja:45 
Tabela 25
	FAKTORI KOJI ODREĐUJU SELEKCIJU PODRAŽAJA

	Faktori selekcije su:

· Ako se podražaj mijenja, naša čula će reagirati na promjenu.

· Pažnja se privlači naglim ili neočekivanim pokretom ili zvukom.

· Po pravilu, nešto veliko ili neobično privlači više pažnje od nečeg uobičajenog.

· Podražaj koji se često ponavlja će ostati u pamćenju i prema tome biti prepoznatljiviji.

· Jasan, čvrst, jak podražaj šokira ljude i zahtijeva pažnju.

· Stepen do kojeg je osoba uključena u, ili fascinirana nečim određuje do određene mjere pažnju koju će ona tome posvetiti. 



Faza 3 – Ograničena implementacija
Ova faza može se promatrati kao niz aktivnosti koje se pojavljuju od momenta prihvatanja programa do momenta kada program dobije stalni status u organizaciji. Faktori koji omogućuju ovaj proces su:

· donošenje odluka uz participaciju više strana;

· stimuliranje lokalnih inicijativa;

· pravovremeno uključivanje ljudi koji se bave praktičnim radom;

· međuljudska saradnja;

· visok stepen vlastitog učešća;

· stabilni ljudski odnosi;

· djelimično prihvatanje prije pune implementacije.

Problematično pitanje, koje donekle može ometati napredak aktivnosti u ovoj fazi je stepen do kojeg izvorni, testirani program može biti prilagođen. Ovo bi na kraju krajeva moglo uticati na djelotvornost. Važno je napraviti razliku između osnovice programa i aspekata koji mogu biti modificirani ako to bude neophodno, npr. jezik kojim će poruka biti prenesena. 

Faza 4 – Izvještavanje/dokumentiranje
Da bi vidjeli da li se program implementira kao što je planirano, preporučljivo je da se pažljivo dokumentira cijeli proces. Evaluacija procesa je važna radi utvrđivanja da li je osnovica intervencije sačuvana, a cilj postignut. Kako je program primljen može biti provjeren prikupljanjem informacija o ciljnoj grupi, provjeravanjem da li su postignuti programski ciljevi, prikupljanjem informacija od uposlenika, evaluacijom programskih rezultata, kao i utvrđivanjem troškova. 

U zdravstvenom sektoru su doktori i drugi zdravstveni radnici obavezni čuvati detaljne podatke o svojim korisnicima i aktivnostima. Isto bi se trebalo nastojati postići u preventivnom radu. Na kraju ovog priručnika su dva obrasca koji se mogu koristiti (ili prilagoditi za upotrebu) za potrebe dokumentiranja. 

Ove informacije o svim programima ili projektima mogu biti prikupljene da bi se omogućila usporedba ključnih aspekata. Spomenute liste bi poželjno trebale služiti kao reference za izbor postojećeg programa ili planiranje razvoja novog programa koji će na najbolji način zadovoljiti potrebe situacije (ciljne grupe, cilja prevencije, željenih rezultata). U zaključku, još nekoliko savjeta za uspješnu implementaciju programa:46 

Tabela 26
	PODSJETNIK ZA IMPLEMENTACIJU

	Savjeti za fazu implementacije su sljedeći:

1. Uložite vrijeme i energiju komunicirajući sa onima koji subvencioniraju program i sa kolegama. Pokažite zadovoljstvo i pružite povratne informacije. 

2. Osigurajte kontinuiranu podršku administratora i menadžera na koje preventivne aktivnosti (posredno) utiču. 

3. Okupite sve uključene u projekat u radnu grupu od ne više od šest ljudi.

4. Odredite jasne kriterije u protokolu koji moraju biti zadovoljeni prilikom realizacije protokola. Ovo također može biti pomagalo u mogućim sukobima.

5. Uspostavite neformalne društvene mreže koje mogu pružiti podršku ako implementacija programa naiđe na prepreke. 

6. Otkrijte u kojim grupnim situacijama postoji podrška za program i ohrabrite je.

7. Osigurajte novac za obuku preventivnog osoblja za izvršenje programa i unapređivanje njihove stručnosti.

8. Stvorite mrežu osoba koje implementiraju slične programe na drugim mjestima.

9. Diskutirajte predmet evaluacije sa ljudima uključenim u njeno sprovođenje. Usmjerite evaluaciju prema određenim ciljnim grupama, kao i različitim posrednicima.

10. Pružite mogućnost kolegama i grupama koje podržavaju program da izraze svoju lojalnost i posvećenost. 




8.3 ŠKOLA – JEDAN PRIMJER
Budući da se mnoge preventivne aktivnosti odvijaju u školama, slijedi detaljna diskusija više aspekata tog rada.47 Prije nego što se od nekoga izvan škole zatraži da održi predavanje o drogama, važno je da škola postavi sljedeća pitanja:

· Da li se preventivni radnik slaže sa filozofijom škole i pristupu koji ona uzima u zdravstvenom obrazovanju? Da li će njegov ili njen doprinos biti u skladu sa filozofijom škole, njenom teorijom i praksom?

· Da li se projekat uklapa u postojeći nastavni materijal?

· Zašto škola traži učešće osobe izvana i da li je osoba u pitanju (preventivni radnik) najpodesnija osoba za držanje predavanja?

· Da li je preventivni radnik upoznat sa emocionalnim i intelektualnim nivoom ciljne grupe i da li on ili ona govori 'njihovim jezikom'?

· Da li je škola upoznata sa mogućim zakonskim posljedicama pozivanja osobe sa strane?

Iskustvo je pokazalo da je za nastavak aktivnosti važno da nastavnik bude prisutan na predavanju preventivnog radnika. Prije nego što preventivni radnik odluči da održi predavanje, on ili ona moraju biti upoznati sa sljedećim:

· Razlozima škole što je pozvala nekoga izvana.

· Šta se očekuje od predavanja.

· Kakva su predavanja o drogama učenici već imali i kakva će imati u budućnosti.

· Karakteristike ciljne grupe, kao što su broj, starosna struktura, socijalno porijeklo, itd. 

Jedan od preduvjeta za implementaciju preventivnog programa u školi – ako je inicijativa došla izvana – je podrška 'odozgo'. Uprava škole mora staviti do znanja da postoji potreba za tim i biti naklonjena i entuzijastički raspoložena prema novom preventivnom projektu. Ona mora biti u mogućnosti da stimulira i podstiče nastavno osoblje za vrijeme implementacije programa. Za menadžment cijelog procesa važni su sljedeći principi:48 

· Osobni kontakti na svim nivoima su neophodni.

· Osoblje mora biti uvjereno u važnost programa i spremno da uloži napore u cilju njegovog ostvarenja. 

· Fleksibilnost i otvorenost za sugestije od strane osoblja su neophodni.

· Mora se naglašavati važnost timskog rada, posebno kada izgleda da je isti veoma teško postići.

· Osoblje mora snažno osjećati da je uključeno u edukaciju i činiti bitan dio projekta. 

· Oni koji izvršavaju projekat čine to na volonterskoj osnovi; poželjno bi bilo da se nagrade (ne mora biti u materijalnom smislu) za svoje napore.

Istraživanja u sferi djelotvornosti promocije zdravlja u školama su pokazala da, općenito govoreći:49 

· Rezultati intervencije zasnovani na pružanju informacija ovise od vrste ponašanja na koje se pokušava utjecati.

· Intervencija zasnovana na pružanju informacija se čini djelotvornom samo u osnovnim školama.

· Kampanje protiv pušenja koje uključuju prepoznavanje i učenje kako da se nosi sa pritiskom vršnjaka se čine djelotvornijim od onih koje su usmjerene ka pružanju činjeničnih informacija, radu na samopoštovanju ciljne grupe, ili poboljšanju vještina u, na primjer, donošenju odluka.

· Promjene u ponašanju prestaju sa prestankom intervencije – kognitivni efekti su stalnije naravi.

· Programi koji dovode do dugoročnih promjena ponašanja čine dio širokog socijalnog pristupa.

Preporuke koje su rezultat ovih zapažanja su uključene u narednu tabelu:

Tabela 27
	PREPORUKE ZA ŠKOLSKE PROGRAME

	Preporuke su kako slijedi:

· Ne razmatrajte samo djelotvornost programa nego i njegovu upotrebljivost u sklopu obrazovnog sistema u kojem se implementira.

· Zahtjevajte povratne informacije od nastavnog osoblja.

· Nastojte identificirati faktore koji određuju ponašanje sprovodeći istraživanje potreba i koristite njegove rezultate u teoretskim razmatranjima mogućih pravaca intervencije.

· Dugoročne evaluacije pokazuju da se pozitivni efekti na ponašanje smanjuju nakon relativno kratkog vremena. Prema tome, preventivni programi u školama moraju biti kombinirani sa širim aktivnostima usmjerenim prema javnosti. 

· Implementirajte intervenciju tokom cijele školske godine. Ovo dovodi do dugoročnije promjene u ponašanju, za razliku od jednokratnih preventivnih aktivnosti.




9. ŠTA OBUHVATA EVALUACIJA PREVENTIVNOG RADA?

Slika

ŠTA OBUHVATA EVALUACIJA PREVENTIVNOG RADA?
Još uvijek se vode intenzivne diskusije o efikasnom metodu vršenja promjene u ponašanju. Jedan od osobito važnih elemenata u oblasti prevencije jeste stalno traganje za efikasnim metodama. Efikasnost i učinkovitost nedavno su prerasle u jedan od značajnih kriterija evaluacije u oblasti preventivnog rada. U ovom je poglavlju dat opis funkcija evaluacije programa, te glavne karakteristike različitih oblika istraživanja same evaluacije, kao što je evaluacija efekata, naprimjer, pri čemu i interni i eksterni kriteriji imaju važnu ulogu.

Sama evaluacija nije aktivnost koju treba ostaviti za kraj procesa prevencije. Veoma je važno da preventivni radnik zadužen za idejno rješenje istraživačkog projekta od samog početka evaluaciju tretira kao jedan od bitnih elemenata.

Ovo poglavlje također obuhvata i smjernice za vršenje evaluacije učinka tokom procesa prevencije. Na kraju poglavlja dat je primjer evaluacije određenog broja kampanja u medijima masovne komunikacije, čime se ističu tipični problemi i nedostaci u evaluaciji preventivnog interveniranja.

U daljem tekstu date su naznake koje su od osobitog značaja za evaluaciju opsežnih i/ili temeljnih preventivnih  programa.

9.1 CILJEVI I FUNKCIJA EVALUACIJE

Cilj evaluacije jeste utvrditi da li određeni projekat ili program odgovara utvrđenim potrebama i ciljevima prevencije. Evaluacija bi trebala biti osnovna komponenta programa, a ne nešto što se obično ostavlja za sam kraj cjelokupnog procesa.

Osnovno pitanje koje treba postaviti pri evaluaciji kratkoročnih i dugoročnih efekata jeste da li su preventivnim programom ostvareni željeni ciljevi. Kratkoročni cilj jeste bolje prilagođavanje društvenoj sredini, dok je dugoročni cilj iskoristiti poboljšano prilagođavanje društvenoj sredini kako bi se izbjegli slučajevi kao što je zloupotreba droge i to u periodu od nekoliko godina. Preporučuje se usporedba grupe na koju je primijenjen preventivni program sa kontrolnom grupom. Nažalost, u praksi je teško moguće organizirati rad sa kontrolnom grupom nakon okončanja projekta, pa se smatra korisnim organizirati tu vrstu rada dok je projekat još u fazi razvoja.

Preventivno interveniranje ima efekta samo ukoliko se vrši sistematski i planski. U ovom momentu sektor prevencije i zdravstva jeste u fazi poboljšanja cjelokupnog rada i to putem usvajanja kvalitativnih kriterija koji su izrađeni upravo u te svrhe. To je ujedno i glavni razlog povećanog interesa za ispitivanjem odgovarajuće efikasnosti i učinkovitosti u tom sektoru. Ukoliko razvojni i evaluacioni procesi rezultiraju valjanim preventivnim programima, tada je sljedeći značajan korak zapravo detaljna analiza uslova primjene tih programa. Tekst koji slijedi usmjeren je na predmet evaluacije.

Dolje navedena pitanja su od ključnog značaja u ocjeni preventivnog interveniranja koje je usmjereno na promjene u ponašanju.

· Je li provedbena faza bila uspješna?

· Je li se interveniranje odvijalo po planu?
· Je li ostvaren odgovarajući utjecaj na one kojima je program namijenjen?
· Je li došlo do promjena u ponašanju?
· Je li opseg problema reduciran?
Upravo će efikasnost interveniranja pokazati da li je investiranje u prevenciju u skladu sa postignutim rezultatima. Postignuti pozitivni rezultati (stvarno sprečavanje problema ili tipa ponašanja) utvrđuje se studijom o efikasnosti. Na taj je način efikasnost povezana sa uspješnošću cjelokupnog programa. Ispitivanje efikasnosti prevencije može biti otežano mnogim faktorima uključujući i površne opise i nepotpunu dokumentaciju o interventnim metodama koje su korištene, karakteristikama ciljne grupe, te i samim programom i načinom na koji je izvršena evaluacija. Mjerni kriteriji instrumentalnog procesa, te srednjoročni i krajnji rezultati moraju biti detaljno obrađeni. Prilikom ispitivanja preventivnog djelovanja također je veoma važno obratiti pažnju i na druge, konkurentne preventivne aktivnosti koje se odvijaju u širem području. Pored toga veoma je bitno imati i evaluaciju koja prati razvoj čitavog procesa po njegovim fazama.
 Prilikom ispitivanja procesa evaluacije veoma je važno voditi računa o sljedećim elementima:

· efikasnost interveniranja mora biti očigledna,

· treba dobro poznavati mehanizme koji pojačavaju ili umanjuju željene efekte,

· trebalo bi biti moguće izračunati povrat sredstava investiranih u interveniranje,

· mora biti moguće utvrditi nuspojave i neželjene efekte.

Kao ilustracija težine same evaluacije mogu nam poslužiti sljedeći nalazi istraživanja o emotivnom razvoju djece (vidi: Poglavlje 4): ispostavilo se da generalno kontroliranje nagona pruža osnovu za odupiranje iskušenju u kasnijim fazama života u smislu posezanja za supstancama koje stvaraju ovisnost. Efikasni programi ne moraju nužno biti i skupi, naročito ako oni čine sastavni dio općih javnih usluga (obrazovanje, skrb i slične usluge). Oni, međutim, zahtijevaju održiv pristup: u radu sa djecom, naprimjer, napredak u emotivnom razvoju i formiranju ličnosti ne mogu se postići putem kratkog cikličkog pristupa. Zbog toga su preventivni radnici suočeni s nemogućnošću demonstriranja rezultata vlastitoga rada. Rezultati postaju vidljivi tek na duge staze, čime je dokazivanje rada preventivnih radnika znatno otežano.

Evaluaciono ispitivanje je neophodno ukoliko se želi dati konačan sud o izvršenoj intervenciji (proces, efikasnost, učinkovitost, nuspojave) i ukoliko se želi dati ocjena o prednostima mogućeg nastavka ili ponavljanja intervencije ili, pak, proširenja njenog opsega. Na osnovu podataka dobivenih tom vrstom ispitivanja, programi koji su trenutno u toku i programi koji su tek u razvoju mogu se izmijeniti i prilagoditi u skladu sa dobivenim nalazima. U tabeli koja slijedi navode se najvažnije funkcije evaluacije programa.

Tabela 28

	ZNAČAJNE FUNKCIJE U EVALUACIJI PROGRAMA



	Funkcije uključuju sljedeće:

· utvrđivanje u kojoj su mjeri, kojom dinamikom i u kom smislu ciljevi programa ostvareni,

· ukazivanje na jake i slabe tačke različitih dijelova programa - što doprinosi određenijoj formi i sadržaju programa,

· utvrđivanje da li se program izvodi prema planu, te uspostavljanje mehanizama za određivanje i kontrolu kvaliteta,

· utvrđivanje da li se cjelokupan program ili neki njegovi dijelovi mogu odgovarajuće primijeniti na druge grupacije stanovništva,

· poboljšanje nivoa naučnog znanja,

· izrada hipoteze u svrhu daljeg istraživanja,

· odgovornost pred zajednicom i poreskim obveznicima,

· poboljšanje stručne osposobljenosti zaposlenih u smislu planiranja, izvršavanja i evaluiranja preventivnog rada,

· promoviranje odnosa s javnošću i uvažavanje općih interesa,

· ispunjavanje ugovornih obaveza prema tijelima koja obezbjeđuju novčanu pomoć.




Prilikom evaluacije efikasnosti interveniranja moguće je koristiti razne reference.
 Intervencija se, naprimjer, može usporediti sa sličnim ranije izvršenim intervencijama ili se može porediti sa sličnom situacijom (kontrolna grupa) u kojoj nije došlo do intervencije. Nadalje, moguće je porediti rezultate sa potencijalnim efektima u idealnim okolnostima ili porediti apsolutnu promjenu sa onom koja je realno izvodiva te, u skladu s tim, kombinovati dva ili više metoda rada.

9.2 Oblici istraživanja u svrhu evaluacije
Evaluaciono istraživanje se obično dijeli na evaluaciju procesa i evaluaciju rezultata. O tome je već bilo govora u ovom priručniku. Uobičajena je praksa da se, često bez osnova , puno više pažnje usmjerava na evaluaciju rezultata.

Evaluacija procesa može se vršiti na različite načine, a obično uključuje sljedeće segmente:

· korištenje neeksperimentalnih projekata,

· evaluacija metoda rada,

· ispitivanje struktura i procesa,

· vršenje opsrevacijske analize,

· praktična primjena kvalitativnih opservacija,

· kontinuirano dokumentovanje svih aktivnosti,

· provjeravanje i analiziranje podataka, dosjea i izvještaja,

· korištenje metoda formativne evaluacije.

Evaluacija procesa može uključivati i podatke iz kojih se vidi zašto je program uspješan, odnosno neuspješan. Takvi su podaci od osobitog značaja za one koji su uključeni u fazu planiranja i izvođenja, ali i za one kojima se polažu finansijski računi. Nadalje, ta vrsta podataka može biti od velikog značaja onim organizacijama koje razmatraju primjenu tog programa. Neka od pitanja koja treba postaviti pri evaluaciji procesa jesu sljedeća: koje aktivnosti ste namjeravali poduzeti, šta ste zaista i poduzeli, koje kategorije su bile uključene u ciljnu grupu, na šta se program fokusirao i kako su učesnici reagirali na program.

Polazna osnova evaluacije procesa jeste ono što je stvarno poduzeto: ko je za šta zadužen, gdje, kada, kako, za koga itd. Ovi se podaci potom upoređuju sa planom intervencije, čime se mogu utvrditi dobre i loše strane. Slijede neki od mogućih pristupa evaluaciji procesa:

· konsultacije sa grupom eksperata,

· interna kontrola utroška sredstava,

· evaluacija učešća u programu i dokumentiranih podataka: nivo učešća, potpunost podataka, dokumentacija o stepenu učešća pojedinih učesnika u određenim dijelovima programa, iskorištenje polaznih informacija i konsultiranje savjetodavnih tijela,

· vršenje istraživanja vezano za kategorije stanovništva ili osobe koje su učestvovale u preventivnom programu (ili one na koje je taj program primijenjen),

· detaljna analiza pojedinih dijelova programa,

· testiranje pojedinih dijelova programa prije njegove primjene: mjerni instrumenti, mediji koji će se koristiti i informacije koje će se prenositi, štampani materijali, vizuelna pomagala, radio i televizija.

Evaluacijom efikasnosti zapravo se ispituju zabilježeni efekti i njihova potencijalna uzrokovanost izvršenom intervencijom. Ovo iziskuje pažljivo planiranje i odabir predmeta evaluacije ukoliko se želi izvesti valjan zaključak o stepenu tipičnosti podataka, ali i o stepenu njihove općenitosti. Ukoliko se žele demonstrirati rezultati, tada uzorak mora obuhvatati dovoljnu veliku grupu. Rezultati uzrokovane analize često znaju odstupati.
 Stepen pouzdanosti analize ili uzorkovane analize naziva se interna vrijednost. Ponovljena anliza će pokazati hoće li se postići isti rezultati. Ukoliko se nalazi analize ponove onda se može reći da je procedura pouzdana.

Neželjeni utjecaji koji ugrožavaju internu vrijednost intervencije su sljedeći:

· nepredviđeni događaji koji utječu na varijable efekata,

· promjene koje se dešavaju u privatnom životu učesnika programa,

· ranija mjerenja koja utječu na rezultate,

· odstupanje koje je rezultat primjene novih mjernih instrumenata,

· regresija do srednje vrijednosti,

· autonoman proces odabira među učesnicima,

· povlačenje učesnika iz projekta,

· kombinacija dva ili više gore navedenih faktora.

Faktori koji utječu na eksternu vrijednost intervencije, tj. nivo utjecaja na predmet mjerenja, su sljedeći:

· interakcija između mjerenja i intervencije,

· interakcija između selekcije i intervencije,

· efekti eksperimentalnih situacija,

· rezultati drugih (ranijih) intervencija.

Za evaluaciju efekata neophodno je jasno opisati različite dijelove kompletne intervencije. Oni podrazumijevaju sljedeće:

· elemente interventne strategije koja se primjenjuje,

· način i stepen primjene svake pojedine komponente strategije (i sa aspekta onih koji izvode projekat i sa aspekta onih kojima je projekat namijenjen),

· obuka i edukacija onih koji vrše intervenciju,

· način i stepen podrške ili opstrukcije programa,

· priroda i opseg konkurentnih preventivnih aktivnosti koje su imale određenog utjecaja,

· konkretni instrumenti korišteni za mjerenje kognitivnih efekata, rezultativnih efekata i efekata u smislu ponašanja,

· karakteristike ciljne grupe i kontrolne grupe.

Za svaki je element neophodno utvrditi mjernu jedinicu koja će omogućiti mjerenje. Također bi trebalo vršiti dalja mjerenja i to barem godinu dana nakon okončanja prve intervencije. Tokom intervencije neophodno je detaljno zabilježiti preventivne poruke kojima su učesnici izloženi. Ukoliko je potrebno opisati rezultate naknadne studije, neophodno je uspostaviti i visok nivo reagiranja u tom slučaju (od najmanje 75 posto).

Projekat ispitivanja efikasnosti ima veliki značaj za one koji obezbjeđuju materijalnu pomoć, ali i za one koji su zaduženi za upravljanje sredstvima unutar organizacije, jer je to jedan od načina da se uporede utrošena sredstva i postignuti rezultati.
 Odnos utrošenih sredstava i postignutih rezultata u okviru jednog zdravstvenog programa povezuje dobit - izraženu brojem jedinica kod kojih je preventivna intervencija bila uspješna - i troškove koji su time prouzrokovani. Kako bi bilo moguće porediti različite programe, neophodno je da svaki program koristi isti sistem mjera.

Studije efikasnosti u praksi nailaze na mnoga ograničenja. Određivanje utrošenih sredstava i postignutih rezultata, te proces njihovog poređenja sa (mogućim) prednostima i nedostacima predstavlja veoma težak zadatak koji je podložan sugestivnom utjecaju. Na koncu, nije moguće predvidjeti u kom će se omjeru troškovi zdravstvene zaštite smanjiti nakon uspješnog preventivnog programa, niti koliko značaja treba pridavati faktorima kao što je povećanje standarda učenika. Još jedan rezultat preventivnog djelovanja koji je teško izmjeriti jeste povećanje društvene odgovornosti. No, bez obzira na to, ispitivanje rezultata dobiva sve veći značaj, a naročito u smislu obezbjeđenja finansijske pomoći.

Kako bi se unaprijed došlo do optimalnih kalkulacija omjera utrošenih sredstava i postignutih rezultata, neophodno je eksplicitno navesti faktore rizika. To uključuje faktore koji bi mogli utjecati na izvođenje projekta i zahtijevati privremeno prilagođavanje (i u smislu finansijskih aranžmana). Moguće je napraviti razliku između faktora rizika na koje je moguće utjecati i onih na koje nije. Poteškoće koje mogu izazvati oni faktori rizika na koje je moguće utjecati mogu se prevazići putem klauzula o sigurnosti, čime se rizik svodi na najmanju moguću mjeru. Tipičan primjer faktora rizika na koji je moguće utjecati jeste škola koja odustaje od projekta na polovini njegove realizacije. Kako bi se otklonio takav rizik, moguće je formalno odrediti odgovornost škole i to putem sačinjavanja ugovora u pismenoj formi umjesto oslanjanja na usmeni pristanak i dogovor. Dozvole za izvođenje preventivnih aktivnosti - naprimjer, u slučaju postavljanja izložbe, održavanja muzičkog događaja ili informiranja javnosti - moraju se obezbijediti unaprijed i to u skladu sa važećim zakonskim propisima. Međutim, na neke faktore rizika nije moguće utjecati kao, naprimjer, u slučaju političke nestabilnosti ili izmjena u kontroli granica (čime se povećava snabdijevanje tržišta drogom i mijenja procenat pretpostavljenih uživalaca droge u regiji). Faktori rizika na koje nije moguće utjecati su ti koji u praksi stvaraju veliki broj nepredviđenih problema.

9.3 ISTRAŽIVANJE REZULTATA PREVENCIJE

Prvi dio ovog priručnika fokusirao se na strategiju prevencije. Ovaj se dio, međutim, fokusira na značaj evaluacionog ispitivanja. Slijedi sažet prikaz nekih od karakteristika ove vrste istraživanja, a preuzet je iz priručnika koji je izdalo holandsko Ministrstvo finansija.
 To predstavlja veoma složeno pitanje. Situacija je još složenija zbog toga što tekst nije uvijek na raspolaganju. Međutim, postoji veliki broj priručnika koji pružaju informacije o različitim metodama i konceptima.
Evaluaciono ispitivanje je dio strateškog kruga. Strategija se može opisati kao skup svjesno ili instinktivno odabranih smjernica. Strateški krug sastoji se od šest elemenata:

1. izrada strategije: artikuliranje strateškog problema, prikupljanje i analiza podataka koja rezultira preporukama u smislu strategije koju treba primijeniti,

2. određivanje strategije: donošenje odluka o onome što strategija obuhvata,

3. operacionalizacija strategije: praktična primjena utvrđene strategije,

4. primjena strategije: primjena odabranih korektivnih metoda koja rezultira strateškim rezultatima, planiranim efektima i neželjenim efektima,

5. evaluacija strategije: evaluacija sadržaja, procesa, dostignuća i rezultata strategije prevencije,

6. povratne informacije: prilagođavanje strategije na osnovu podataka o sadržaju, procesu, dostignućima i rezultatima te iste strategije.

Pri izradi plana veoma je važno da se evaluacija unaprijed osmisli i, kada je to potrebno, prilagodi u bilo kojoj fazi procesa. Ukoliko je valjan plan istraživanja unaprijed izrađen, onda će i nalazi istraživanja o strategijama koje je moguće razviti u daljem radu biti dostupni na vrijeme. Ukoliko se samo istraživanje provede pravovremeno, moguće je izbjeći mjerenje početnih (razvojnih) efekata i zanemarivanje strukturalnih efekata. Dobrim se planiranjem može obezbijediti dovoljno vremena za pojedine faze istraživanja. Naprimjer, ukoliko se ukaže potreba moguće je ostaviti dovoljno vremena za probnu analizu pri kojoj će se voditi računa o specifičnim okolnostima (koje preovladavaju u datom momentu) ili ostaviti dovoljno vremena za usklađivanje pojedinih dijelova istraživanja.

Dolje navedena lista navodi elemente koje treba uključiti u plan evaluacije strategije (element pod brojem pet u pomenutom strateškom krugu).

Tabela 29

	PLAN EVALUACIJE PREVENTIVNE STRATEGIJE



	Aspekti na koje se treba fokusirati su sljedeći:

· cilj evaluacionog istraživanja, odgovarajući kontekst i pitanja u vezi sa istraživanjem,

· metoda istraživanja koja se primjenjuje,

· odabir predmeta istraživanja,

· metod prikupljanja podataka,

· metod analize podataka,

· organizacija istraživanja i izvještavanja.




Socijalni problemi i strateški problemi mogu se dati putem pitanja vezanih za istraživanje. Evaluacija strategije koja iz toga proizlazi u idealnim uslovima rezultira preporukama i prilagođavanjem strategije.
 Pretvaranje strateškog problema u problem istraživanja može se izvršiti putem postavljanja pomenutih pitanja. U slučaju evaluacionog istraživanja koje se odnosi na strategiju prevencije, ta su pitanja vezana za sljedeće:

· potreba za strategijom: da li postojeća strategija zadovoljava stvarne potrebe ili pružanje usluga stvara potrebu za strategijom,

· napori koji se ulažu na primjeni strategije: podaci na kojima se program zasniva, veličina ciljne grupe, kadrovi i budžet,

· efikasnost strategije: u kojoj su mjeri ciljevi programa ostvareni? Ukoliko se određena mjera pokaže efikasnom, može li se to objasniti ishodišnim pitanjem i može li se odrediti da li je odabrana strateška mjera ujedno i najefikasnija moguća u datoj situaciji?

· učinkovitost strategije: može li se istim naporima postići više? Mogu li se ti isti rezultati ostvariti i sa manje napora?

· primjena strategije: na koji se način dogovorena strategija može pretočiti u konkretne aktivnosti i s kakvim rezultatima? To također može uključiti i pitanja u vezi sa operacionalizacijom strategije, realizacijom rezultata strategije i aktivnostima koje tek treba provesti unutar ciljne grupe ali i među ostalim učesnicima,

· neželjeni efekti strategije: je li došlo do pojave neplaniranih rezultata i jesu li oni pozitivni ili negativni?

Prilikom određivanja ciljeva strateškog istraživanja mogu se pojaviti različiti problemi.
 Ciljevi su često neodređeni čak i u kvantitativnom smislu. Ciljevi zapravo mogu imati simbolički značaj. Čest je slučaj da strane koje imaju različite interese imaju i različite ciljeve. Konkretni ciljevi onih koji su zaduženi za izvršnu fazu mogu, naprimjer, potisnuti formalne ciljeve strategije u drugi plan. Još jedan problem koji se često javlja jeste promjena ciljeva tokom vremena ili manipulacija ciljanim nivoom u kasnijim fazama.

Moguće je unaprijed odrediti je li realno očekivati hoće li deskriptivne ili uzročne pretpostavke odgovoriti na pitanja koja istraživanje postavlja. Deskriptivne pretpostavke ukazuju na osobine koje određena grupa ispitanih jedinica posjeduje. Uzročne pretpostavke, s druge strane, uključuju tvrdnje tipa "X utječe na Y".
 Željena situacija se može ali i ne mora javiti nakon primjene strategije, ali nije moguće unaprijed odrediti da li se promjena situacije može pripisati samoj strategiji ili ne.

Istraživački projekat fokusiran je na definiranje odnosa koji vladaju unutar sheme analize. Pri tome je moguće primijeniti različite istraživačke projekte ovisno o pitanjima koje istraživanje postavlja.
 Neki od njih su sljedeći: projekti koji se zasnivaju na testiranju nakon istraživanja, projekti koji se zasnivaju na testiranju prije i nakon istraživanja, projekti sa i bez testiranja. Osnovna ideja na kojoj se zasniva potonji projekat jeste da je centralni fokus stavljen na dvije grupe: jedna koja je izložena intervenciji (eksperimentalna grupa) i druga koja nije izložena intervenciji (kontrolna grupa). Različiti istraživački projekti često se kombiniraju unutar jednog istraživačkog programa, što doprinosi većoj pouzdanosti rezultata istraživanja.

Prilikom evaluacionog istraživanja koje teži izvođenju općenitih zaključaka - o, naprimjer, efikasnosti određene preventivne metode, obično se nastoji naći uzorak koji tipično predstavlja cjelokupno stanovništvo.

Mnoge od varijabli nije moguće direktno uočiti zbog čega ih je neophodno prvo operacionalizirati. Naprimjer, varijabla "namjera" (kao varijabla/pokazatelj ponašanja) može se izmjeriti putem postavljanja određenog broja pitanja u upitniku kao, naprimjer, "namjeravate li uživati određenu vrstu droge u narednih nekoliko sedmica?"

Izbor tehnike prikupljanja podataka ovisi o opsegu i ograničenjima koja su postavljena pred istraživača (poput količine novca i vremena kojim raspolaže), te o opsegu i ograničenjima same tehnike. Svaka tehnika ima određeni broj nedostataka zbog čega se pribjegava korištenju nekoliko tehnika istovremeno. Izbor određene metode analize podataka u velikoj mjeri ovisi o podacima koji su na raspolaganju ali i o ciljevima ispitivanja. Objektivna se varijabla može podijeliti na nekoliko relevantnih kategorija, a sve se to može predstaviti kroz tabele. S obzirom na to da bi podatke trebalo predstaviti što je preciznije moguće, korisno se koristiti aritmetičkom sredinom, srednjom vrijednošću i modusom.

U okviru evaluacione studije vrši se analiza dvije ili više varijabli kako bi se utvrdilo je li program (preventivno interveniranje) dao očekivane rezultate. Osnovu za ovaj pristup predstavljaju pretpostavljeni odnosi unutar sheme analize. Poređenjem grupa, grupe koja je bila izložena programu sa grupom koja nije, moguće je preciznije predvidjeti efikasnost preventivnog interveniranja. Pri tome je veoma važno da (kvazi) kontrolna grupa i eksperimentalna grupa budu što sličnije.
 Ukoliko dođe do selektivnog nedostatka reakcije, može se desiti da će rezultati istraživanja odstupati što, opet, dovodi do toga da rezultati određenih grupacija stanovništva koje se ispituju zapravo ne predstavljaju te grupacije u pravom svjetlu i to u negativnom smislu.
 Kvalitativno istraživanje ima ključni značaj u situacijama kada nema dovoljno podataka o relevantnim varijablama. Kvalitativno istraživanje predstavlja veoma značajan oblik istraživanja. Međutim, izbor između kvantitativnog i kvalitativnog istraživanja ovisi o pitanjima koja istraživanje postavlja. Kod kvantitativnog se istraživanja sam predmet istraživanja opisuje i predstavlja brojkama. Istraživač nastoji utvrditi veličinu, rast, opseg pojave, problema ili ponašanja, te operira sa velikim brojem slučajeva. Kvalitativno istraživanje stavlja naglasak na način na koji se određena vrsta ponašanja manifestira i to je ono što istraživač pomno analizira. U svakom slučaju, osnovni zadatak jeste što bolji kvalitet istraživanja. Kvalitativnim se istraživanjem može obraditi samo jedan slučaj, a veliki nedostatak tog pristupa jeste činjenica da je na osnovu njega teško doći do generalnih pretpostavki.

Privremeni izvještaji mogu se odnositi na sadržaj i na proceduru. Oni koji se odnose na sadržaj imaju veliki značaj za istraživačke projekte velikoga opsega i kod njih je moguće vršiti određeno prilagođavanje u toku samoga projekta. Privremeni izvještaji koji se odnose na proceduru važni su u smislu realiziranja plana i budžeta. Završni izvještaj mora biti dostupan onom tijelu koje je i naručilo sastavljanje takvog izvještaja, a ovisno o prirodi samoga tijela, uz izvještaj mogu biti date i preporuke. Ono što se smatra obaveznim dijelom jeste kraći sažetak.

Evaluaciono istraživanje pruža podatke o strategiji koja se primjenjuje, tako da oni koji su zaduženi za njenu primjenu mogu procijeniti vrijednost same strategije. Nakon okončanja projekta istraživači daju ocjene strategije s naglaskom na efektima te iste strategije. Ta se procjena može odnositi na sljedeće:

· promjenu do koje je došlo u objektivnoj varijabli,

· stepen do koga je promjena izvršena,

· odnos između zabilježenog i željenog smanjenja (stepen do koga je cilj ostvaren),

· stvarni efekat u poređenju sa predviđenim efektom - stepen efektivnosti može se izraziti kao kvocijent stvarnog i predviđenog efekta pomnožen sa 100,

· tehnička izvodivost ciljeva,

· postojanje ili nepostojanje potrebe za strategijom (studija o ponovnoj evaluaciji).

9.4 MJERENJE UČINKA

Mjerenje učinka je oblik istraživanja koji u sebi ima ugrađen termostat, a karakterizira ga stalno praćenje strategije u cilju njenog blagovremenog prilagođavanja. U jednokratnoj evaluacionoj studiji provedba i rezultati strategije obično se stavljaju u prvi plan.

Kod mjerenja učinka akcenat se obično stavlja na polazne aktivnosti i dobivene podatke. Mjerenje učinka predstavlja instrument za kontrolu procesa proizvodnje - u ovom slučaju procesa prevencije. To uključuje stalno praćenje i davanje povratnih informacija, mjerenje učinka i prilagođavanje. Poštivanje te procedure omogućava otkrivanje mogućih razlika između normiranih i stvarnih rezultata i to još u ranim fazama. Ukoliko se ispostavi da razlika postoji, onda je moguće odrediti da li normu (cilj) treba prilagoditi ili poduzeti neke druge mjere. Ukoliko se želi izraditi sistem mjerenja učinka, onda je neophodno na preventivni rad gledati kao na proces proizvodnje i analizirati ga kao takvog. To, opet, uključuje sljedeće elemente - vidi sljedeći dijagram.

CILJEVI PROCESA PREVENCIJE


POLAZNA OSNOVA


AKTIVNOSTI U OKVIRU PROCESA PREVENCIJE


DOBIVENI REZULTATI


EFEKTI

Shema 7: Prevencija kao proces proizvodnje

U svrhu mjerenja učinka neophodno je uspostaviti mjerne jedinice kao što su pokazatelji, norme i indeksi. Polazni pokazatelji odnose se na sva angažirana sredstva: kadrove, finansijska sredstva i slično. Procesni pokazatelji odnose se na aktivnosti svake pojedine grupe: naprimjer, uspostavljanje kontakta sa školama ili vlastima, informiranje javnosti o edukacionim programima i srodnim aktivnostima. Pokazatelji dobivenih rezultata odnose se na ciljeve projekta: naprimjer, na distribuiranje 20 000 brošura ili prezentaciju video materijala uz popratne diskusije u 100 škola. Pokazatelji efekata namijenjeni su mjerenju socijalnih efekata koje dobiveni rezultati izazivaju: naprimjer, smanjenje upotrebe hašiša.

Pri uspostavljanju normi moguće se služiti parametrima iz prethodnih perioda ili se, pak, moguće osloniti na proces proizvodnje različitih preventivnog programa. Indeksi predstavljaju spoj pojedinačnih pokazatelja ili pokazatelja i normi. Do indeksa je moguće doći poređenjem stvarne i normirane situacije. Nadalje, dobiveni rezultati mogu se porediti sa polaznom osnovom ili aktivnostima čime se stvara veza između efekata i dobivenih rezultata koja je izražena indeksom. Također je moguće uspostaviti vezu između dva različita pokazatelja rezultata. Indeksi također odražavaju efikasnost, učinkovitost, produktivnost i kvalitet procesa prevencije.

Prilikom uspostavljanja sistema mjerenja učinka treba voditi računa o sljedećim koracima:

1. Dijagnosticiranje problema: analiza ciljeva organizacije (naprimjer, institucije za prevenciju ili škole), postojećeg informacionog sistema i postojeće organizacione strukture. Time je moguće dobiti podatke o eventualnom uskom grlu ili problemima koji nastaju kao rezultat razlika između stvarnih ciljeva i ciljeva kojima ta organizacija teži.

2. Planiranje projekta i faza provedbe, uključujući tu i vremenski plan, budžet i utvrđivanje sistema odgovornosti. Neophodno je da se sve strane slože o detaljima plana.

3. Popis postojećih podataka: prije faze provedbe procesa produkcije prikupi se mnogo podataka koje je moguće uključiti u sistem mjerenja učinka i to po relativno niskim troškovima za cjelokupni budžet.

4. Strukturiranje sistema: to uključuje uspostavljanje pokazatelja, normi i indeksa, te raspodjelu odgovornosti.

5. Razvoj i dokumentiranje: neophodno je uspostaviti procedure i dokumentirati protok informacija i kompjuterske programe. Dokumentacija čitav sistem čini manje ovisnim o njegovim projektantima, izvršiocima i ostalim učesnicima.

6. Informacije: u cilju savladavanja bilo kakvog vida otpora neophodno je obratiti pažnju na razvoj i provedbu javnih informativnih programa.

7. Testiranje sistema: poželjno je sistem testirati unutar jednog odjela organizacije. To je važno i zbog prevazilaženja razvojnih problema ali i kako bi se osiguralo da su zaposleni upoznati sa programom.

8. Provedba: stari sistem bi, po mogućnosti, trebalo primjenjivati paralelno sa novim jedno izvjesno vrijeme.

Ispitivanje elemenata kao što su racionalnost, efikasnost i učinkovitost ponekad se naziva i vrijednost za finansijsku reviziju. To podrazumijeva neovisnu i sistematsku analizu cjelokupne organizacije u cilju prikupljanja objektivnih informacija koje će pokazati koja su poboljšanja moguća u smislu efikasnosti, učinkovitosti i upravljanja finansijskim sredstvima. Pri tome naglasak treba staviti na pitanja vezana za organizacije učesnice, a ne toliko na pitanja vezana za strategiju, čime se istovremeno provjerava legitimnost, efikasnost i učinkovitost.

Provjera legitimnosti odnosi se na ispitivanje legitimnog trošenja sredstava i ispitivanje pouzdanosti i sveobuhvatnosti dokaza.

Prilikom provjere ispitivanja efikasnosti prvenstveno se provjerava da li se usluge koje organizacija obezbjeđuje pružaju uz racionalno iskorištenje sredstava. Također se vrši ispitivanje odnosa između uloženog iznosa (sati rada, materijala) i postignutih rezultata. To se naziva investicijska analiza. Nadalje, veoma je važno utvrditi jesu li ostali učesnici angažirani po najpovoljnijim uvjetima, te jesu li proces donošenja odluka i proces provedbe izvršeni na odgovarajući i racionalan način.
 Provjera efikasnosti vrši se periodično, a ispituje da li usluge koje organizacija pruža u zadovoljavajućoj mjeri doprinose postizanju ciljeva i željenih efekata.

Vrijednosti za finansijsku reviziju mogu se podijeliti u dvije grupe: pilot projekat i glavni istraživački projekat. Pilot projekat odnosi se na efikasnost i učinkovitost organizacije kao cjeline, te na donošenje odluke o istraživačkom projektu. Odgovarajući rezultati obrazlažu se u izvještaju kao i ciljevi i hijerarhija koja stoji iza ciljeva. Glavno istraživanje odnosi se na stepen u kome organizacija doprinosi ostvarenju ciljeva koje je sama postavila. Glavni istraživački projekat obično izvodi multidisciplinarni tim.

9.5
Primjer evaluacije javnih informativnih kampanja koje provode sredstva


javnog informiranja


S obzirom na to da aktivnosti na prevenciji uključuju i korištenje medija masovne komunikacije i to pitanje zaslužuje detaljniju analizu. Mediji masovne komunikacije mogu poslužiti kao primjer nečega što je predmet dalje evaluacije.
 Najveći dio iskustva u tom smislu temelji se na informacijama vezanim za problem alkoholizma. Televizija i radio su mediji koji se najčešće koriste za ovu vrstu komunikacije. Istraživanja su pokazala da preventivne poruke koje se emitiraju putem medija dopiru do velikog broja ljudi. Međutim, veoma je diskutabilno da li te medijske poruke imaju željeni efekat na stav i ponašanje (konzumiranje alkohola).

Kod evaluacije medijskih kampanja javljaju se metodološki problemi. Do sada je poznat veoma mali broj istraživanja o pozitivnim efektima medijskih kampanja o prevenciji alkoholizma. Većina rezultata zapravo ukazuje na to da je alkoholizam ponašanje na koje je veoma teško utjecati.

Istraživanja pokazuju da je veoma važno uspostaviti striktne propise o reklamiranju alkohola ukoliko se želi postići efikasnost u prevenciji. To se konkretno odnosi na određene reklame koje pojedine stilove života vežu za konzumiranje alkohola. Pri tome se reklame koriste najnovijim lingvističkim trendovima, potrebama i stilovima kako bi njihova poruka doprla do što šireg sloja ljudi. Kampanje namijenjene informiranju javnosti stavljaju akcenat na sticanje što kritičkijeg stava prema vlastitoj okolini, te na pronalaženje novih perspektiva za alternativni način života. Sudeći po analizama odnosa između uloženih sredstava i postignutih rezultata, moglo bi se reći da javne informativne kampanje nemaju velikog efekta. Javne informativne kampanje ne dopiru tako daleko kao reklamne poruke. Zadnjih su godina medijske kampanje protiv alkoholizma usmjerene na izazivanje promjena u ponašanju pojedinca. Čini se da su stav i ponašanje u prvom redu određeni čovjekovim društvenim odnosima i socio-kulturnim okruženjem.

Istraživanja također pokazuju da ograničena količina zastrašujućih podataka može imati efekta onda kada je građanstvo u stanju shvatiti ozbiljnost događaja i kada je faktor straha kombinovan sa preporukama o načinu ponašanja kojim se opasnost može izbjeći.

Kampanje koje se provode putem medija masovne komunikacije mogu biti korisne u smislu isticanja niza negativnih stavova u vezi sa upotrebom droge, ali i u smislu promoviranja zdravog života. Ukoliko su preventivne poruke namijenjene mladim ljudima koji su izloženi riziku onda je bolje ne posezati za medijima. Puno je efikasnije nastojati doprijeti do te kategorije putem manjih lokalnih projekata. Istraživanja su pokazala da integralni pristup ima najviše efekta. Općenito govoreći - kao što je već rečeno - medijske kampanje je teško evaluirati u smislu njihovih stvarnih efekata. Ne postoji nezavisna kontrolna grupa te nije moguće analizirati željene i neželjene efekte. Preporučuje se sljedeće:

· efekti medijskih kampanja mogu se poboljšati kombiniranjem sa preventivnim programima koji su namijenjeni zajednicama,

· kada se želi doprijeti do mladih koji su izloženi riziku, najefikasnije sredstvo za to jesu manji lokalni projekti.

10. ŠTA SU KVALITATIVNI KRITERIJI PREVENCIJE?

Slika p.159
ŠTA SU KVALITATIVNI KRITERIJI PREVENCIJE?

Osobe koje se profesionalno bave prevencijom mogu imati različite poglede, dolaziti iz različitih profesionalnih okruženja, ili prihvatati različite definicije prevencije. I pored svega toga, razni istraživači su pokušali definirati jedan broj kriterija na osnovu kojih se može postići napredak u kvaliteti prevencije. Nakon čitanja i studiranja ovog priručnika, čitaoc će shvatiti da u cilju postizanja željenih rezultata postoji potreba za pristupom zasnovanim na projektu ili programu. Takav pristup podrazumjeva poduzimanje univerzalnih koraka, kao na primjer: planiranja, uspostavljanja ciljeva, razvoja projekta i programa, implementacije, evaluacije i kontinuiranog dokumentiranja. U ovom poglavlju su izabrane tri liste koje pokazuju formalne kriterije koji se moraju zadovoljiti prilikom razvoja preventivnih projekata. Prvu listu kriterija su pripremili Janssen i Geelen, drugu OSAP (Office for Substance Abuse Prevention – Ured za prevenciju toksikomanija, SAD), a treću Molleman, Van Driel i Keijsers. Ove liste kriterija mogu poslužiti kao podsjetnici za provjeru koraka koji se poduzimaju u preventivnom projektu. Na ovaj način će se vidjeti koji je korak ispušten ili nije primijenjen na odgovarajući način. 

KVALITATIVNI KRITERIJI
U svrhu razvoja preventivnih projekata i programa mogu se pripremiti liste formalnih kriterija koji moraju biti zadovoljeni. Budući da postoji mnogo različitih prijedloga iz ove oblasti, ovdje smo izabrali nekoliko njih:

KVALITATIVNI KRITERIJI ZA PREVENTIVNE PROJEKTE – JANSSEN I GEELEN
Holandski istraživači Janssen i Geelen su izradili listu kriterija koje bi preventivni projekti u oblasti zaštite mentalnog zdravlja (i tretmana ovisnosti) trebali ispunjavati:89 
Tabela 30-a
	KVALITATIVNI KRITERIJI ZA PREVENTIVNE PROJEKTE (1)

	Kriteriji su:

1. Razvoj projekta

Opći

Dobar projekat:

· dokazuje vjerodostojnost željenih rezultata;

· razmatra moguće negativne efekte prevencije;

· uključuje, kad god je to moguće, pripadnike ciljne grupe u razvoj projekta;

· određuje kako se očekivane razvojne aktivnosti uklapaju u očekivani cilj.

Detekcija

Dobar projekat:

· procjenjuje ozbiljnost i razmjere problema, kao i odgovarajuće troškove;

· koristi postojeća epidemiološka saznanja;

· objašnjava zašto je izabrana odgovarajuća tema.

Analiza problema

Dobar projekat:

· analizira strukturu problema na mikro-, srednjem-, i makro- nivou, kao i interakciju među ovim faktorima;

· je zasnovan na poznavanju rizičnih i zaštitnih faktora i razlikuje faktore na koje se može uticati i one na koje ne može;

· koristi dostupna naučna saznanja.




Tabela 30-b

	KVALITATIVNI KRITERIJI ZA PREVENTIVNE PROJEKTE (2)

	Formulacija cilja

Dobar projekat:

· precizno opisuje očekivane srednjoročne rezultate;

· precizno opisuje očekivane krajnje rezultate prevencije;

· precizno opisuje ciljnu grupu/grupe prevencije;

· precizno opisuje srednjoročnu ciljnu grupu/grupe;

· formulira ciljeve na takav način da se može jednostavno verificirati da su oni uistinu postignuti;

· priprema nacrt cilja.

Određivanje strategija i izbor metodologije

Dobar projekat:

· analizira opseg intervencije;

· odabire intervenciju na osnovu poznavanja djelotvornih strategija;

· realizira dosljedan paket intervencija na mikro-, srednjim-, i makro- nivoima;

· ocjenjuje doseg, efikasnost i izvodljivost izabrane strategije i metodologije;

· unaprijed testira intervenciju ili koristi intervenciju koja je već testirana negdje drugdje.

Planiranje projekta

Dobar projekat:

· posjeduje sistematski uređen projektni plan koji naznačava različite faze i vremenski raspored;

· uključuje periode evaluacije i testiranja.

2. Realizacija projekta

Dobar projekat:

· se sistematski sprovodi u skladu sa planom;

· se koordinira sa aktivnostima drugih strana (administratora, davaoca usluga, drugim nivoima, itd.).

3. Rezultat

Dobar projekat:

· je po svojoj svrsi i obliku prilagođen ciljnoj grupi;

· je privlačan za ciljnu grupu (dobar grafički dizajn, nizak prag, nizak kost).

4. Diseminacija

Dobar projekat:

· nastoji ciljnu grupu za svoj prizvod;

· distribuira jasan i sveobuhvatan opis proizvoda;

· distribuira jasan i sveobuhvata opis projekta.

5. Doseg i relevantnost

Dobar projekat:

· nastoji postići rezultate dosežući što je moguće više ciljnih grupa;

· nastoji postići rezultate koji su društveno poželjni.

6. Rezultati

Dobar projekat:

· pokazuje da su željeni srednjoročni rezultati postignuti;

· pokazuje da su željeni krajnji rezultat prevencije postignuti.




Kvalitativni kriteriji uključeni, navedeni u ovoj tabeli, se čine jednostavnim za primjenu u praksi, no ipak nije ih moguće sve ostvariti. Na primjer, krajnji cilj preventivnog projekta je teško dokazati. Također, čini se da ni jedan preventivni projekat nikada nije zadovoljio sve ove kriterije. Ovo je djelomično rezultat toga što jedan preventivni radnik rijetko može ostvariti sve ciljeve navedene u ovim tabelama.

To što svi ovi kriteriji nisu ostvarljivi govori nešto i o samim kriterijima, koji su zadati visoko. Bilo bi bolje da se ovi kvalitativni kriteriji promatraju kao inicijative za podsticanje unapređenja kvalitete. Međutim, kvalitet je relativan pojam. Razumijevanje kvalitete ovisi od vizije i uloge onih koji učestvuju u prevenciji. U skladu s ovim, finansijer će uspostaviti drugačiji komplet standarda kvaliteta od onoga koji razvija projekat ili samog radnika. Ipak, svi bi se oni vjerojatno složili da je najbolji način ostvarivanja cilja putem pristupa okrenutog projektu, rada na principu dobre analize problema, dobro promišljene strategije i konkretnih ciljeva. 

Može se utvrditi da su ovi kvalitativni kriteriji primjenljivi na sve vrste preventivnih projekata. Ove liste bi se trebale smatrati podsjetnicima pomoću kojih se može provjeriti da li se preduzimaju ispravni koraci. Dalje, može se i razmotriti zašto su ispušteni određeni koraci. Naposljetku, može se reći da ako projekat ne zadovoljava zadate kvalitativne kriterije, to je često rezultat uvjeta u kojima rade preventivni radnici. 

KARAKTERISTIKE DJELOTVORNOG PROGRAMA – OSAP
Na malo opipljivijem nivou, OSAP u svom priručniku analizira karakteristike djelotvornog preventivnih programa zasnovanih na studijama slučajeva preventivnih programa usmjerenih prema zajednici. Karakteristike djelotvornih programa su date  i navedene u narednoj tabeli:90  

Tabela 31
	KARAKTERISTIKE DJELOTVORNIH PROGRAMA

	Karakteristike su: 

1. Program je zasnovan na striktnom planiranju za sve uključene.

2. Program sadrži opis operativnih ciljeva, zasnovan na podacima prikupljenim iz istraživanja o potrebama i referira na te ciljeve u korak-po-korak planu.

3. Program se sastoji od različitih aktivnosti u cilju postizanja cilja (prenosa informacija, edukacije, razvoja sposobnosti, treninga osoblja, uticaja kroz zakonske propise i osobne upute).

4. Program je usmjeren prema svim dijelovima populacije: svim starosnim skupinama, visoko rizičnim grupama i društvenim i kulturnim podgrupama. Uticaj na svaku grupu i odnosi među njima su uključeni u razvoj programa.

5. Program uključuje mehanizam za kontinuirano prikupljanje podataka i analizu odnosa rezultata i troškova. Podaci iz evaluacije su definirani u vidu promjena ponašanja i mogu se povezati sa procesom planiranja tako da se program može prilagoditi, ako to bude neophodno.

6. Program je zasnovan na određenim potrebama odvojenih podgrupa.

7. Program čini dio veće cjeline za promociju zdravlja i blagostanja zajednice. On je dio zajedničkog napora sa ostalim preventivnim agencijama da se radi na stvaranju boljih uvjeta života. 

8. Osnovna pretpostavka programa je da je prevencija odgovornost zajednice koju trebaju organizirati i državne i lokalne vlasti i agencije. Program također nastoji da učini javnost svjesnu njene odgovornosti za zdravo ponašanje. 

9. Program nije jednokratna aktivnost nego traje duže vrijeme. Blagovremene preventivne aktivnosti pokazuju rezultate u kasnijem životu pojedinca. Program može biti prilagođen, ako to bude potrebno, promjenljivim okolnostima.

10. Program uključuje više socijalnih sistema i socijalnih nivoa u suradnji.

11. Pozitivni efekti programa mogu biti objavljeni putem medija. Učešće političara u ovoj fazi može biti odlučujuće za nastavak projekta.

12. Program se može reproducirati.




DJELOTVORNOST PREVENCIJE (PREFFI) – NIGZ
Dole navedeni instrument je razvijen od strane holandskih eksperata za prevenciju i pruža preventivnim radnicima izvor za poboljšanje djelotvornosti njihove intervencije.91 On je posebno koristan ako se podsjetnik koristi redovno u raznim fazama preventivnog rada.

	Instrument za unapređenje djelotvornosti promocije zdravlja

(PREFI 1.E

	KRITERIJI
	OCJENA
	ZAKLJUČCI
	PLAN UNAPREĐENJA
	PRIORITETI

	UVJETI

0. Kontekst:

Organizacijski/politički
	
	
	
	

	ANALIZA

1. Priroda i razmjere problema

a. težina problema

b. ozbiljnost problema

c. materijalni i nematerijalni nastali kao posljedica problema

d. poimanje problema od strane relevantnih učesnika
	
	
	
	

	2. Odrednice (ponašanja)

a. utjecaj odrednica na problem

b. promjenljivost odrednica
	
	
	
	

	OPCIJE

3. Ciljna grupa

a. generalne karakteristike ciljne grupe

b. specifične karakteristike dijelova ciljne grupe

c. identifikacija potreba, želja i opcija (dijelova) ciljne grupe
	
	
	
	

	4. Cilj

a. ciljevi su mjerljivi

b. ciljevi su realistični/ostvarljivi

c. ciljevi su u ravnoteži sa kapacitetima/kontekstom

d. ciljevi određuju aspekte problema koji se rješava i one mimo projekta
	
	
	
	

	5. Intervencija

a. realistična intervencija uravnotežena sa kapacitetima/kontekstom

b. izbor intervencije uzet u obzir u odnosima sa ciljem/ciljnom grupom

c. intervencija dokazano uspješna

d. intervencija maksimalno djelotvorna

e. intervencija dio sveobuhvatne strategije

f. ciljna grupa uključena u izbor intervencije i njeno izvršenje

g. pažnja obraćena na nuspojave

h. predviđanje potencijalnih uskih grla

i. praćenje nakon intervencije (ponavljanje i kontinuitet)
	
	
	
	

	6. Djelotvorni elementi ugrađeni u intervenciju

a. personaliziran pristup

b. reakcija na rezultat

c. pozitivno ponašanje nagrađeno

d. uklonjene prepreke za željeno ponašanje

e. organiziranje podrške društva

f. obuka u osobnim i socijalnim vještinama

g. ugrađen nastavak aktivnosti

h. upotreba mješovitog modela intervencije
	
	
	
	

	MENADŽMENT PROJEKTA

7. Sveobuhvatni plan uključuje:

a. odgovornosti i uloge

b. ljudske i finansijske resurse

c. vremenski raspored, indikatore, mjere

d. dokumente i odluke za ili protiv

e. uključenost ugovornih djelatnika

f. linije komunikacije

g. potrebe za kvalificiranim i adekvatnim osobljem
	
	
	
	

	IMPLEMENTACIJA INTERVENCIJE

8. Probni test

a. intervencija (metode) testirane i revidirane


	
	
	
	

	9. Izvršenje

a. organizirajte javnu promociju intervencije

b. opcije za prilagođavanje intervencije lokalnim uvjetima

c. dostupnost programa koje korisnici lako mogu koristiti

d. upoznajte posrednike sa prednostima i nedostacima

e. obuka posrednika

f. postojanje podrške posrednika

g. organizacija naknadnih aktivnosti

h. garantirana kontinuiranost intervencije
	
	
	
	

	EVALUACIJA

10. Evaluacija

a. evaluacija procesa

b. evaluacija rezultata
	
	
	
	

	NIGZ

NETHERLANDS

INSTITUTE FOR

HEALTH PROMOTION AND

DISEASE PREVENTION 1997
	
	
	
	


Dodatak
Obrazac A

OPIS PREVENTIVNOG PROJEKTA ILI PROGRAMA

1. Ime projekta/programa

2. Pozadina 

3. Cilj prevencije

4. Ciljna grupa – kratak opis ciljne grupe uključujući društvene i kulturnih osobina

5. Vrsta intervencije

6. Karakteristike projekta ili programa (faze, dijelovi, intervencije, itd.)

7. Željeni rezultati evaluacije

8. Planiranje

9. Finansiranje

10. Suradnja

11. Metod evaluacije rezultata – nakon - evaluacije

12. Transfer i difuzija projekta/programa nakon evaluacije

13. Obuka preventivnih radnika

14. Menadžment projekta ili programa

Obrazac B

EVALUACIJA (FAZE) PREVENTIVNOG PROJEKTA ILI PROGRAMA

Ime projekta ili programa:

Tiče se faze:

Vremenski period:

Ispunio:

Datum:

1. Opis prvobitne situacije:

2. Značajke ovog perioda:

3. Vrijednost stečenog iskustva:

4. Koji zaključci mogu biti izvučeni iz opisa pod tačkama 1, 2, i 3?

5. Koje preporuke za naredni period će rezultirati iz ovih zaključaka?

6. Koji su planovi za naredni period?

7. Ko mora znati za ove planove?

8. Koja su očekivanja od realizacije ovih planova?

9. Koji preduvjeti moraju biti ispunjeni radi osiguravanja uspjeha realizacije?

10. Šta se može učiniti u cilju optimizacije ovih preduvjeta realizacije?

11. Šta je plan aktivnosti za naredni period?

12. Da li je evaluacija uključena na određenim intervalima plana aktivnosti?

13. Opiši i evaluiraj iskustva ostvarena u realizaciji plana aktivnosti:

14. Opiši finalni proizvod ili rezultat:

15. Kako i/ili kada će proizvod/rezultat biti ocijenjen?

16. Kako i/ili kada će se donijeti odluka o tome da li će se izvorni problem ponovo 

rješavati ili će se implementirati naredni koraci?

17. Kako je obznanjen rezultat odluke, kome i da li je to učinjeno u pismenoj formi?

18.Koji su sljedeći koraci u nastavku procesa i na kojem su planu aktivnosti oni zasnovani?

VELIKA PREDANOST I AKTIVNO UČEŠĆE ČLANOVA RADNE GRUPE PRI POMPIDOU GRUPI ZA PREVENCIJU OMOGUĆILI SU KOMPILIRANJE PRIRUČNIKA KOJI SE ZASNIVA NA VIĐENJIMA RAZLIČITIH ZEMALJA 








PITANJE DA LI JE PREVENCIJA UVIJEK MOGUĆA PONOVO OSTAJE BEZ JASNOG ODGOVORA








DOBRA TEORETSKA OSNOVA NA KOJOJ SE PREVENCIJA ZASNIVA JE ZLATA VRIJEDNA





PROBLEM SA PREVENTIVNIM PROGRAMIMA, A POSEBNO PSIHOLOŠKIM PROBLEMIMA ILI PROBLEMATIČNIM PONAŠANJEM, JESTE DA SU CILJEVI VEOMA ČESTO IZLOŽENI SNAŽNOM UTJECAJU POLITIKE I IDEOLOGIJE





UPOTREBA PSIHOAKTIVNIH SUPSTANCI, KAO ŠTO SU ALKOHOL, DROGE I DUHAN, MOŽE SE TUMAČITI KAO (RITUALNO) PONAŠANJE KOJE OBUHVATA ISPUNJAVANJE OČEKIVANJA O EFEKTIMA KOJE TE SUPSTANCE PROUZROKUJU.





OČEKIVANJA





SUPSTANCA





VANJSKA KONTROLA





SAMOKONTROLA





UPOTREBA





NAVIKE





TEŠKO JE REĆI KAKO ĆE IZGLEDATI UPOTREBA ALKOHOLA I DROGA U EVROPI U BUDUĆNOSTI.





DRUŠTVENA SREDINA





KORISNIK





SUPSTANCA





PREVENTIVNI RAD JE NEŠTO VEOMA SLIČNO POLITICI: SVAKO IMA SVOJE VLASTITE IDEJE O TOME.





CILJ PREVENTIVNOG RADA JE POBOLJŠATI JAVNO I MENTALNO ZDRAVLJE.





KAKO BI RAZVILI PREVENTIVNE PROGRAME, OD PREVENTIVNIH RADNIKA SE OČEKUJE DA IMAJU SVEOBUHVATNO ZNANJE U TOJ OBLASTI.








NE TREBA IZBJEGAVATI ZATVARANJE LOŠIH ILI NEUČINKOVITIH PREVENTIVNIH PROGRAMA.





LJUDI NE BIRAJU ZDRAV NAČIN ŽIVOTA SAMO NA OSNOVU 'RACIONALNIH' MOTIVA.





PROJEKAT NE SMIJE BITI OSTRVO U MORU NEZAINTERESIRANOSTI, VEĆ MORA BITI INTEGRIRAN I USKLAĐEN SA DRŽAVNOM I REGIONALNOM POLITIKOM.





ČETIRI PRINCIPA: BLAGOSTANJE, NENANOŠENJE ŠTETE, POŠTIVANJE SAMOSTALNOSTI I POSTIZANJE OPTIMALNIH REZULTATA ZA OSTVARENE TROŠKOVE





NE POSTOJI GRANICA KOJA DIJELI PREVENTIVNU I KURATIVNU ZDRAVSTVENU ZAŠTITU.  








PREVENCIJA 





STANOVNIŠTVO RIZIČNE GRUPEONI KOJI PATE OD PROBLEMAONI KOJI TRAŽE POMOĆONI KOJI ZAHTIJEVAJU POMOĆ





KURATIVNA ZAŠTITA














PRIMARNA PREVENCIJA SE MOŽE SMATRATI ADEKVATNOM AKO SE MOGU IDENTIFICIRATI JASNI UZROCI ODREĐENIH PROBLEMA.








STANOVNIŠTVO





RIZIČNE GRUPE





ONI KOJI PATE OD PROBLEMA





ONI KOJI TRAŽE POMOĆ





ONI KOJI ZAHTIJEVAJU POMOĆ











       1. PREPOZNAVANJE PROBLEMA





       2. ANALIZA PROBLEMA





   3. USPOSTAVA KRITERIJA I PRIORITETA





       4. TRAŽENJE I IZBOR RJEŠENJA


                        


       5. EVALUACIJA





EKSPERIMENTALNA FUNKCIJA





FUNKCIJA ENCIKLOPEDIJE





RAZVOJ


MREŽE

